**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 10 Μαρτίου 2021, ημέρα Τετάρτη και ώρα 13.30΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση Επενδυτικής Συμφωνίας μεταξύ της Ελληνικής Δημοκρατίας και της Μονοπρόσωπης Ανώνυμης Εταιρείας με την επωνυμία "ΕΛΛΗΝΙΚΟΣ ΧΡΥΣΟΣ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ ΜΕΤΑΛΛΕΙΩΝ ΚΑΙ ΒΙΟΜΗΧΑΝΙΑΣ ΧΡΥΣΟΥ" και συναφείς διατάξεις».

Στη συνεδρίαση παρέστη ο Υπουργός Περιβάλλοντος και Ενέργειας, κ. Κωνσταντίνος Σκρέκας, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Βαγιωνάς Γεώργιος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Μάλαμα Κυριακή, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης (Πάνος), Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Κυρίες και κύριοι συνάδελφοι, καλή σας ημέρα. Σας καλωσορίζω στη συνεδρίαση της Διαρκούς Επιτροπής Παραγωγής και Εμπορίου, όπου σήμερα θα ξεκινήσουμε τη συζήτηση του νομοσχεδίου του Υπουργείου Περιβάλλοντος και Ενέργειας, με τίτλο «Κύρωση Επενδυτικής Συμφωνίας μεταξύ της Ελληνικής Δημοκρατίας και της Μονοπρόσωπης Ανώνυμης Εταιρείας με την επωνυμία "ΕΛΛΗΝΙΚΟΣ ΧΡΥΣΟΣ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ ΜΕΤΑΛΛΕΙΩΝ ΚΑΙ ΒΙΟΜΗΧΑΝΙΑΣ ΧΡΥΣΟΥ" και συναφείς διατάξεις».

Στη συνεδρίαση παραβρίσκεται ο Υπουργός Περιβάλλοντος και Ενέργειας, κ. Σκρέκας, η Γενική Γραμματέας, η κυρία Σδούκου και συνεργάτες τους.

Πριν ξεκινήσουμε με τις τοποθετήσεις να αναφερθούμε στα διαδικαστικά της συζήτησης. Καταρχήν, το νομοσχέδιο θα συζητηθεί με αναλυτική διαδικασία, σύμφωνα με απόφαση του Προεδρείου. Αυτό σημαίνει, ότι αύριο το πρωί στις 10.00΄ θα έχουμε την ακρόαση των φορέων και στη 13.00΄, θα έχουμε τη συζήτηση, επί των άρθρων. Η β΄ ανάγνωση θα προγραμματιστεί για την Τρίτη στις 10.00΄.

Επειδή ο χρόνος μέχρι την ακρόαση των φορέων δεν είναι πολύς, να παρακαλέσω άμεσα, ούτε καν μέχρι να ολοκληρώσει την ομιλία του ο πρώτος Εισηγητής, να έχουμε τις προτάσεις σας, ούτως ώστε να καλέσουμε τους ανθρώπους εγκαίρως. Βεβαίως, θα τοποθετηθούν μέσω τηλεδιάσκεψης. Παρ’ όλα αυτά, αν και δεν θα έχουν μετακίνηση, καλό είναι να το γνωρίζουν, όσο γίνεται νωρίτερα. Άρα, περιμένουμε τις προτάσεις σας.

Τον λόγο έχει ο κ. Φάμελλος, επί της διαδικασίας.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας)**: Θέλω να θέσω ένα ζήτημα διαδικαστικό, σε ότι αφορά στη λειτουργία της Επιτροπής, το οποίο αφορά και τον Υπουργό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Σε αυτά που είπα, λίγο-πολύ, δεν έχουμε ουσιαστική διαφωνία, έτσι;

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας)**: Κύριε Πρόεδρε, κύριε Υπουργέ, κυρίες και κύριοι βουλευτές, εκ μέρους του ΣΥΡΙΖΑ, καταθέτουμε πρόταση απόσυρσης του νομοσχεδίου και θέτουμε θέμα, επί της διαδικασίας.

Κύριε Υπουργέ, γνωρίζετε, άλλωστε, δεν είναι η πρώτη φορά που το λέμε, ότι έχουμε εντοπίσει, ότι στη διαδικασία συζήτησης της ελληνικής Κυβέρνησης με την «ΕΛΛΗΝΙΚΟΣ ΧΡΥΣΟΣ» υπάρχει σοβαρότατη παράβαση της προηγούμενης Σύμβασης, η οποία αποτελεί και νόμο του ελληνικού δημοσίου. Μάλιστα, αυτή η παράβαση αφορά και στις υποχρεώσεις των Υπουργών. Άρα, υπάρχει και θέμα παράβασης καθήκοντος για τους Υπουργούς. Πιο συγκεκριμένα, για τον προηγούμενο, ο οποίος παρέλαβε την αίτηση τροποποίησης της Σύμβασης από την «ΕΛΛΗΝΙΚΟΣ ΧΡΥΣΟΣ», και για εσάς που, έτσι και αλλιώς, σήμερα έχετε την ευθύνη της υπογραφής και της κατάθεσης αυτού του νόμου προς συζήτηση.

Με την τροποποίηση που κατατίθεται η μεταλλουργία παύει να είναι υποχρεωτικό τμήμα της Σύμβασης. Γίνεται δυνητικό τμήμα της Σύμβασης, άρα, παραβιάζεται το άρθρο 3 και αυτό είχε, ήδη, ευτυχώς, επισημανθεί από τη διαιτησία του 2018, η οποία είχε επισημάνει, ότι στην περίπτωση αυτή, επειδή το άρθρο 3 είναι ξεκάθαρο και σε αυτό στηρίχθηκε η διαιτητική απόφαση, οφείλει ο Υπουργός, όταν τροποποιείται η «καρδιά» της δικαιοπραξίας που είναι η μεταλλουργία, μόλις παραλάβει την πρόταση νέου επενδυτικού σχεδίου, να καλέσει την εταιρεία να συμμορφωθεί, άμεσα, με τη συμβατική της υποχρέωση που αφορά, προφανώς, στην υποβολή και έγκριση πλήρους τεχνικής μελέτης μεταλλουργίας, επί ποινή καταγγελίας της Σύμβασης.

Οφείλατε, κύριε Υπουργέ, με τη σειρά σας πλέον, μετά την ανάληψη των καθηκόντων σας, να διεκδικήσετε θετικές και αποθετικές αποζημιώσεις και για θετικές και αποθετικές ζημίες και όχι να προβείτε σε διαπραγματεύσεις.

Ως εκ τούτου, κύριε Πρόεδρε, επειδή όλα αυτά περιλαμβάνονται και στην απόφαση του Συμβουλίου Επικρατείας του 2020, αλλά και στην απόφαση της διαιτησίας που έρχεται μετά τον κυρωτικό νόμο, δηλαδή, την απόφαση διαιτησίας 9/2018, υπάρχει σοβαρότατο ζήτημα νομιμότητας, σε ότι αφορά στη συζήτηση αυτού του θέματος. Οφείλω να πω και επισήμως, ότι ο Υπουργός το γνωρίζει, γιατί δημόσια έχουμε τοποθετηθεί για το ζήτημα αυτό. Δεν είναι κάτι που σας πιάνει εξαπίνης. Γνωρίζετε, ότι έχουμε θέσει αυτό το ζήτημα, ήδη, στη δημόσια «σφαίρα».

Επιπλέον, κύριε Πρόεδρε, με βάση τα όσα, τουλάχιστον, έχουν αποκαλυφθεί μετά την κατάθεση της πολυσέλιδης Σύμβασης, προκύπτει, ότι η τροποποίηση της Σύμβασης που μας έχετε καταθέσει παραβιάζει πληθώρα διατάξεων ευρωπαϊκού και ελληνικού δικαίου. Η τροποποίηση της Σύμβασης παραβιάζει τις διατάξεις της Ευρωπαϊκής Ένωσης, περί συμβάσεων και περί ανταγωνισμού και κρατικών ενισχύσεων. Παραβιάζει τη νομοθεσία της Ευρωπαϊκής Ένωσης, περί των στρατηγικών μελετών περιβαλλοντικών επιπτώσεων, περί περιβαλλοντικής αδειοδότησης της Οδηγίας των οικοτόπων και της Οδηγίας περιβαλλοντικού ελέγχου. Παραβιάζει τις υποχρεώσεις του Συντάγματος και το άρθρο 24 της Σύμβασης, διότι τροποποιεί και μεταπίπτει το πλαίσιο σύμβασης σε άλλο θεσμικό πλαίσιο, όπως και για τους κανόνες διαιτησίας.

Επίσης, κύριε Πρόεδρε, θέλω να σας πω, ότι δημιουργείται σοβαρότατο πρόβλημα με την παράβαση γενικότερα του άρθρου 2 της Συνθήκης της Ευρωπαϊκής Ένωσης περί κράτους δικαίου. Επιπλέον, εκτός του ότι οφείλει ο Υπουργός να τα γνωρίζει όλα αυτά, πριν πάρει την τελική του απόφαση, για το αν θα συνηγορήσει ή όχι στην υποβολή του νομοσχεδίου, οφείλω να σας πω, ότι με βάση αυτά που περιέχονται, η Κύρωση της Σύμβασης και η δημοσίευση στην Εφημερίδα της Κυβερνήσεως, δημιουργεί, ήδη, απαιτήσεις αποζημιώσεων εκ μέρους των συμβαλλομένων και αυτό χωρίς να γνωρίζουμε ακόμη, αν ο Υπουργός και η ελληνική Κυβέρνηση έχει πάρει την έγκριση της Γενικής Διεύθυνσης Ανταγωνισμού της Ευρωπαϊκής Ένωσης. Όπως γνωρίζουμε από τη «Διαύγεια», έχετε αναθέσει σε νομικό παραστάτη να υποστηρίξει και να συμπληρώσει τον φάκελο μέχρι τέλος Μαρτίου. Σε περίπτωση που δεν έχει λάβει την έγκριση από τη Γενική Διεύθυνση Ανταγωνισμού και υπάρχει οποιαδήποτε επίπτωση στην ελληνική διοίκηση, όπως έχει συμβεί για σύμβαση με την «Ελληνικός Χρυσός» στο παρελθόν, η ελληνική διοίκηση και η ελληνική Πολιτεία θα χρεωθεί με κόστος αποζημιώσεων και προς την Ευρωπαϊκή Επιτροπή και προς την «Ελληνικός Χρυσός», διότι θα δημιουργείτε δικαιώματα, χωρίς να έχετε πάρει την έγκριση των αρχών ανταγωνισμού της Ε.Ε.

Ένα τελευταίο ζήτημα, κύριε Πρόεδρε, αφορά στη διαφάνεια της συζήτησης και ελπίζω αυτό να ενημερώνει και εσάς. Όπως έχουμε ενημερωθεί από τη δημοσιότητα και από τη «Διαύγεια» -έχουμε καταθέσει και σχετική Ερώτηση στον Κοινοβουλευτικό Έλεγχο- έχουμε ζητήσει την Έκθεση Αξιολόγησης που κατέθεσε ηGrant Thornton στο Υπουργείο Περιβάλλοντος την 31η Δεκεμβρίου 2019. Σε περίπτωση που το Υπουργείο έχει Έκθεση Αξιολόγησης της Επενδυτικής Συμφωνίας και δεν την έχει καταθέσει στην ελληνική Βουλή υπάρχει σοβαρότατο πρόβλημα διαφάνειας.

Για όλα αυτά, το τελευταίο, προφανώς, ως παρεμπίπτον, αλλά είναι και αυτό σημαντικό, δεν θα το θέταμε για λόγους αναβολής, όμως, θα σας το θέταμε για λόγους διαφάνειας μέχρι να ολοκληρωθεί, αφορά και εσάς ως προς τη θέση του Υπουργού. Θεωρούμε, ότι θα πρέπει ο Υπουργός, η ελληνική Κυβέρνηση, να αποσύρουν το νομοσχέδιο αυτό, να επιλύσουν τα ζητήματα συμβατότητας με το θεσμικό πλαίσιο, για να μην χρεωθεί η χώρα μας και πρόστιμα, να μας ενημερώσουν τι θα κάνουν με τη Γενική Διεύθυνση Ανταγωνισμού και να καταγγείλουν την προηγούμενη Σύμβαση και υφιστάμενη μέχρι σήμερα, διότι, αυτή τη στιγμή, η εταιρεία παραβιάζει τον «πυρήνα» της δικαιοπραξίας και αιτείται τροποποίηση της μεταλλουργίας.

Θα σας αναλύσω περισσότερο τα ζητήματα αυτά στη συνέχεια. Όμως, οφείλω να πω, ότι, το ότι υπάρχει ο δυνητικός όρος υλοποίησης μεταλλουργίας χρυσού στην Ολυμπιάδα μέσα στη Σύμβαση, δεν αποτελεί ούτε αυτό επαρκή πρόφαση δικαιολόγησης της μεταλλουργίας. Η ελληνική Κυβέρνηση αποφάσισε να αποσύρει στο Μαντέμ Λάκκος, που η διαιτησία την ονομάζει ρητώς, τη μεταλλουργία χαλκού, τη μεταλλουργία αργύρου και τη μεταλλουργία από κοιτάσματα, πλην της Ολυμπιάδας, κάτι που τροποποιεί, έτσι και αλλιώς, τον «πυρήνα» της δικαιοπραξίας, κ. Υπουργέ.

Ως εκ τούτου, για να μην εγερθούν στη συνέχεια θέματα παράβασης καθήκοντος Υπουργών και απιστίας, πιστεύω, ότι πρέπει να ενημερωθεί ο Υπουργός και να αποσύρει τώρα αυτή την, πραγματικά, «αποικιοκρατική» Σύμβαση. Ως Έλληνας πολίτης, πιστεύω, ότι θα έπρεπε να το κάνετε, κύριε Σκρέκα, γιατί, μάλλον, θα ντρεπόσασταν να έχετε δώσει την «καρέκλα» του Υπουργού στην «Ελληνικός Χρυσός».

Τα πολιτικά θα τα πούμε μετά. Τώρα σας καταθέσαμε τα τυπικά και τα νομικά.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καταγράφηκε η παρατήρησή σας, επί της διαδικασίας.

Τον λόγο έχει ο κ. Αρβανιτίδης, προφανώς, επί της διαδικασίας.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Καταρχάς,συμφωνούμε με τον σχεδιασμό, όπως κατατέθηκε για τις συνεδριάσεις. Άρα, για το θέμα το οποίο αφορά στην εισαγωγή σας, κύριε Πρόεδρε, είμαστε θετικοί.

Θα ήθελα να κάνω μία ερώτηση στον κ. Υπουργό. Κύριε Υπουργέ, η συγκεκριμένη συγκυρία που φέρνετε την Κύρωση της τροποποίησης της Σύμβασης της Εταιρείας «Ελληνικός Χρυσός» συμπίπτει, όπως διαβάζουμε και όπως αναφέρεται στη Σύμβαση, με την αναζήτηση επενδυτών στις Σκουριές, όπου δίνεται η δυνατότητα μέσα από τη Σύμβαση να αναζητηθεί εταιρία. Η ερώτησή μου είναι ξεκάθαρη. Υπάρχει περίπτωση τέτοια επένδυση να οδηγηθεί για χρηματοδότηση στο Ταμείο Ανάκαμψης; Θα ήθελα την απάντησή σας ξεκάθαρα. Έχουμε δει τα σχόλια της Ευρωπαϊκής Επιτροπής, σχετικά με τα χαρακτηριστικά που πρέπει να έχουν τέτοιες επενδύσεις, σε ότι αφορά στο περιβάλλον. Πριν ξεκινήσει η συζήτηση, θα θέλαμε την απάντησή σας για το θέμα αυτό.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, πριν ξεκινήσει η κανονική διαδικασία της σημερινής συνεδρίασης, καλούμε την Κυβέρνηση να αποσύρει το σημερινό νομοσχέδιο, τη σημερινή τροποποίηση της Σύμβασης της παλαιότερης του 2004, όχι, απλώς, για λόγους διαδικαστικούς ή για λόγους νομιμότητας, αλλά για λόγους ουσίας. Για το ότι, δηλαδή, παραδίδεται ένας πολύτιμος ορυκτός πόρος μη ανανεώσιμος και μη αναπληρώσιμος στις «ορέξεις» της κερδοφορίας μιας επιχείρησης, πολυεθνικής στη συγκεκριμένη περίπτωση.

Γι’ αυτόν τον λόγο, όπως το ζητήσαμε τότε και για την αρχική Σύμβαση του 2004, το ίδιο ζητάμε και για τη σημερινή. Δηλαδή, να αποσυρθεί, εντελώς, το σημερινό νομοσχέδιο και η σημερινή Σύμβαση.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε. Θέλω να πω, ότι πρέπει να δώσουμε στον Υπουργό την ευκαιρία να αποσύρει τη Σύμβαση. Είναι σαφής η παράβαση καθήκοντος. Το έχουμε συζητήσει και στον Κοινοβουλευτικό Έλεγχο. Έχουμε μία πρωτόγνωρη καταστροφή του περιβάλλοντος, της τοπικής οικονομίας και μία ανυπολόγιστη καταστροφή της δημόσιας υγείας των πολιτών, που γινόταν ως τώρα, έναντι των δημοσίων εσόδων. Αυτό που κάνει τώρα ο Υπουργός, ο κ. Μητσοτάκης και η Κυβέρνηση είναι, ότι συνεχίζουν να το κάνουν, χωρίς κανένα, στην πράξη, δημόσιο έσοδο. Αυτό συνιστά παράβαση καθήκοντος και οικονομική ζημία του Δημοσίου.

Καλούμε, λοιπόν, τον Υπουργό να αδράξει της ευκαιρίας και να το αποσύρει τώρα, γιατί αλλιώς, πραγματικά, οι επιπτώσεις θα είναι μακροχρόνιες για τους πολίτες.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Προφανώς, ετέθησαν, δια της διαδικαστικής οδού, κάποια θέματα με διαφορετικά σκεπτικά, βεβαίως. Επ’ αυτών, να ακουστεί η άποψη της Κυβέρνησης, για να προχωρήσουμε παρακάτω.

Έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε. Κατ’ αρχήν, επιτρέψτε μου να πω, ότι, προφανέστατα, έχουμε πολύ διαφορετικό τρόπο αντίληψης για το πώς εξυπηρετείται το δημόσιο συμφέρον. Εδώ έχουμε να απαντήσουμε σε ένα ερώτημα. Με τη νέα Σύμβαση, που φέρνουμε προς Κύρωση από τη Βουλή των Ελλήνων και από τους εκπροσώπους του ελληνικού λαού, τους Βουλευτές, εξυπηρετείται το δημόσιο συμφέρον; Εξυπηρετείται το δημόσιο συμφέρον καλύτερα, σε σχέση με την υφιστάμενη κατάσταση που έχουμε;

Σας λέω, λοιπόν, ότι μέσα από την Κύρωση της Σύμβασης, που έχουμε καταθέσει σήμερα προς συζήτηση στην αρμόδια Επιτροπή, επιτυγχάνεται αύξηση των άμεσων εσόδων του Δημοσίου, αύξηση των έμμεσων εσόδων του Δημοσίου, διπλασιασμός των άμεσων θέσεων εργασίας στην εν λόγω περιοχή, ενώ αυξάνονται και οι έμμεσες θέσεις εργασίας. Επίσης, αυξάνονται τα αντισταθμιστικά οφέλη στην Τοπική Αυτοδιοίκηση και προστατεύεται πολύ περισσότερο το περιβάλλον, από τη στιγμή που μειώνεται το περιβαλλοντικό «αποτύπωμα», καθώς γίνεται καλύτερα ο έλεγχος της εν λόγω δραστηριότητας στη συγκεκριμένη περιοχή. Άρα, καταλαβαίνουν οι συνάδελφοι που μας ακούν σήμερα, ότι, πράγματι, η Σύμβαση που έχουμε φέρει προς Κύρωση στην ελληνική Βουλή εξυπηρετεί το δημόσιο συμφέρον και μάλιστα με τρόπο πολύ καλύτερο από την υφιστάμενη κατάσταση που έχουμε.

Προφανώς, κύριοι συνάδελφοι, το γεγονός, ότι δεν θέλετε ούτε καν να συζητήσουμε αυτή τη Σύμβαση στην Επιτροπή και στην Ολομέλεια και να δει ο κόσμος, να δουν οι Έλληνες πολίτες πώς εμείς αντιλαμβανόμαστε την ανάπτυξη και τη δημιουργία βιώσιμων θέσεων εργασίας σε αυτή τη χώρα, αποδεικνύει, το πώς αντιλαμβάνεστε εσείς, ότι εξυπηρετείται το δημόσιο συμφέρον. Όταν, δηλαδή, κλείνουν οι επενδύσεις, όταν δεν έρχονται επενδύσεις, όταν χάνονται οι θέσεις εργασίας και όταν μεταναστεύουν οι Έλληνες στο εξωτερικό για να δουλέψουν.

Προφανώς, έχουμε, εντελώς, διαφορετική αντίληψη για το πώς πρέπει να κυβερνηθεί αυτός ο τόπος. Γι’ αυτό, κύριε Πρόεδρε, φυσικά και παρακαλούμε να συνεχιστεί η διαδικασία της συζήτησης στην Επιτροπή.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Κύριε Πρόεδρε, φαντάζομαι, ότι θα συζητήσουμε για όλα αυτά αργότερα και γι’ αυτό και δεν ζήτησα προηγουμένως τον λόγο. Όμως, από όλα όσα είπε ο κ. Υπουργός, τίποτα απ’ όλα αυτά δεν ισχύει. Από οικονομικής πλευράς, η Σύμβαση, τουλάχιστον είναι «σκανδαλώδης». Δεν έχω δει πιο «σκανδαλώδη» Σύμβαση.

Όμως, φαντάζομαι, ότι στη συνέχεια, θα μας δοθεί ο χρόνος, για να το αναλύσουμε και να πούμε τις απόψεις μας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ουσιαστικά, τώρα μπαίνουμε στην ουσία. Καταλαβαίνω, ακούγοντάς σας, ότι υπάρχουν διαφορετικές προσεγγίσεις.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Κύριε Πρόεδρε, δεν είναι προσέγγιση, είναι ξεκάθαρα πράγματα, αλλά θα τα δούμε στη συνέχεια της συζήτησης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ακριβώς, θα τα δούμε όλα στη συνέχεια και ο καθένας θα πει τα επιχειρήματά του και θα παρουσιάσει τα δικά του στοιχεία. Η επανάληψη των επιχειρημάτων, δεν μας οδηγεί πουθενά.

Η Κυβέρνηση, δια του κυρίου Υπουργού, ήταν ξεκάθαρη για την προσέγγιση που κάνει στο θέμα και για την επιλογή της. Ως εκ τούτου, μετά από αυτές τις διευκρινίσεις και με σεβασμό στις απόψεις που κατατέθηκαν νωρίτερα από όλες τις πλευρές, προχωράμε στην ουσιαστική συζήτηση του νομοσχεδίου.

Η παράκλησή μου είναι να μάς δώσετε εγκαίρως τους φορείς, προκειμένου να τους ειδοποιήσουμε, όσο γίνεται νωρίτερα. Με μεγάλο σεβασμό, λοιπόν, στις παρατηρήσεις και τις απόψεις που ακούστηκαν μέχρι τώρα, ξεκινάμε την ουσιαστική συζήτηση του νομοσχεδίου, δίνοντας τον λόγο στον Εισηγητή της Πλειοψηφίας.

Τον λόγο έχει ο κ. Χειμάρας.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ (Εισηγητής της Πλειοψηφίας):** Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριε Υπουργέ, η Επενδυτική Συμφωνία που έρχεται προς Κύρωση στο ελληνικό Κοινοβούλιο, υπογράφηκε στην Αθήνα στις 5 Φεβρουαρίου 2021, μεταξύ της Ελληνικής Δημοκρατίας και της Μονοπρόσωπης Ανώνυμης Εταιρείας με την επωνυμία «ΕΛΛΗΝΙΚΟΣ ΧΡΥΣΟΣ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ ΜΕΤΑΛΛΕΙΩΝ ΚΑΙ ΒΙΟΜΗΧΑΝΙΑΣ ΧΡΥΣΟΥ».

Αποτελεί μία, ακόμη, επενδυτική συμφωνία εθνικής σπουδαιότητας στη βάση των προεκλογικών μας δεσμεύσεων και, κυρίως, στη βάση του σχεδιασμού της Κυβέρνησης της Νέας Δημοκρατίας και του Πρωθυπουργού Κυριάκου Μητσοτάκη. Δεσμεύσεις, οι οποίες υλοποιούνται η μία μετά την άλλη και εστιάζουν στην ανάδειξη της Ελλάδας ως επενδυτικό προορισμό, στη συνεργασία της Πολιτείας με τον ιδιωτικό τομέα προς όφελος του δημοσίου συμφέροντος, στη δημιουργία κυκλικής οικονομίας και τη δημιουργία νέων ποιοτικών θέσεων εργασίας.

Η νέα Επενδυτική Συμφωνία τροποποιεί την από 17ετίας Σύμβαση με το ελληνικό δημόσιο, το οποίο με τον ν.3220/2004 μεταβίβασε το σύνολο των περιουσιακών στοιχείων της TVX HELLAS A.E, δηλαδή, τα Μεταλλεία Κασσάνδρας Χαλκιδικής, στην «Ελληνικός Χρυσός Μονοπρόσωπη Α.Ε.», σε μία περίοδο οικονομικού «μαρασμού» των μεταλλείων και της περιοχής και με μοναδικό ενδιαφερόμενο επενδυτή τότε, την εταιρεία «Ελληνικός Χρυσός». Με λίγα λόγια, βάζει τη Συμφωνία σε σύγχρονες επικαιροποιημένες βάσεις, εντός ενός νέου θεσμικού πλαισίου που διασφαλίζει την υλοποίηση της επένδυσης, με διαφάνεια και λογοδοσία, όπως ακριβώς συμβαίνει με αντίστοιχες άμεσες ξένες επενδύσεις μεγάλης κλίμακας στη χώρα μας.

Με το νομοσχέδιο «θωρακίζεται» μία εμβληματική επένδυση της χώρας που πιστεύω, ότι μπορεί να αποτελέσει «πυξίδα» για άλλες επενδύσεις, αφού παρεμβαίνει και ρυθμίζει επτά βασικούς τομείς που διέπουν τις μεγάλες ιδιωτικές επενδύσεις.

Επίσης, μεριμνά για την ανάπτυξη της τοπικής οικονομίας και κοινωνίας, θεσμοθετεί νέους και συγκεκριμένους κανόνες για την προστασία του περιβάλλοντος, τον σεβασμό και την ανάδειξη της πολιτιστικής κληρονομιάς της χώρας. Ακόμη, αυξάνει τα έσοδα του Δημοσίου, ενώ κατοχυρώνει την ασφάλεια δικαίου που είναι απαραίτητη για την προσέλκυση και την υλοποίηση μεγάλων ιδιωτικών επενδύσεων στη χώρα. Ακόμη, διευκολύνει την αδειοδοτική διαδικασία που είναι ένα μεγάλο ζητούμενο για την προσέλκυση και υλοποίηση μεγάλων ιδιωτικών επενδύσεων στη χώρα, ενώ δεσμεύει τον επενδυτή σε συγκεκριμένο επενδυτικό σχέδιο, εισάγοντας αρχές ψηφιακής διακυβέρνησης στις δραστηριότητες του επενδυτή.

Παρακαλώ πολύ για την προσοχή σας, προκειμένου να αναλύσω και να περιγράψω, στον χρόνο που έχω στη διάθεσή μου, τις παρεμβάσεις του νομοσχέδιου στους επτά τομείς που προανέφερα. Πρώτον, μεριμνά για την ανάπτυξη της τοπικής οικονομίας και κοινωνίας. Διατηρούνται οι, περίπου, 1.650 υφιστάμενες θέσεις εργασίας και δημιουργούνται 1.400 νέες άμεσες θέσεις εργασίας που σταδιακά θα γίνουν 3.000. Συνολικά, δημιουργούνται 5.000 άμεσες και έμμεσες θέσεις εργασίας, με προτεραιότητα το εργατικό δυναμικό του Δήμου Αριστοτέλη. Δημιουργούνται 900 προσωρινές θέσεις εργασίας στον τομέα των κατασκευών. Επενδύονται, στο πλαίσιο της εταιρικής κοινωνικής ευθύνης, 70 εκατομμύρια ευρώ για έργα κοινωνικής μέριμνας και τοπικής ανάπτυξης, σε συνεργασία με την τοπική κοινωνία, με τα πρώτα έργα, ύψους 13 εκατομμυρίων ευρώ να πραγματοποιούνται εντός των πέντε πρώτων ετών.

Επίσης, δίνεται προτεραιότητα στην εντοπιότητα σε όλες τις σχετικές δραστηριότητες του επενδυτή και συγκεκριμένα, στην πρόσληψη και απασχόληση εργαζομένων, καθώς και στην προμήθεια αγαθών και υπηρεσιών από κατοίκους και εταιρείες της ευρύτερης περιοχής της Χαλκιδικής, με σκοπό την περαιτέρω ενίσχυση της τοπικής κοινωνίας. Ακόμη, διασφαλίζεται η υγεία και η ασφάλεια των εργαζομένων στον επενδυτή και η συνεχής κατάρτιση και βελτίωση των δεξιοτήτων τους.

Δεύτερον, θεσμοθετεί νέους και συγκεκριμένους κανόνες για την προστασία του περιβάλλοντος και για τον σεβασμό και την ανάδειξη της πολιτιστικής κληρονομιάς της χώρας. Θεσμοθετείται ο ανεξάρτητος Ελεγκτής Περιβάλλοντος συμπληρωματικά στους ελέγχους των αρμόδιων υπηρεσιών, ώστε να επιτυγχάνονται, αφενός, ο ειδικός έλεγχος, σύμφωνα με την κείμενη νομοθεσία και αφετέρου, η επιτάχυνση και ο εξορθολογισμός της διαδικασίας του περιβαλλοντικού ελέγχου, πάντοτε υπό την εποπτεία της Διοίκησης. Επιπρόσθετα προς την κείμενη νομοθεσία, σύμφωνα με την οποία ο επενδυτής επιβαρύνεται με το κόστος πραγματοποίησης όλων των αρχαιολογικών ερευνών (τομές, εκσκαφές, κ.λπ.) και την προστασία και ανάδειξη των αρχαιολογικών ευρημάτων στις περιοχές που δραστηριοποιείται, επιβάλλεται η σύναψη Μνημονίου Συναντίληψης και Συνεργασίας, μεταξύ του Υπουργείου Πολιτισμού και Αθλητισμού και του επενδυτή, το οποίο θα προβλέπει το πλαίσιο της συνεργασίας των μερών και ζητήματα των αρχαιοτήτων, κατά την πάγια τακτική που ακολουθεί το ελληνικό δημόσιο σε αντίστοιχου βεληνεκούς επενδύσεις.

Σημαντική είναι η μείωση του περιβαλλοντικού «αποτυπώματος» του έργου με τη βέλτιστη διαθέσιμη τεχνική της ξηρής απόθεσης μεταλλευτικών καταλοίπων σε όλα τα μεταλλεία. Επίσης, η αντιπλημμυρική «οχύρωση» όλων των εγκαταστάσεων και εγκατάσταση συστημάτων προστασίας από ακραίες καιρικές συνθήκες. Ακόμη, η περιβαλλοντική παρακολούθηση με τις, πλέον, εξελιγμένες μεθόδους και φυσικά, αποκατάσταση του φυσικού τοπίου και ειδικό πρόγραμμα χρήσης γης μετά το πέρας της επένδυσης.

Τρίτον, προβλέπεται αύξηση εσόδων του Δημοσίου. Ο επενδυτής υποχρεούται στην καταβολή του πρόσθετου μεταλλευτικού τέλους, που υπολογίζεται με βάση την αξία του μεταλλεύματος, και όχι του νόμιμου μεταλλευτικού τέλους που υπολογίζεται με βάση την αξία των ανακτηθέντων μεταλλευμάτων. Έτσι, τα έσοδα για το ελληνικό δημόσιο θα ανέλθουν σε 200 εκατομμύρια ευρώ από την αύξηση της παραγωγής και τον αυξημένο συντελεστή μεταλλευτικών τελών κατά 10%. Στα 2 δισεκατομμύρια ευρώ υπολογίζονται, κατ’ ελάχιστον, τα έσοδα για το ελληνικό δημόσιο και την τοπική κοινωνία μακροπρόθεσμα, από τον φόρο εισοδήματος, τις κοινωνικές εισφορές, τα μεταλλευτικά δικαιώματα, ενώ στα 3,5 δισεκατομμύρια εκτιμάται η αξία των προμηθειών σε αγαθά και υπηρεσίες από ελληνικές επιχειρήσεις και επαγγελματίες.

Στο σημείο αυτό, αισθάνομαι την ανάγκη να υπογραμμίσω τα, επιπλέον, οφέλη για τη χώρα που είναι η αξιοποίηση των πλούσιων διαφοροποιημένων, σε ποσότητα και ποιότητα, αποθεμάτων των ορυκτών πόρων της χώρας μας, όπως ακριβώς είναι και των σημαντικών κοιτασμάτων χρυσού στη βορειανατολική Χαλκιδική, με την αξία των αποθεμάτων της περιοχής να αποτιμάται σε περισσότερα από 70 δισεκατομμύρια ευρώ, βάσει έκθεσης του Τμήματος Οικονομικής Γεωλογίας του ΑΠΘ το 2017. Η δυναμική που αποκτά η χώρα, ώστε να αναδειχθεί σε έναν από τους κορυφαίους παραγωγούς χρυσού σε όλη την Ευρώπη, είναι ένα πολύ μεγάλο επίτευγμα.

Τέταρτον, κατοχυρώνει την ασφάλεια δικαίου, αφού αίρει οποιαδήποτε νομική αμφιβολία, σχετικά με τη διάρκεια των υφιστάμενων μεταλλευτικών παραχωρήσεων. Περιγράφει ημερομηνίες έναρξης και λήξης της πεντηκονταετίας. Ρυθμίζει οριστικά τις προϋποθέσεις για την ανανέωση των μεταλλευτικών παραχωρήσεων, καθώς και τα δικαιώματα του επενδυτή για την ανάπτυξη των μεταλλείων, σύμφωνα με τους όρους της Σύμβασης και το εφαρμοστέο δίκαιο.

Προβλέπει τη δυνατότητα επίλυσης τεχνικών διαφορών με την αρωγή πραγματογνωμόνων, με στόχο να αποφεύγεται η προσφυγή στη διαιτησία για ζητήματα τεχνικής φύσεως. Σε περίπτωση που τα μέρη δεν καταλήξουν σε φιλική επίλυση διαφορών, προβλέπεται η δυνατότητα διεθνούς διαιτησίας με εφαρμοστέο δίκαιο το ελληνικό και έδρα της διαιτησίας την Αθήνα.

Πέμπτον, διευκολύνεται η αδειοδοτική διαδικασία με την πρόβλεψη σαφών προϋποθέσεων και εξορθολογισμένων διαδικασιών για την έκδοση απαιτούμενων αδειών δέσμιας αρμοδιότητας και των αδειών διακριτής ευχέρειας από τη διοίκηση. Με τις νέες διαδικασίες επιλύονται προβλήματα που έχουν ανακύψει, επί μακρόν, τα προηγούμενα έτη και τα οποία έθεταν ανυπέρβλητα εμπόδια στην ομαλή υλοποίηση της επένδυσης και είχαν οδηγήσει, επανειλημμένως, στη δικαίωση της εταιρείας «ΕΛΛΗΝΙΚΟΣ ΧΡΥΣΟΣ» από το Συμβούλιο της Επικρατείας.

Επίσης, προβλέπεται η διαδικασία ανανέωσης της Απόφασης Έγκρισης Περιβαλλοντικών Όρων, την οποία θα πρέπει να λάβει η εταιρεία «ΕΛΛΗΝΙΚΟΣ ΧΡΥΣΟΣ», ώστε να διασφαλιστεί η προστασία του περιβάλλοντος με σύγχρονους όρους.

Επιπλέον, -και αυτό είναι ιδιαίτερα σημαντικό- θεσπίζεται σαφής τρόπος διακυβέρνησης του έργου, με έμφαση στη διαφάνεια, την αποτελεσματικότητα και τον σεβασμό της νομοθεσίας. Τέλος, προβλέπεται η προσωρινή παραχώρηση της χρήσης του Λιμένα Στρατωνίου, η οποία κρίνεται απαραίτητη για τις εξαγωγές του μεταλλεύματος και την εμπορική δραστηριότητα της Εταιρείας προς όφελος της εθνικής και τοπικής οικονομίας.

Έκτον, προβλέπεται δέσμευση σε συγκεκριμένο επενδυτικό σχέδιο. Το επενδυτικό σχέδιο περιγράφει τις υφιστάμενες και σχεδιαζόμενες εγκαταστάσεις, διεργασίες και λειτουργίες που αφορούν στην οικονομική εκμετάλλευση των ορυκτών πόρων των μεταλλευτικών παραχωρήσεων στα Μεταλλεία Κασσάνδρας. Προβλέπονται, ακόμη, 1,9 δισεκατομμύρια δολάρια, επιπλέον, επενδύσεις για τον εκσυγχρονισμό και την ανάπτυξη των Μεταλλείων Κασσάνδρας. Συνολικά, 3,1 δισεκατομμύρια δολάρια, εκ των οποίων, το ένα δις θα διοχετευθεί εντός πενταετίας, σε αντίθεση με το προηγούμενο επενδυτικό σχέδιο που προέβλεπε το κλείσιμο των Μεταλλείων της Ολυμπιάδας και των Μαύρων Πετρών.

Επίσης, προβλέπεται ολοκλήρωση της κατασκευής του έργου των Σκουριών και μετάβασή του σε φάση παραγωγής για, τουλάχιστον, είκοσι τρία έτη και αύξηση της παραγωγικής δυναμικότητας του Μεταλλείου της Ολυμπιάδας από 400.000 τόνους που είναι σήμερα στους 650.000 τόνους ετησίως. Επιπλέον, θα υπάρξει αναβάθμιση και επέκταση των λιμενικών εγκαταστάσεων του Στρατωνίου που θα επιτρέψει τις εξαγωγές των παραγόμενων προϊόντων συμπυκνωμάτων, περαιτέρω επενδύσεις στη γεωλογική έρευνα στην περιοχή του Μεταλλείου Μαύρων Πετρών Στρατωνίου, ενώ περιλαμβάνεται πρόταση για την κατασκευή και λειτουργία εργοστασίου μεταλλουργίας, η οποία θα εξεταστεί με τεχνικοοικονομικά και περιβαλλοντικά κριτήρια από μεικτή ομάδα εμπειρογνωμόνων.

 Έβδομον, προβλέπεται εισαγωγή διαδικασιών ψηφιακής διακυβέρνησης. Θεσμοθετείται Ηλεκτρονικό Σύστημα Περιβαλλοντικής Παρακολούθησης, τουλάχιστον, τετρακοσίων σημείων που ελάχιστα μεταλλεία στον κόσμο έχουν εφαρμόσει.

 Κυρίες και κύριοι συνάδελφοι, επιφυλασσόμαστε για τα υπόλοιπα, κατά τη διάρκεια των συνεδριάσεων που θα ακολουθήσουν, ώστε να λύσουμε τις όποιες απορίες υπάρχουν και να εξετάσουμε κάθε λεπτομέρεια αυτής της Επενδυτικής Συμφωνίας. Είναι μία, άκρως, επωφελής συνεργασία με αυξημένα και μακρόπνοα κοινωνικά, οικονομικά και περιβαλλοντικά οφέλη για τις τοπικές κοινότητες και το ελληνικό κράτος. Δεν γίνεται καμία «έκπτωση» ως προς την προστασία του περιβαλλοντικού και πολιτιστικού αποθέματος, όπως ο ίδιος ο Κυριάκος Μητσοτάκης είχε δεσμευθεί προεκλογικά στους κατοίκους της Χαλκιδικής. Τα παραδείγματα χωρών, όπως η Σουηδία, η Ιρλανδία, ο Καναδάς, μάς δείχνουν τον δρόμο της ενίσχυσης της μεταλλευτικής βιομηχανίας, με την αξιοποίηση της, πλέον, σύγχρονης τεχνολογίας για την ορθολογική και βιώσιμη εκμετάλλευση του ορυκτού μας πλούτου, ώστε να προστατεύεται, αποτελεσματικά και αδιαπραγμάτευτα, το φυσικό περιβάλλον και οι ανθρώπινες δραστηριότητες που σχετίζονται με αυτό. Παράλληλα, όμως, να ενδυναμώνεται η ελληνική οικονομία και η ανάπτυξη με τελικό αποδέκτη των πολλών θετικών συνεπειών μιας τέτοιας επένδυσης τον Έλληνα πολίτη.

Κυρίες και κύριοι Βουλευτές, η Συμφωνία αυτή επανεκκινεί μία σημαντική, ουσιώδη και καθοριστική για την τοπική και εθνική οικονομία επένδυση, μετά από πολλά χρόνια καθυστερήσεων που «απείλησαν» την υλοποίησή της. Σηματοδοτεί μία νέα και «υγιή» αρχή για τα Μεταλλεία Κασσάνδρας προς όφελος όλων, του Κράτους, των τοπικών κοινωνιών, των εργαζομένων και των επενδυτών. Αποτελεί ένα, ακόμη, ορόσημο μιας αναπτυξιακής προοπτικής που περνά στο στάδιο της υλοποίησης, σε μία χώρα που ξεκινά να προσελκύει, επιτέλους, πρόσθετα χρηματοδοτικά κεφάλαια και επενδυτές μεγάλου βεληνεκούς. Η Ελλάδα είναι μία χώρα που πατά γερά στα πόδια της, που δίνει δουλειά στα παιδιά της, που κρατάει εδώ τα παιδιά της.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Κύριε Πρόεδρε, κυρίες και κύριοι Βουλευτές, κύριε Υπουργέ είστε, ήδη, γνώστες των θεμάτων που θέσαμε στην αρχή. Θα μου επιτρέψετε να αναλύσω λίγο περισσότερο και θεσμικά ορισμένα ζητήματα. Καταρχήν, κύριε Υπουργέ, χωρίς καμία διάθεση ειρωνείας, οφείλω να σας πω, ότι χαιρόμαστε πάρα πολύ που σας βλέπουμε. Το λέω αυτό, διότι το Υπουργείο Περιβάλλοντος και Ενέργειας απουσίαζε από τη Βουλή σε πάρα πολύ σημαντικά θέματα περιβάλλοντος το τελευταίο διάστημα. Επειδή μιλάμε για ένα νομοσχέδιο που αφορά στα θέματα του περιβάλλοντος, οφείλω να σας πω, ότι για εμάς είναι απαράδεκτο να απουσιάζει το Υπουργείο Περιβάλλοντος από μία συζήτηση, όπου ο κ. Γεωργιάδης πήρε την αρμοδιότητα για τις περιοχές Natura 2000, περνώντας μία διάταξη, το λεγόμενο άρθρο 219, που το κατήγγειλαν όλες οι περιβαλλοντικές οργανώσεις της Ελλάδας, όπου μπορεί, κατά περίπτωση, να παραβιάζει τη νομοθεσία της Ευρωπαϊκής Ένωσης, κάτι που θα μας φέρει πάρα πολύ υψηλά πρόστιμα και να αδειοδοτεί, κατά το δοκούν, δραστηριότητες, όχι με βάση το οικοσύστημα που πρέπει να προστατεύσουμε, αλλά με βάση τη δραστηριότητα που θέλει να αδειοδοτήσει.

Ξέρετε ότι αυτό θα δημιουργήσει πολλά πρόστιμα, τα οποία θα χρεωθείτε εσείς στο τέλος. Εμείς θα σας φέρουμε το πρόστιμο, κύριε Σκρέκα, όταν έρθει από την Ευρώπη και ελπίζουμε να μην είναι εκατοντάδες εκατομμύρια ευρώ. Τουλάχιστον, να προλάβουμε να το ακυρώσουμε νωρίτερα το άρθρο αυτό.

Επίσης, δεν μπορεί να απουσιάζετε και να μην ακούμε τη γνώμη σας τόσο καιρό, για το ποια είναι η άποψή σας για την αναστολή κατεδαφίσεων σε παραλίες και αιγιαλούς, με την ψευδή δικαιολογία, πάλι του Υπουργού Ανάπτυξης, ότι θα τακτοποιηθούν αυτά τα ακίνητα, όταν είναι τελεσίδικα χαρακτηρισμένα ως αυθαίρετα και δεν μπορεί να τακτοποιηθούν. Δεν μπορεί να απουσιάζετε από το ίδιο νομοσχέδιο, όταν αποφάσισαν να μην χρειάζεται ένα έργο περιβαλλοντική αδειοδότηση, όταν δημοπρατείται, και να παίρνει την περιβαλλοντική άδεια, όταν θα έχουμε βρει τον εργολάβο που θα πιέζει η κοινωνία το έργο ή την άδεια, οπότε θα «χάσει» το περιβάλλον στο τέλος.

Επίσης, πρέπει να σας πω, κύριε Υπουργέ, ότι λείπατε και από νομοσχέδιο του Υπουργείου Τουρισμού, που νομοθέτησε για τα θέματα σας, όπως και τώρα που συζητάμε στην Ολομέλεια το νομοσχέδιο για τη Βιώσιμη Αστική Κινητικότητα. Έχω την αίσθηση, ότι έχετε «κλείσει» το Υπουργείο Περιβάλλοντος και ασχολείστε μόνο με το πώς θα ξεπουλήσετε κάποια asset, κάποια κεφάλαια της χώρας, διότι αυτό κάνετε. Το μόνο που σας ενδιαφέρει είναι οι ιδιωτικοποιήσεις, το «ξεπούλημα», η φτώχεια της Ελλάδας, η φθορά της Ελλάδας και η ακρίβεια για τους καταναλωτές, όταν, μάλιστα, έχουμε τον Σύλλογο των μεγάλων Ενεργειακών Καταναλωτών της Βιομηχανίας να καταγγέλλει επισήμως, ότι υπάρχει χειραγώγηση τιμών στην ενέργεια και εσείς κάθεστε και τους κοιτάτε.

Εδώ, λοιπόν, υπάρχει σοβαρό πρόβλημα πολιτικής της Κυβέρνησης Μητσοτάκη για θέματα ενέργειας και περιβάλλοντος. Απουσιάζετε και έρχεστε για να μας φέρετε ένα, ακόμη, «ξεπούλημα», το οποίο, δυστυχώς, είναι η χειρότερη «αποικιοκρατική» μορφή σύμβασης που μπορεί να υπάρξει, η μεγαλύτερη υποτίμηση της χώρας μας, ως οντότητα, ως Δημόσια Διοίκηση, όχι μόνο ως περιβάλλον και ως τοπική κοινωνία. Πρακτικά, έχετε παραχωρήσει τα «κλειδιά» του Υπουργείου στην «ΕΛΛΗΝΙΚΟΣ ΧΡΥΣΟΣ» και φθάνετε στο σημείο να έχετε άρθρα μέσα στη Σύμβαση, με τα οποία μπαίνουν ελεγκτές που θα ελέγχουν το Δημόσιο, όχι την «ΕΛΛΗΝΙΚΟΣ ΧΡΥΣΟΣ». Έχετε παραχωρήσει και το Γραφείο Τύπου στην «ΕΛΛΗΝΙΚΟΣ ΧΡΥΣΟΣ», τους έχετε προσλάβει και νομικούς συμβούλους, έχετε δώσει και την «καρέκλα» του Υπουργού να βάζουν υπογραφές και προφανώς, παραχωρείτε και τις μεταλλευτικές υπηρεσίες, διότι ούτε σε αυτές δεν επιτρέπεται να ελέγχουν τις άδειες, αλλά τους βάζετε επιτροπές της «ΕΛΛΗΝΙΚΟΣ ΧΡΥΣΟΣ», με την υποχρέωση να ελέγχουν με ομοφωνία, αν κάτι θα αδειοδοτηθεί.

Είναι τραγικό, κυρίες και κύριοι Βουλευτές, και εμείς το λέμε ξεκάθαρα. Υπάρχει σοβαρότατο θέμα παράβασης καθήκοντος και απιστίας κατά του ελληνικού δημοσίου. Πιθανώς, θα έχουμε σοβαρότατα θέματα και με την Κομισιόν και με αρκετές παραβιάσεις ευρωπαϊκών οδηγιών, που ελπίζουμε -το λέμε ξεκάθαρα- ή το Συμβούλιο Επικρατείας ή η Ευρωπαϊκή Ένωση να αναστείλει την εγκυρότητα αυτής της Σύμβασης, πολύ νωρίς, πριν αυτή δημιουργήσει αποτελέσματα εις βάρος του ελληνικού δημοσίου και προς όφελος της «Ελληνικός Χρυσός». Η «Ελληνικός Χρυσός» δικαιούται να παίρνει αποζημιώσεις, ακόμη και όταν καταγγελθεί η σύμβαση με υπαιτιότητά της. Δεν ξέρω αν έχει γραφτεί ποτέ πουθενά στην ανθρώπινη ιστορία και στην οικονομία της παγκόσμιας κοινότητας, ότι μία εταιρεία θα παίρνει αποζημίωση διαφυγόντων κερδών, όταν μία σύμβαση καταγγέλλεται με δική της υπαιτιότητα. Κι, όμως, αυτό, υπάρχει μέσα εδώ. Και με τραγικές ρυθμίσεις και για το περιβάλλον και για την εργασία και για τα έσοδα του ελληνικού δημοσίου. Υποπολλαπλάσια υπανάπτυκτων χωρών της Νότιας και Κεντρικής Αφρικής είναι τα έσοδα του ελληνικού δημοσίου. Όλα αυτά, όμως, εμείς θα τα αποκαλύψουμε στις συνεδριάσεις, οι οποίες θα επακολουθήσουν. Σήμερα, θέτουμε ζήτημα απόσυρσης του νομοσχεδίου.

Ένα, επιπλέον, ζήτημα που τίθεται, κύριε Υπουργέ, είναι, ότι θεωρούμε, ότι είναι σχεδιασμός της Κυβέρνησής σας, να περάσετε ό,τι είναι «ξεπούλημα» και υποτίμηση της χώρας μέσα στην πανδημία, για να μην έχετε αντιδράσεις, να μην έχετε δημόσια συζήτηση, να μην μπορεί ο κόσμος στη Χαλκιδική να κάνει μία λαϊκή συνέλευση και να ενημερωθεί από τον Δήμο, να μην μπορούν οι εργαζόμενοι να κάνουν μία συζήτηση. Δεν επιτρέπονται όλα αυτά. Με «κόκκινους» και με «βαθύ κόκκινους συναγερμούς» πηγαίνουμε στη Θεσσαλονίκη και στη Χαλκιδική. Και το επιδιώκετε, κύριε Υπουργέ, αυτό. Γι’ αυτό και προσπαθείτε να το περάσετε έτσι. Προσέξτε πώς. Την Παρασκευή το βράδυ κατατέθηκε στη Βουλή. Ταυτόχρονα, σήμερα, που είναι η συνεδρίασή μας, την ίδια ώρα, στην Ολομέλεια έχουμε άλλο νομοσχέδιο πάλι της Επιτροπής Παραγωγής και Εμπορίου, που οι περισσότεροι εξ ημών είμαστε και εκεί ομιλητές. Αυτό είναι αναβάθμιση του κοινοβουλευτικού έργου; Είναι «ξεπέρασέ το στα γρήγορα και κουκούλωσέ το». Αυτό κάνετε, διότι η Σύμβαση που φέρνετε είναι πάρα πολύ επικίνδυνη.

Να σας πω και κάτι πολύ απλό, το οποίο αποδεικνύει το ρίσκο που παίρνετε και εσείς προσωπικά και οι Βουλευτές της Νέας Δημοκρατίας; Για ποιον λόγο δεν υπάρχει Βουλευτής της Νέας Δημοκρατίας από την Επιτροπή Παραγωγής και Εμπορίου, ως Εισηγητής στο σημερινό νομοσχέδιο; Ο Εισηγητής που έχετε ορίσει είναι από την Επιτροπή Μορφωτικών Υποθέσεων. Δεν υπάρχει Εισηγητής από την Επιτροπή Παραγωγής και Εμπορίου. Δεν δέχτηκε κανείς; Είναι προφανές, ότι αλλάξατε Εισηγητή. Άρα, λοιπόν, άλλαξε ένας συνάδελφος, για να έρθει να κάνει την εισήγηση. Κάνατε, δηλαδή, «μεταγραφή» από άλλη Επιτροπή και μάλιστα, δεν ήρθε ο Βουλευτής της Χαλκιδικής, ούτε κάποιος άλλος Βουλευτής της Κεντρικής Μακεδονίας, κάτι που δείχνει πολιτικά -με πολιτικούς όρους το λέμε, διότι εμείς σεβόμαστε την προσωπικότητα των συναδέλφων- ότι η Νέα Δημοκρατία φοβάται αυτή τη Σύμβαση, όπως και τα θέματα νομιμότητας και απιστίας που δημιουργεί. Δημιουργούνται ζητήματα απιστίας και το λέμε ξεκάθαρα.

 Ας δούμε ποιο είναι το παρελθόν. Το παρελθόν αυτής της Σύμβασης, κύριε Υπουργέ, το γνωρίζετε. Αυτό το επενδυτικό σχέδιο εγκρίθηκε με νόμο το 2004 και πήρε περιβαλλοντικούς όρους το 2011, δηλαδή, επτά χρόνια μετά. Η απόφαση έγκρισης, όμως, των περιβαλλοντικών όρων, είχε συμπεριλάβει ένα κεντρικό στοιχείο. Διαφωνούμε εμείς. Και μάλιστα, τότε και εγώ και η συνάδελφος, η κυρία Πέρκα, ως μέλη του Τεχνικού Επιμελητηρίου, είχαμε τεκμηριωμένα αποδείξει -και πιστεύω θα τα πει η κυρία Πέρκα- και τα θέματα μη βιωσιμότητας και περιβαλλοντικής και τεχνολογικής. Όμως, διαφωνούσαμε με τη δυνατότητα να υπάρχει ένα εφικτό βιώσιμο σχέδιο μεταλλουργίας που θα φέρνει έσοδα και ως εκ τούτου, να γίνει αποδεκτή η περιβαλλοντική βλάβη. Λέγαμε, ότι αυτό δεν μπορεί να είναι εφικτό.

Όμως, τότε η Πολιτεία δέχτηκε, ότι το κέρδος από τα «ευγενή» μέταλλα και από μία τέτοια μεταλλουργία μπορεί να υποκαταστήσει, να ισορροπήσει τις μη αντιστρεπτές επιπτώσεις. Τελικά, βλέπουμε, ότι εξελίσσεται δραστηριότητα. Προσέξτε, κύριοι συνάδελφοι. Δείτε, ότι αυτό εξελίσσεται από το 2004 που πέρασε από τη Βουλή, μέχρι τώρα. Δηλαδή, επί δεκαεπτά χρόνια, χωρίς να έχει γίνει καμία ενέργεια στον «πυρήνα» αυτής της δικαιοπραξίας. Δεν υπάρχει ούτε εγκεκριμένη μελέτη για τη μεταλλουργία. Δεν υπήρξε ποτέ. Μάλιστα, οι δικές μας αξιολογήσεις, δηλαδή, της Κυβέρνησης ΣΥΡΙΖΑ, επιβεβαιώθηκαν, εν μέρει, αλλά επιβεβαιώθηκαν, από το Συμβούλιο της Επικρατείας με απόφαση του 2020.

Άρα, η εταιρεία, παρ’ ότι έχει περιβαλλοντική άδεια, εδώ και δέκα χρόνια και σύμβαση εδώ και δεκαεπτά χρόνια, δεν έχει καταφέρει ακόμη να φέρει τη μελέτη της μεταλλουργίας, που τότε το ελληνικό δημόσιο θεώρησε ως αναγκαία και ικανή συνθήκη, για να δεχθεί και τις επιπτώσεις του περιβάλλοντος. Εμείς δεν συμφωνούσαμε, αλλά το ελληνικό δημόσιο τότε το δέχτηκε.

Έρχεται, λοιπόν, μετά αυτή η εταιρεία, όσο είναι η διακυβέρνηση του ΣΥΡΙΖΑ και «στήνει» ένα σενάριο. Ότι η Κυβέρνηση του ΣΥΡΙΖΑ δεν θέλει τις επενδύσεις, ότι δεν θέλει τις θέσεις εργασίας και ότι αυτή η εταιρεία θέλει μία πιο «βολική» κυβέρνηση, μία πιο φιλική κυβέρνηση. Ποια μεγαλύτερη απόδειξη θέλετε, για το ότι μας θεωρούν «μπανανία», όταν τολμάει μία επιχείρηση και τοποθετείται, ότι θέλει μία πιο φιλική και «βολική» κυβέρνηση; Τελικά, κύριε Σκρέκα, οφείλω να πω, ότι είχε δίκιο. Την βρήκε στο πρόσωπο σας αυτή τη φιλική και «βολική» κυβέρνηση, παραβιάζοντας, βέβαια, κανόνες νομιμότητας και τις θέσεις ευθύνης που έχετε.

Βλέπουμε, ότι όλα αυτά, για τα οποία κατηγορούσε η «Ελληνικός Χρυσός» και η Νέα Δημοκρατία την Κυβέρνηση του ΣΥΡΙΖΑ, έρχονται τώρα και επιβεβαιώνονται προς όφελος της Κυβέρνησης του ΣΥΡΙΖΑ. Μας κατηγορούσατε, ότι δεν εγκρίνονται οι επενδύσεις και οι μελέτες. Ναι, αλλά το Συμβούλιο της Επικρατείας το 2020 ήρθε και το επιβεβαίωσε. Σχολιάζαμε και πιέζαμε την εταιρεία να κάνει τη μεταλλουργία και ήρθε η διαιτησία που είναι το ισχυρότερο «εργαλείο» αυτής της Σύμβασης, νομοθετημένο από τη Βουλή των Ελλήνων και το οποίο τώρα καταργείται. Η καινούργια Σύμβαση καταργεί το άρθρο της διαιτησίας. Για να καταλάβετε πώς φοβούνται και αυτά που νομοθέτησαν οι ίδιοι το 2004. Ούτε αυτά δεν θα εφαρμόσουν.

Έρχεται, λοιπόν, η διαιτησία και λέει, ότι η παραγωγή από το εργοστάσιο μεταλλουργίας στη θέση Μαντέμ Λάκκος οποιουδήποτε άλλου τελικού προϊόντος, εκτός των καθαρών μετάλλων χρυσού, χαλκού, αργύρου, αποτελεί ανεπίτρεπτη ενέργεια και ως εκ τούτου, μεταβολή των συμφωνηθέντων, παράβαση των διατάξεων του άρθρου 3 και ματαίωση του αντικειμενικού σκοπού της σύμβασης. Έρχεται, λοιπόν, η εταιρεία, μετά την Κυβέρνηση ΣΥΡΙΖΑ, που την κατηγορούσε, ότι δεν προχωρούσε τις επενδύσεις και ζητάει αλλαγή της μεταλλουργίας. Άρα, παραδέχεται η εταιρεία και τώρα πια και η Νέα Δημοκρατία, ότι, ορθώς, οι υπηρεσίες και η Κυβέρνηση τότε δεν έκαναν παραχωρήσεις, γιατί έπρεπε να είναι σωστές οι μελέτες.

Αν ήταν, αγαπητοί συνάδελφοι, ορθές οι μελέτες τότε, θα τις είχατε καταθέσει τον Ιούλιο του 2019 προς έγκριση. Όμως, δεν κατατίθεται καμία μελέτη, εδώ και δύο χρόνια. Πού είναι, λοιπόν, οι «ώριμες» μελέτες στην πιο «βολική» Κυβέρνηση; Και τι γίνεται τώρα στη Σύμβαση με τις μελέτες που τάχα ήταν «ώριμες» και ήταν έτοιμες; Θα κατατεθούν με την νέα Σύμβαση; Όχι. Θα δοθεί παράταση.

Και ερωτώ, λοιπόν, πώς είναι δυνατόν να καταγγέλλει η Ν.Δ. την Κυβέρνηση του ΣΥΡΙΖΑ για καθυστέρηση έγκρισης μελετών και να μην τις εγκρίνει μόλις αναλαμβάνει; Και στη νέα Σύμβαση που φέρνετε τους δίνετε πάλι παράταση. Πού είναι η «ωριμότητα» και οι ολοκληρωμένες μελέτες που μας κατηγορούσατε, ότι είχε τότε η εταιρεία; Άρα, είναι ψευδές το επιχείρημα, ότι η Κυβέρνηση του ΣΥΡΙΖΑ δεν υποστήριζε τις επενδύσεις. Απλά, εσείς θέλατε να κάνετε πολιτικό κομματικό παιχνίδι εξαπάτησης και με το θέμα της «Ελληνικός Χρυσός» και είχατε βρει μία «βολική» εταιρεία για να κάνετε την πολιτική σας. Γιατί; Γιατί η εταιρεία ήθελε μία «βολική» κυβέρνηση «μπανανίας» αύριο. Και το επιτυγχάνει σήμερα.

Με αυτόν τον τρόπο, όμως, ρισκάρετε σε πάρα πολλά θέματα, όπως σε αυτά που έχουν να κάνουν με την απιστία για τη θέση σας, κύριε Υπουργέ, και αυτό είναι πάρα πολύ κρίσιμο. Οφείλατε, εκπροσωπώντας θεσμικά το ελληνικό δημόσιο, πρώτα ο κ. Χατζηδάκης και μετά εσείς, να οδηγηθείτε στην καταγγελία της Σύμβασης και στην απαίτηση, εκ μέρους του Δημοσίου, αποζημίωσης. Δεν το κάνατε. Ταυτόχρονα, με τη Σύμβαση που φέρνετε, δημιουργείτε τέτοιες δεσμεύσεις, ώστε το ελληνικό δημόσιο για τα επόμενα είκοσι πέντε -πιθανώς και άλλα είκοσι πέντε χρόνια- να μην μπορεί να διεκδικήσει αποζημιώσεις, να μην μπορεί να διεκδικήσει ούτε καν την εφαρμογή του ελληνικού και του ευρωπαϊκού θεσμικού πλαισίου. Όλα αυτά τα λέει μέσα η Σύμβαση και αυτό είναι πάρα πολύ σημαντικό, καθώς αφαιρείτε όλες τις δυνατότητες διαιτησίας που υπήρχαν.

Μάλιστα, οφείλω να πω, ότι και η απόφαση του ΣτΕ το 2020 δεν είναι μόνο η διαιτησία του 2018. Έχει έρθει και έχει πει, ότι καλώς επεστράφησαν τότε οι μελέτες, γιατί σε ορισμένα τμήματα -αν δεν κάνω λάθος στο Κεφάλαιο Ε΄ και στο Κεφάλαιο ΣΤ΄- υπήρχαν ελλιπή θέματα για τα αέρια, για τεχνικά ζητήματα της περιεκτικότητας σε σίδηρο, για τις υψηλές απώλειες χαλκού, χρυσού και αργύρου. Σε κάθε περίπτωση, όμως, το Συμβούλιο της Επικρατείας λέει, ότι η «Ελληνικός Χρυσός» όφειλε τότε να υποβάλει συμπληρωματικές μελέτες. Και επειδή δεν έχουν υποβληθεί μελέτες και δεν υλοποιείται μεταλλουργία, τι έχει πει η απόφαση 223/2020 του ΣτΕ; Ότι δεν μπορεί να εγκριθεί το επενδυτικό σχέδιο της εταιρείας -προσέξτε δεκαεπτά χρόνια μετά δεν μπορούσε να εγκριθεί το επενδυτικό σχέδιο- ότι δεν υλοποιείται η κοινή υπουργική απόφαση περιβαλλοντικών όρων, ότι η εταιρεία δεν έχει συμμορφωθεί ακόμη με το βασικό δικαιοπρακτικό της στοιχείο, το «θεμέλιο», και ότι καταρρίπτεται ο ισχυρισμός της εταιρείας, ότι υπήρχαν αναιτιολόγητες καθυστερήσεις από την πλευρά της Κυβέρνησης του ΣΥΡΙΖΑ. Όλα αυτά εσείς τα υποτιμάτε και τη διαιτησία και το Συμβούλιο της Επικρατείας και μας λέτε, ότι σας νοιάζουν οι θέσεις εργασίας. Αφού δεν έχουν κάνει ακόμη την επένδυση, ποιον υποστηρίζετε;

 Στη συνέχεια, αποκαλύπτεται, ότι στα «συρτάρια» της Κυβέρνησης Σαμαρά-Βενιζέλου υπήρχαν πράξεις βεβαίωσης παράβασης που δεν είχαν προχωρήσει, δεν είχαν γίνει πρόστιμα και αυτά τα έκανε πρόστιμα η Κυβέρνηση του ΣΥΡΙΖΑ. Μάλιστα, η εταιρεία μάς πήγε στο δικαστήριο και τελικά κερδίσαμε το Εφετείο, γιατί το πρωτόδικο το κέρδισε η εταιρεία. Έτσι, χρεώθηκαν με 300.000 ευρώ πρόστιμο για παραβάσεις που ήταν για πέντε χρόνια πριν. Με δικαστήρια καθυστερούσαν τις παραβάσεις από τον Οκτώβριο του 2012 ως τον Αύγουστο του 2014.

Στη συνέχεια, με αυτοψίες που έγιναν το 2015, το 2016 το 2017 και το 2018, υπάρχουν βεβαιωμένα πρόστιμα, ύψους, περίπου, 500.000 ευρώ από την Κυβέρνηση του ΣΥΡΙΖΑ. Βλέπουμε και περιστατικά με απόβλητα που μεταφέρονταν με φορτηγά που ανατρέπονταν και βρίσκαμε, ότι είχαν και επικίνδυνη σύσταση. Όλα αυτά βγήκαν εκείνη την περίοδο. Βλέπω, επίσης, ότι υπάρχουν και ποινές φυλάκισης σε δύο στελέχη για ρύπανση νερού και δίωξη για κακούργημα, μετά το Εφετείο, πάλι, στην εταιρεία για την περιβαλλοντική παράβαση και το φαινόμενο των εκτεταμένων ρηγματώσεων με πρόστιμο, πάλι, προς την εταιρεία.

Όλα αυτά τι λένε, λοιπόν; Όταν μία εταιρεία δεν υλοποιεί το δικαιοπρακτικό θεμέλιο της Σύμβασης της δεκαεπτά χρόνια, δεν έχει φέρει μελέτες, ενώ έχει και σωρεία περιβαλλοντικών παραβάσεων, το πρώτο που έπρεπε να κάνετε ήταν να ακυρώσετε την έγκριση περιβαλλοντικών όρων και να ζητήσετε νέα περιβαλλοντική αδειοδότηση και δεύτερον, όταν σας ζήτησαν να αλλάξουν τη Σύμβαση, να καταγγείλετε τη Σύμβαση και να ζητήσετε αποζημιώσεις. Έτσι, θα υπήρχε ωφέλεια και για την τοπική κοινωνία και για την εργασία και για το περιβάλλον και για το ελληνικό δημόσιο. Τώρα, με εσάς, θα βγουν όλοι χαμένοι, διότι θα είμαστε «εγκλωβισμένοι» για πενήντα χρόνια, με την «Ελληνικός Χρυσός» να διοικεί τη Χαλκιδική και το Υπουργείο Περιβάλλοντος και με διατάξεις περί κεφαλαίων του εξωτερικού. Πιθανώς, να έχετε χρησιμοποιήσει μέσα στη Σύμβαση διατάξεις του Σχεδίου Μάρσαλ. Αυτά, όμως, πρέπει να τα συζητήσουμε αναλυτικά και να δούμε σε ποιες συνθήκες θα μπορούσαν να εφαρμοστούν.

Έρχεται ο κ. Χατζηδάκης και βλέπουμε στον ν.4685 το πρώτο «ρουσφέτι» που είναι η παράταση άδειας. Το δεύτερο «ρουσφέτι» είναι η τροποποίηση, χωρίς διαβούλευση. Το τρίτο «ρουσφέτι» είναι η απαλλαγή αδειοδοτήσεων για την απόθεση των αποβλήτων από εξωτερικές δραστηριότητες. Άρα, συνεχίζεται η εξυπηρέτηση της εταιρείας. Έρχεται, λοιπόν και παραλαμβάνει αίτηση τροποποίησης σύμβασης και δεν υλοποιεί την υποχρέωσή της, όπως προκύπτει και από τη Σύμβαση που είναι νόμος και από το Διαιτητικό Δικαστήριο και από το Συμβούλιο Επικρατείας. Τι στάση, λοιπόν, να κρατήσουμε εμείς;

Έχουμε απέναντί μας μία αξιόπιστη εταιρεία ή μία αξιόπιστη Κυβέρνηση, εφόσον δεν υλοποιούν τους νόμους που οι ίδιοι ψήφισαν; Εμείς διαφωνούσαμε από τότε, σχετικά με το αν θα έβγαινε το σενάριο αυτό. Τι υπερασπίζεστε, λοιπόν, τώρα; Την παραβίαση της νομιμότητας σε όλα τα επίπεδα; Και θέλετε εμείς να συνηγορήσουμε και να μην σας πούμε ότι παρανομείτε; Και δεν παρανομείτε μόνο τυπικά. Παρανομείτε και επί της ουσίας. Παραβιάζετε τον όρκο που έχετε δώσει προς όφελος της χώρας, προς όφελος του περιβάλλοντος και προς όφελος των πολιτών. Η χώρα δεσμεύεται -και θα τα αναλύσω όλα αυτά στη συζήτηση, επί των άρθρων- για πάρα πολλά χρόνια να κάνει, ότι θέλει η εταιρεία και για οτιδήποτε θα θέλει να κάνει η χώρα, θα πρέπει να ζητάει και την άδεια των συμβούλων της εταιρείας που επιλέγονται και πληρώνονται από την εταιρεία.

Πέραν τούτου, εμείς νιώθουμε μία ικανοποίηση, διότι αποδείχθηκε, ότι όσα λέγατε πέντε χρόνια ήταν ψέματα για την αντιεπενδυτική Κυβέρνηση του ΣΥΡΙΖΑ. Οφείλω να σας πω, κύριε Σκρέκα, ότι, τουλάχιστον, αυτή η Κυβέρνηση -και είναι εδώ ο τότε Υπουργός Οικονομικών- παρέδωσε εννέα τρίμηνα συνεχών θετικών ρυθμών στην οικονομία. Να το καταφέρετε και εσείς και να έρθετε να μιλήσουμε, κύριε Σκρέκα.

 *(Θόρυβος στην Αίθουσα)*

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας παρακαλώ, σας παρακαλώ. Ας συνεχίσει ο ομιλητής.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Εκτός, όμως, από την αντίδραση στη Βουλή, καλό θα ήταν, να κάνετε κάτι και για τη διακυβέρνηση της χώρας, για να μπορέσει να έχει καλύτερα αποτελέσματα η κοινωνία. Μπορεί να αντιδράτε και να κάνετε συνδικαλισμό. Πολλές φορές, όμως, το αποτέλεσμα μετράει για τον πολίτη. Το αποτέλεσμα στον μισθό, το αποτέλεσμα στην οικονομία, στις επενδύσεις. Εδώ, λοιπόν, υπάρχουν σοβαρά προβλήματα, διότι αναλώνεστε σε επικοινωνιακά «παιχνίδια» και σε «ξεπούλημα» και αυτό είναι σοβαρό πρόβλημα.

Ολοκληρώνοντας την τοποθέτησή μου, κύριε Πρόεδρε. Στην, επί των άρθρων, συζήτηση θα αναλύσουμε περισσότερο και τα περιβαλλοντικά και τα μεταλλευτικά και τα θέματα των οικονομικών πόρων, αλλά και εκείνα της αλλαγής πλαισίου δικαίου και διαιτησίας. Είπα, ήδη, επί της διαδικασίας, ότι υπάρχει παραβίαση πολλών οδηγιών της Ευρωπαϊκής Ένωσης στο θέμα αυτό. Οφείλω, όμως, να ρωτήσω κάτι τον κ. Υπουργό. Καταθέτω το διευκρινιστικό σημείωμα που, χθες το βράδυ, έστειλε η «Ελληνικός Χρυσός» σε όλους μας. Ως επιχείρηση μιας καλής «Μπανανίας» μάς έστειλε τη «γραμμή» της, που την άκουσα και από το στόμα του Εισηγητή σε ένα ποσοστό. Μάλλον, το είχατε, ήδη, έτοιμο, δεν λέω, ότι το έγραψε η «Ελληνικός Χρυσός» για εσάς. Δεν εννοώ κάτι τέτοιο. Όμως, κύριε Υπουργέ, μέσα το έντυπο αυτό, το οποίο θα καταθέσω στα Πρακτικά, αναφέρεται -και θέλω την τοποθέτησή σας σήμερα- ότι για όλα όσα συνέβησαν τόσα χρόνια, φταίνε οι υπηρεσίες του Υπουργείου σας.

Λέει, λοιπόν, στο τέλος -και θέλω τη γνώμη σας- ότι «οι ανοιχτές υποθέσεις για υποτιθέμενες περιβαλλοντικές παραβάσεις που κρίθηκαν τελεσίδικα και στο Εφετείο» -και πάνε και για πιθανό κακούργημα στο ποινικό- «βασίζονται σε ανακριβείς και ατεκμηρίωτες εκθέσεις ελέγχων από το Σώμα Επιθεωρητών Περιβάλλοντος, τις οποίες η εταιρεία έχει προσβάλει στη Δικαιοσύνη» και ότι «η περιβαλλοντική άδεια που η προηγούμενη Κυβέρνηση είχε δώσει το 2011» -νομίζω ο κ. Παπακωνσταντίνου- «έχει ασάφειες στους περιβαλλοντικούς όρους και γι’ αυτό ταλαιπωρείται ως προς τα υγρά απόβλητα» και πολλά άλλα ωραία.

 Κύριε Υπουργέ, εγώ θέλω να μου πείτε, εάν ισχύουν όλα αυτά. Αν τελικά το Υπουργείο Περιβάλλοντος κάνει καλά τη δουλειά του ή όχι και αν φταίνε οι εργαζόμενοι για τα πρόστιμα που έχουν χρεωθεί στην εταιρεία και για τις παραβιάσεις της περιβαλλοντικής νομοθεσίας και της Ευρώπης και της Ελλάδας. Αλλιώς, αν δεν τα καταγγείλετε και δεν καταγγείλετε και την εταιρεία και δεν αναθεωρήσετε τη στάση σας απέναντι στη Σύμβαση, οφείλω να πω, ότι εκτός από το Γραφείο Τύπου του Υπουργείου, η Εταιρεία θα έχει πάρει και τη «σφραγίδα» του Υπουργού. Την υπογραφή την έχει πάρει έτσι και αλλιώς.

 Αυτό είναι ένα σοβαρότατο ζήτημα, όπως σοβαρότατο ζήτημα είναι -και το θέτω εισαγωγικά στα θέματα της απιστίας, γιατί δεν το έθεσα στην τοποθέτησή μου και θέλω να είναι στα Πρακτικά - το ότι αποδεχθήκατε στη Σύμβαση, ότι αποτελεί διαφορά του ελληνικού Δημοσίου με την εταιρεία το εξώδικο των 800 εκατομμυρίων ευρώ που έγινε στο τέλος 2018.

 Προσέξτε, δηλαδή, κυρίες και κύριοι Βουλευτές. Έστειλε η εταιρεία ένα εξώδικο για διαφυγόντα κέρδη, λόγω καθυστερήσεων του ελληνικού δημοσίου για 800 εκατομμύρια ευρώ. Δεν έχει πάει στη διαιτησία, δεν έχει καταθέσει αίτημα αποζημιώσεων, δεν έχει πάει σε νομική πράξη και ο Υπουργός Περιβάλλοντος της Ελλάδας δέχεται να διαπραγματευτεί με την εταιρεία και βάζει αυτό το θέμα ως πραγματική διαφορά μέσα σε μία Σύμβαση χρεώνοντας την Πατρίδα του, χωρίς να διεκδικηθεί σε κανένα νομικό επίπεδο και είναι μέσα στα άρθρα της Σύμβασης. Μάλιστα, για ποια διαφυγόντα κέρδη και καθυστερήσεις μάς χρεώνει η εταιρεία; Γι’ αυτά που το Συμβούλιο Επικρατείας είπε, ότι καλώς επιστράφηκαν και που τώρα δεν κάνουν, εδώ και δύο χρόνια, με τη «βολική» Κυβέρνηση της Νέας Δημοκρατίας. Ποια διαφυγόντα κέρδη, λοιπόν; Θα ρωτήσουμε ειλικρινά. Τι έγινε δύο χρόνια από τις επενδύσεις της εταιρείας; Πού βρίσκονται και πού βρίσκονται και οι επιθεωρήσεις περιβάλλοντος; Γιατί σταμάτησαν οι επιθεωρήσεις και σταμάτησαν και οι επενδύσεις; Γιατί, τουλάχιστον, με την Κυβέρνηση του ΣΥΡΙΖΑ κάτι από όλα αυτά γινόταν.

 Εδώ, λοιπόν, υπάρχουν σοβαρότατα ζητήματα. Εγώ, όμως, θέλω, κύριε Υπουργέ, να σας επισημάνω, ότι με τις πράξεις σας γίνεται ζημία στην περιουσία του ελληνικού δημοσίου. Ως εκ τούτου, η απιστία στρέφεται κατά του ελληνικού δημοσίου με τις πράξεις αυτές. Γι’ αυτόν τον λόγο, παρακαλώ, να διευκρινίσετε και αν όλα αυτά που ισχύουν στο διευκρινιστικό σημείωμα της εταιρείας «ΕΛΛΗΝΙΚΟΣ ΧΡΥΣΟΣ» είναι αληθή και το αν εσείς έχετε συνηγορήσει, ότι το ελληνικό δημόσιο έχει οφειλές για διαφυγόντα κέρδη αυτού του ύψους, κάτι που, πλέον, έχει μπει στο χαρτοφυλάκιο της εταιρείας, αν υπογράψετε τη Σύμβαση και αν κυρωθεί.

 Εμείς σας δηλώνουμε, εκ των προτέρων, ότι και μέσα στο Κοινοβούλιο, αλλά και έξω από αυτό και στο Ευρωπαϊκό Δικαστήριο και στο Συμβούλιο Επικρατείας, θα κάνουμε ό,τι περνάει από το χέρι μας για να ακυρωθεί αυτή η Σύμβαση. Πρώτα απ’ όλα, όχι μόνο για το περιβάλλον, αλλά γιατί φοβόμαστε πάρα πολύ και για την οικονομική ζημιά της χώρας μας και για τη δέσμευσή της για πενήντα χρόνια. Και στην Ευρώπη θα πάει το θέμα και στο Συμβούλιο Επικρατείας και προφανώς στους κοινωνικούς αγώνες, κύριε Υπουργέ. Εδώ θα είμαστε όλοι μαζί ενωμένοι, γιατί εμείς θέλουμε και εργασία και περιβάλλον στη Χαλκιδική.

Εσείς, μάλλον, δεν θέλετε τίποτα από όλα αυτά, αλλά να τακτοποιήσετε μόνο κάποιους που νομίζουν, ότι είμαστε «Μπανανία».

Παρακαλώ πολύ να επανέλθετε άμεσα σε αυτό που έχετε ορκιστεί, να αποσύρετε το νομοσχέδιο και να τηρήσετε και τη νομιμότητα και το ευρωπαϊκό πλαίσιο περιβάλλοντος και δικαίου.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας)**: Κύριε Πρόεδρε, δύο λεπτά θέλω μόνο, για να βάλω λίγο τα πράγματα στη θέση τους, επειδή ειπώθηκαν πάρα πολλά και δεν θέλω να δοθούν λάθος εντυπώσεις στους Βουλευτές οι οποίοι παρακολουθούν. Οφείλω να παραδεχθώ, ότι στον αγαπητό συνάδελφο της Μειοψηφίας, πραγματικά, μπορεί κάποιος να του αποδώσει τον τίτλο του «βασιλιά» της παραπληροφόρησης και της μεταφοράς ψευδών ειδήσεων.

Ξεκινώ από το πρώτο, για να αποκαταστήσω και την τιμή και το ήθος του καλού συναδέλφου του Εισηγητή της Συμπολίτευσης. Τι μας είπε ο Εισηγητής της Μειοψηφίας; Ότι μεταφέραμε από άλλη Επιτροπή τον Βουλευτή της Νέας Δημοκρατίας, τον Εισηγητή, τον κ. Χειμάρα, στην Επιτροπή Παραγωγής και Εμπορίου, δήθεν, για να εισηγηθεί για το συγκεκριμένο νομοσχέδιο. Επιτρέψτε μου, λοιπόν, να πω, ότι ο φίλος και καλός συνάδελφος, ο κ. Χειμάρας είναι μέλος της Επιτροπής αυτής από το τέλος του Ιανουαρίου και έχει μιλήσει σε όλα τα νομοσχέδια που έχουν έρθει προς συζήτηση στην παρούσα Επιτροπή.

 Δεύτερον, ο Εισηγητής της Μειοψηφίας είπε κάτι πάρα πολύ σημαντικό που αξίζει να το συζητήσουμε. Είπε, ότι πρώτη φορά καταγγέλλει μία Σύμβαση ο ιδιώτης, η Εταιρεία, και θα πρέπει να αποζημιωθεί. Δηλαδή, καταγγέλλει τη Σύμβαση η «ΕΛΛΗΝΙΚΟΣ ΧΡΥΣΟΣ» και θα πρέπει το Δημόσιο να την αποζημιώσει κιόλας. Αυτό είπε ο κ. συνάδελφος. Πότε γίνεται, λοιπόν, καταγγελία από το Δημόσιο; Για να αποκαταστήσουμε λίγο την αλήθεια σε αυτή την Αίθουσα. Το Δημόσιο έχει το δικαίωμα της καταγγελίας της σύμβασης με γνωστοποίηση προς την εταιρεία στις παρακάτω περιπτώσεις. Πρώτον, πτώχευσης, εκκαθάρισης, παύσης εργασιών κ.λπ., αναγκαστικής διαχείρισης. Δεύτερον, στην περίπτωση του γεγονότος ευθύνης της εταιρείας, δηλαδή, όταν η εταιρεία ευθύνεται για ένα γεγονός, πάνω από ενενήντα μέρες, τότε το Δημόσιο έχει το δικαίωμα να καταγγείλει, μονομερώς, τη Σύμβαση και αυτό το γεγονός δεν διορθώνεται από την εταιρεία εντός ενενήντα ημερών. Τρίτον, στην περίπτωση που έλαβε χώρα παράβαση περιορισμού ελέγχου και η παράβαση αυτή παρατείνεται για περίοδο, άνω των 120 ημερών, τότε το Δημόσιο έχει το δικαίωμα να καταγγείλει τη σύμβαση, γιατί, τελικά, η εταιρεία δεν πληροί τους όρους της σύμβασης. Σε αυτή την περίπτωση, θα πρέπει η εταιρεία να αποζημιωθεί για ποσό ίσο με τη δίκαιη αξία της εταιρείας.

Δηλαδή, τι σημαίνει αυτό; Η εταιρεία που υποπίπτει σε αυτό το παράπτωμα -επιτρέψτε μου, κύριε συνάδελφε, από το Κομμουνιστικό Κόμμα Ελλάδος να απαντήσω, γιατί είναι σημαντικό- θα πρέπει να αποζημιωθεί με δίκαιη αξία, η οποία συμφωνείται, εγγράφως, από το Δημόσιο και την εταιρεία. Άρα, θα πρέπει να συμφωνήσουμε σε ποιο τίμημα, πράγματι, θα αποζημιωθεί η εταιρεία για τις επενδύσεις που έχει κάνει. Όμως, επειδή δεν τήρησε το συμβόλαιο, θα πρέπει να καταγγείλει το Δημόσιο το συμβόλαιο και θα πρέπει η εταιρεία να αποζημιωθεί για ένα τίμημα που θα συμφωνηθεί με το Δημόσιο.

Στη δεύτερη περίπτωση που καταγγείλει η εταιρεία τη Σύμβαση, γιατί το Δημόσιο δεν θα πληροί τους όρους της Σύμβασης, θα πρέπει να αποζημιωθεί η εταιρεία για την αναπόσβεστη αξία των περιουσιακών στοιχείων της, δηλαδή, για τις επενδύσεις που έχει κάνει και δεν έχει αποσβεστεί η αξία τους και της δίκαιης αξίας της εταιρείας, μειωμένης κατά 30%, που θα συμφωνηθεί μεταξύ του ελληνικού δημοσίου και της εταιρείας. Αυτά τι σχέση έχουν με αυτά που είπε ο συνάδελφος πριν;

Δεύτερον, είπε για τα 800 εκατομμύρια για το εξώδικο. Ο ΣΥΡΙΖΑ κατάφερε, επί Κυβέρνησης δικής του και υπουργίας του κ. Σταθάκη -Αναπληρωτής Υπουργός οφείλω να πω, για να είμαι δίκαιος, ήταν ο κ. Φάμελλος- να στρέψει την εταιρεία εναντίον του ελληνικού δημοσίου και να αποστείλει εξώδικο που ζητούσε 800 εκατομμύρια ευρώ για ζημία, που υποτίθεται, ότι είχε προκληθεί εξαιτίας της συμπεριφοράς τότε του Δημοσίου. Αυτό το εξώδικο ήταν ενεργό για όλα τα χρόνια, επί Κυβερνήσεως ΣΥΡΙΖΑ, και το παραλάβαμε εμείς. Αυτά τα χρήματα τα διεκδικούσε η εταιρεία από το ελληνικό δημόσιο, λόγω της συμπεριφοράς που είχε κατά τη διάρκεια του ΣΥΡΙΖΑ. Εμείς φέραμε αυτή τη Σύμβαση και η εταιρεία έρχεται και παραιτείται της απαίτησής της.

 Αυτά για να αποδείξουμε τη, δήθεν, αξιοπιστία των λεγομένων του αγαπητού συναδέλφου. Αλλά, κύριε συνάδελφε, με ανειλικρίνεια, με διασπορά ψευδών πληροφοριών δεν μπορούμε να πάμε μπροστά. Δεν θα μπορέσουμε να κάνουμε διάλογο, ούτε θα μπορέσουμε να είμαστε χρήσιμοι για το δημόσιο συμφέρον.

Σας ευχαριστώ πολύ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριοι συνάδελφοι, ήταν χρήσιμες οι διευκρινήσεις. Ο Υπουργός μπορεί, ανά πάσα στιγμή, να πάρει τον λόγο, για να βοηθήσει έτσι και τη συζήτηση.

Θέλω να διευκρινίσω, ότι τους Εισηγητές τους ορίζουν οι Κοινοβουλευτικές Ομάδες. Όλα τα Κόμματα το ίδιο κάνουμε πάντα. Ο συνάδελφος, ο κ. Χειμάρας, στα πλαίσια των ανακατατάξεων που έγιναν μετά τον ανασχηματισμό, είναι τακτικότατο μέλος της Επιτροπής Παραγωγής και Εμπορίου, όπως και από τον ΣΥΡΙΖΑ υπάρχουν συνάδελφοι που έφυγαν και ήρθαν καινούργιοι. Ο κ. Χειμάρας, για παράδειγμα, έχει πάρει τη θέση του καλού συναδέλφου, του Γιάννη Οικονόμου, που έγινε Υφυπουργός. Άρα, μην θέτετε τέτοια ζητήματα, αφού ξέρετε ποια είναι η διαδικασία. Δεν το θέσατε μόνο για τους Βουλευτές της Κεντρικής Μακεδονίας. Το χειρότερο, όμως, είναι, ότι προσπαθούμε να «εκμαιεύσουμε» πολιτικά συμπεράσματα από μία διαδικασία που είναι σε όλους γνωστή. Το σταματώ εδώ για να τελειώνει.

Ο κύριος Σιμόπουλος, θέλει να μιλήσει, επί προσωπικού. Ποιο προσωπικό, όμως, κύριε Σιμόπουλε; Δεν ακούστηκε το όνομά σας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ**: Ο κ. Φάμελλος, μίλησε για Βουλευτές της Κεντρικής Μακεδονίας. Βλέπω, λοιπόν, στην οθόνη μου τρεις Βουλευτές της Κεντρικής Μακεδονίας της Νέας Δημοκρατίας, μεταξύ των οποίων είναι και ο Βουλευτής Χαλκιδικής, ο κ. Βαγιωνάς. Με την παρουσία μου, λοιπόν, εδώ θέλω να τονίσω, γιατί άφησε υπονοούμενα ο κ. Φάμελλος, ότι στηρίζω, πλήρως, τη Σύμβαση του Ελληνικού Δημοσίου με την «ΕΛΛΗΝΙΚΟΣ ΧΡΥΣΟΣ».

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Κύριε Σιμόπουλε, κόβεται η γραμμή σας. Έτσι και αλλιώς, δεν καταλαβαίνουμε τι λέτε. Καταλάβαμε στην αρχή την παρέμβασή σας. Το πνεύμα του κ. Φάμελλου ήταν διαφορετικό. Εξήγησα, πριν από λίγο, πώς ορίζονται οι Εισηγητές με κάποια κριτήρια και πώς επιλέγουν οι Κοινοβουλευτικές Ομάδες. Δεν είναι θέμα τώρα από ποια περιοχή προέρχεται ο κάθε συνάδελφος για να κάνουμε πολιτική.

**ΓΕΩΡΓΙΟΣ ΒΑΓΙΩΝΑΣ**: Κύριε Πρόεδρε, δεν είμαι στην Επιτροπή Παραγωγής και Εμπορίου, αλλά λόγω της Χαλκιδικής, θα ήθελα τον λόγο, όταν έρθει η σειρά μου βάσει Κανονισμού. Τότε θα ακουστεί και η αλήθεια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ήδη, μας το έχετε ζητήσει. Είστε, ήδη, στη λίστα των ομιλητών, κύριε Βαγιωνά, αλίμονο. Αλίμονο δεν θα δώσουμε το λόγο σε σας; Δεν στεκόμαστε σε αυτή την Επιτροπή, αν είστε ή δεν είστε μέλος. Είστε Βουλευτής του ελληνικού Κοινοβουλίου. Δικαιούστε να πάρετε τον λόγο και θα έχετε τον λόγο με τη σειρά σας. Τέλος. Μην λέμε πράγματα που για εμάς είναι αυτονόητα και λυμένα.

Κυρίες και κύριοι συνάδελφοί, κάνοντας μία σύνθεση και, ουσιαστικά, μην περικόπτοντας κανέναν από τις προτάσεις που δόθηκαν από όλες τις πολιτικές δυνάμεις, έχουμε συγκεντρώσει είκοσι έναν φορείς. Θα τους καλέσουμε όλους και για έναν ακόμη λόγο. Η συντριπτική πλειοψηφία των φορέων που θα προσέλθουν είναι από την ευρύτερη περιοχή. Αν εξαιρέσουμε το Τεχνικό Επιμελητήριο και δυο-τρεις άλλους φορείς, όλοι οι υπόλοιποι είναι από την περιοχή και πρέπει να τους ακούσουμε και θα τους ακούσουμε. Το λέω αυτό, για να μας ακούσουν και να καταλάβουν, ότι έχουν πρόσβαση στο ελληνικό Κοινοβούλιο, προκειμένου να καταθέσουν τις απόψεις τους.

Αύριο το πρωί, λοιπόν, στις 10.00΄ θα κληθεί, για πέντε λεπτά, ο κάθε εκπρόσωπος φορέα, να καταθέσει τις απόψεις του. Οι φορείς, λοιπόν, που θα προσκληθούν είναι η Περιφερειακή Ενότητα Χαλκιδικής, το Τεχνικό Επιμελητήριο, η ΕΑΓΜΕ, το WWF, ο Δήμος Αριστοτέλη, οι Κοινότητες Στρατωνίου και Ολυμπιάδας, ο Οικισμός Παναγιάς, η Ένωση Ξενοδόχων, το Επιμελητήριο Χαλκιδικής, η Ομοσπονδία Μεταλλωρύχων, το Παρατηρητήριο Μεταλλευτικών Δραστηριοτήτων, η Περιβαλλοντική Οργάνωση «Καλλιστώ», το Επιμελητήριο Περιβάλλοντος και Βιωσιμότητας, τα Σωματεία Γεωτρυπανιστών Χαλκιδικής, το Εργατικό Κέντρο Πολυγύρου, ο Φορέας Κορώνειας - Βόλβης NATURA 2000, το Εργαστήριο Γεωφυσικής του Πανεπιστημίου Θεσσαλονίκης, οι Σύλλογοι Γονέων και Περιβάλλοντος Ιερισσού, η Εφορία Αρχαιοτήτων Χαλκιδικής και Αγίου Όρους.

Είναι, συνολικά, είκοσι ένας φορείς και έχουμε άριστη εκπροσώπηση. Δεν θέλω να πω ποιοι απ’ αυτούς έχουν λόγο για το συγκεκριμένο θέμα, αλλά εμείς δεν θέλουμε να δώσουμε την εικόνα, ότι στερούμε τη δυνατότητα από κάποιον που θέλει κάτι να πει, να το πει στο ελληνικό Κοινοβούλιο. Καλοδεχούμενοι, λοιπόν, αύριο να τους ακούσουμε.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Κύριε Πρόεδρε, η Επιτροπή Αγώνα;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Είναι από τον Οικισμό Παναγιάς. Είναι συνώνυμο. Φαντάζομαι, ότι καλώντας αυτούς τους είκοσι έναν φορείς, έχουμε τέλεια εκπροσώπηση για να ακούσουμε για το θέμα της ευρύτερης περιοχής.

Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Αν θέλατε για τα Πρακτικά περισσότερο, να μου πείτε αν αυτή η επένδυση είναι από τις επενδύσεις που η Κυβέρνηση σκέφτεται να χρηματοδοτηθούν από το Ταμείο Ανάκαμψης. Δεν το απαντήσατε αυτό, κύριε Υπουργέ, και το θέτω, εκ νέου, στη συζήτηση. Ίσως, εξαιτίας του ύφους της πρώτης περιόδου συζήτησης σας διέφυγε, αλλά θέλω μία ξεκάθαρη απάντηση γι’ αυτό το θέμα.

Κυρίες και κύριοι συνάδελφοι, θέλω να ξεκαθαρίσω από την πλευρά μας και σε κάθε κατεύθυνση, ότι σήμερα μιλάμε για τη συγκεκριμένη Σύμβαση και όχι για την ουσία της επένδυσης. Το επενδυτικό σχέδιο είναι η πρόταση της εταιρείας -και θα επανέλθω στη συνέχεια- όπως δηλώνεται μέσα από τη Σύμβαση. Εξετάζουμε, λοιπόν, το κείμενο της τροποποιημένης Σύμβασης που διαπραγματεύτηκε η Κυβέρνηση της Νέας Δημοκρατίας.

Οφείλω να σημειώσω, ότι, δυστυχώς, δεν μπορούν να υπάρξουν αλλαγές. Δηλαδή, ή ψηφίζεται η Σύμβαση ή δεν ψηφίζεται και χωρίς να έχει προηγηθεί, δυστυχώς, διαβούλευση με την τοπική κοινωνία που -τονίζω και υπογραμμίζω- ότι δεν πρέπει να διχαστεί ξανά. Αρκετά ταλαιπωρήθηκε η Χαλκιδική, αρκετά σπίτια δεν μιλιούνται μεταξύ τους, για όσους ξέρουν την περιοχή, και αρκετά η απειλή της πρώτης περιόδου, που έλεγε, ότι Κυριακή εκλεγόμαστε και Δευτέρα το κλείνουμε και στη συνέχεια, ακολούθησαν αυτά που ακολούθησαν, για να είμαστε δίκαιοι. Αν δεν αποτυπώσουμε την περίοδο που πέρασε, δεν μπορούμε να σχεδιάσουμε για το αύριο. Δεν χρειαζόμαστε νέους διχασμούς σε κανένα επίπεδο, ούτε σε εθνικό, ούτε σε τοπικό επίπεδο. Και όποιοι επιδιώκουν κάτι τέτοιο, αυτή τη στιγμή, πρέπει να αλλάξουν, άμεσα, ρότα και σχέδια. Οι οπαδοί του διχασμού και της πόλωσης πρέπει να απομονωθούν. Η χώρα και η κοινωνία μας έχουν ανάγκη από ένα εθνικό σχέδιο, για να τελειώνουμε με την πανδημία και να μπορέσουμε να δούμε πιο αισιόδοξα την επόμενη ημέρα.

Για εμάς στο Κίνημα Αλλαγής, το σχέδιο της επόμενης μέρας λέει, ότι χρειαζόμαστε άμεσες βιώσιμες επενδύσεις, με προστιθέμενη αξία για τη χώρα. Και λέμε ναι σε τέτοιες προσπάθειες προσέλκυσης επενδύσεων. Λέμε ναι, βεβαίως, για τη μεταλλευτική δραστηριότητα, αλλά με όρους και προϋποθέσεις που προστατεύουν το περιβάλλον, που προστατεύουν την εργασία και δημιουργούν θέσεις εργασίας καλά αμειβόμενες, που φέρνουν τη μέγιστη δυνατή ανταποδοτικότητα στις τοπικές κοινωνίες και που αποφασίζονται, ύστερα από εξαντλητική διαβούλευση μαζί τους και όχι απλά μέσα από τυπικές διαδικασίες διεκπεραίωσης. Η ουσιαστική διαβούλευση θα έπρεπε να έχει προηγηθεί. Τουλάχιστον, το προσχέδιο της τροποποιητικής σύμβασης θα έπρεπε να είναι σε γνώση του Δήμου Αριστοτέλη πριν την υπογραφή της.

Σε συνέντευξη, μάλιστα, που παραχώρησε στις 18 Φεβρουαρίου ο Δήμαρχος του Δήμου Αριστοτέλη, ο κ. Βαλιάνος, ανέφερε, ότι ο Δήμος δεν έχει δει ακόμη το τελικό κείμενο της Σύμβασης που υπογράφηκε στις 5 Φεβρουαρίου, καθώς δεν ήταν μέρος της διαπραγμάτευσης. Σημειώνει, ωστόσο, πως αν ισχύουν οι πληροφορίες που ανακοινώθηκαν από το ΥΠΕΝ, τότε πρόκειται για μία πετυχημένη συμφωνία για την τοπική κοινωνία. Με ενδιαφέρον, βέβαια, περιμένουμε να δούμε μετά τη διαβούλευση και αφού έχει δει όλο το κείμενο της Σύμβασης, ποια θα είναι η θέση του και πώς θα τοποθετηθεί το Δημοτικό Συμβούλιο που θα συνεδριάσει σήμερα μετά από εμάς, χωρίς να έχουμε τις θέσεις τους σήμερα.

Ο Δήμαρχος Αριστοτέλη, πάντως, ζητούσε τότε, να υπάρξει ικανός χρόνος μεταξύ της κατάθεσης του κειμένου της συμφωνίας στη Βουλή, για κύρωση και της ψηφοφορίας στο Κοινοβούλιο, ώστε να μπορέσει η τοπική κοινωνία να συζητήσει για το νέο σχέδιο. Αποκάλυπτε, μάλιστα, ότι συζήτησε το θέμα προσωπικά με τον Υπουργό και ο ίδιος δεσμεύτηκε να υπάρξει τέτοιος χρόνος. Για το θέμα της μεταλλουργίας, πάντως, του εργοστασίου παραγωγής, δηλαδή, καθαρού χρυσού και άλλων μετάλλων, που πήρε παράταση δύο ετών, προκειμένου η εταιρεία να καταθέσει νέα πρόταση, ο Δήμαρχος ήταν κάθετος και σαφής ως προς τη μέθοδο με τη χρήση κυανίου, μία μέθοδο που δεν είναι αποδεκτή με κανέναν τρόπο από την τοπική κοινωνία. Αλλά, βέβαια, αυτό δεν επανέρχεται, διότι το έχει απορρίψει, ήδη, το Συμβούλιο της Επικρατείας.

Κι εδώ τίθεται ένα ερώτημα. Γιατί δεν υπάρχει ρητή αναφορά στην τροποποίηση της Σύμβασης για τον αποκλεισμό αυτής της μεθόδου; Σήμερα, δεν ξεκινάμε από το μηδέν. Η επένδυση έχει ένα ιστορικό πίσω της. Για να φτάσουμε στην τροποποίηση της Σύμβασης και να αξιολογήσουμε σωστά το κείμενο, κατά πόσο, δηλαδή, ανταποκρίνεται σε όλα τα δεδομένα που έχουν συσσωρευθεί αυτά τα χρόνια, πρέπει να δούμε, πώς ξεκίνησε, τι έγινε μέχρι τώρα, ποιες δεσμεύσεις τηρήθηκαν και ποιες όχι, ποια είναι η νομολογία των δικαστηρίων.

Εμείς λέμε ότι είναι μία χρήσιμη επένδυση, η οποία σε πιο «ώριμες» συνθήκες, μετά την όλη ιστορικότητα που έχει, πρέπει σήμερα να μπει μέσα σε ένα βιώσιμο λειτουργικό πλαίσιο, με σεβασμό στο περιβάλλον και τη μέγιστη ανταποδοτικότητα προς την τοπική κοινωνία. Δηλαδή, στοιχεία που πρέπει να έχουν όλες αυτού του είδους οι επενδύσεις και συμβάσεις. Χρειαζόμαστε, λοιπόν, και είναι πραγματικότητα, μία νέα σύμβαση με «καθαρούς» όρους και κανόνες και όχι μία νέα σύμβαση με αστερίσκους, παραπομπές, «παραθυράκια» διαφυγής, προβληματικές παραχωρήσεις του Δημοσίου και επενδυτικά σχέδια που, δυστυχώς, είναι στον «αέρα».

Κυρίες και κύριοι συνάδελφοι, αν θέλει να προσεγγίσει κάποιος, πιο αναλυτικά, το κείμενο της τροποποιημένης αυτής Σύμβασης, πρέπει να χωρίσει τα βασικά ζητήματα σε τρεις θεματικές. Τα οικονομικά στοιχεία, τα περιβαλλοντικά στοιχεία και τα εργασιακά. Οικονομία, περιβάλλον, κοινωνία και δημόσιο συμφέρον είναι, άλλωστε, και οι τρεις διαστάσεις της βιώσιμης ανάπτυξης. Ξαναλέω, ότι δεν μιλάμε σήμερα, για το αν κάποιος είναι υπέρ ή κατά της επένδυσης, ή υπέρ ή κατά της μεταλλευτικής δραστηριότητας, γενικά. Μάλιστα, για την όποια μεταλλευτική δραστηριότητα, ανοίγω μία μικρή παρένθεση, επειδή η Μακεδονία και η Θράκη έχουν πολλά μεταλλευτικά πεδία, πρέπει, κάποια στιγμή, να χαράξουμε μία εθνική στρατηγική για το μέταλλο. Στο παρελθόν, έχουμε καταθέσει τροπολογία για την αύξηση των ανταποδοτικών τελών στην Τοπική Αυτοδιοίκηση, στους Δήμους και τις Κοινότητες που, ίσως, πρέπει να ξαναδείτε.

Σήμερα, λοιπόν, συζητάμε για το κατά πόσον το συγκεκριμένο κείμενο που διαπραγματεύτηκε η Κυβέρνηση και το οποίο τροποποιεί η Σύμβαση, λαμβάνει υπόψη του, όλα όσα έχουν προηγηθεί, διασφαλίζοντας το δημόσιο συμφέρον από κάθε άποψη. Από την άποψη των δικαιωμάτων του δημοσίου και των εσόδων του, από την άποψη του κατά πόσον διεκδίκησε τις αποζημιώσεις που δικαιούταν το Δημόσιο, όταν το ΣτΕ επιβεβαίωνε παραβιάσεις συμβατικών υποχρεώσεων της εταιρείας, από την άποψη ότι ο Δήμος και οι Κοινότητες θα δουν πραγματικά ανταποδοτικά οφέλη και δεν θα γίνουν «επαίτες», λέγοντας «καλώς ήρθε το δολάριο»

Η πράξη εταιρικής κοινωνικής ευθύνης, τα 70 εκατομμύρια ευρώ, τα 80 εκατομμύρια δολάρια τι χαρακτηριστικά έχουν; Πόσο δεσμευτικά είναι; Ποιες περιοχές αφορούν; Από την άποψη, ότι δεν θα δούμε, κάποια στιγμή, «κουφάρια» εγκαταστάσεις και «κρανίου τόπο» την περιοχή, εγκαταλειμμένη και λεηλατημένη και από την άποψη της προστασίας του περιβάλλοντος και της μετέπειτα αποκατάστασης, αλλά και το γιατί θα πρέπει να έχει απόλυτη πρόσβαση και προτεραιότητα στα πηγάδια και τα νερά της περιοχής η εταιρεία, από την άποψη της ουσιαστικής άποψης της απασχόλησης με καλά αμειβόμενες θέσεις εργασίας, από την άποψη της περίπτωσης που οι φορολογούμενοι πολίτες θα κληθούν να «βάλουν το χέρι στην τσέπη» για αποζημιώσεις προς την εταιρεία, επειδή υπάρχουν ρήτρες, κατά την άποψή μας, «θηλιές» στη νέα Σύμβαση.

Αυτή είναι μία ολιστική «σφαιρική» προσέγγιση του δημοσίου συμφέροντος που κάνουμε εμείς και μέσα από αυτά τα «φίλτρα» θα εξετάσουμε τη Σύμβαση, την οποία, όμως, όσο πιο πολύ τη μελετάμε και διαβάζουμε τους όρους και τις λεπτομέρειές της, τόσο πιο πολλοί προβληματισμοί μάς δημιουργούνται από τα πολλά «δύναται» και τα λίγα «υποχρεούται» που αναφέρονται στην εταιρεία. Πολλά «δύναται» και λίγα «υποχρεούται» η εταιρεία. Δεν βρίσκω ρήτρες, για το τι θα συμβεί, αν η εταιρία δεν υλοποιήσει το σχέδιό της, αυτό που θα φέρει τα 2 δις, επιπλέον, έσοδα στο Δημόσιο. Πολλά θέματα παραμένουν ως μελλοντικές εκκρεμότητες, με πιο κρίσιμο, βέβαια, το θέμα της μεταλλουργίας. Και εδώ προκύπτουν πάρα πολλά επιμέρους ερωτήματα, για τα οποία οφείλετε, κύριε Υπουργέ, να δώσετε διευκρινίσεις.

Για παράδειγμα, αν δει κάποιος τον πίνακα που αφορά στα οικονομικά στοιχεία, όλο το επιχείρημα στο excel που αφορά στην επένδυση, αφορά τις Σκουριές, όπου τα 7.845.000.000 έσοδα στο συνολικό project είναι το μισό της επένδυσης, όταν θα υλοποιηθεί.

Να δούμε την απασχόληση; Η εταιρεία δεσμεύεται για 1.378 θέσεις στις Σκουριές. Στην Ολυμπιάδα, στο Στρατώνι, στην Κασσάνδρα για έρευνα, στη γενική διοίκηση και στα γραφεία, σχεδόν, μηδενική αύξηση του προσωπικού. Ρωτάει κάποιος, μα πώς είναι δυνατόν, να πάμε στην περίπτωση της Ολυμπιάδας, όπου η Σύμβαση λέει 200.000 τόνοι, επιπλέον, υλικό; Αν δείτε την αύξηση των εργαζομένων είναι ελάχιστη. Τόσο πολύ έχει προχωρήσει η τεχνολογία; Άρα, αυτό αφορά την εταιρεία. Το κύριο ζήτημα του επιχειρήματος της αύξησης της μεγάλης επένδυσης, όπως την εμφανίζετε, είναι η ιστορία των Σκουριών. Ας μην γελιόμαστε. Όλα τα άλλα είναι τα ίδια νούμερα.

Για παράδειγμα αναφέρετε τις 1.400 παραπάνω μόνιμες θέσεις εργασίας και, βέβαια, θετικό ακούγεται και καλό ακούγεται. Αν πάει κάποιος, όμως, και το δει προσεκτικά, θα δει, ότι αυτές οι 1.400 θέσεις, όπως σας είπα, είναι στις Σκουριές και από αυτές οι 900 είναι, περίπου, οι μόνιμες και οι υπόλοιπες είναι εργολαβικές. Στα υπόλοιπα έργα είναι ανάξια λόγου η αύξηση των θέσεων εργασίας. Σας ρωτάω, ευθέως, λοιπόν, και πρέπει να μας το ξεκαθαρίσετε. Αυτές οι θέσεις αφορούν μόνο στην εξόρυξη του υλικού ή και τη μεταλλουργία; Δεν μπορώ να το καταλάβω. Πώς προκύπτει αυτό το 1.400; Για πόσους τόνους; Έχω δει, λοιπόν, ότι αφορά 14 εκατομμύρια τόνους εξόρυξης, καθ’ όλη την περίοδο λειτουργίας. Αυτό θα γίνει με 1.400, επιπλέον, εργαζόμενους; Γιατί αν συμπεριλαμβάνει η εταιρεία και τη μεταλλουργία, εφόσον κάνει λόγο για την αιχμή του κάθε έργου, έτσι λέει ο πίνακας, σε αυτές τις εκτιμήσεις της θα πρέπει να μας πει πόσοι, τελικά, θα είναι στην εξόρυξη και πόσοι στην μεταλλουργία. Για να καταλάβουμε, δηλαδή, όντως ποια είναι η άμεση επίπτωση, από ποια δραστηριότητα και ποια είναι τα προσδοκώμενα έσοδα, για να βγουν αυτοί οι πίνακες που είναι παράρτημα της Σύμβασης ή απλά, γι’ αυτό έκανα σχόλιο αν γίνει η επένδυση, κάνουμε σχέδια, επί χάρτου, και τάζουμε θέσεις εργασίας στο μέλλον, με τον κίνδυνο, βέβαια, να χαθούν σε άλλους τομείς.

Σε ότι αφορά στη Χαλκιδική, κάνετε λόγο για 3.000 θέσεις εργασίας, για χίλιες τόσες παραπάνω, όταν θα επηρεαστούν και η πρωτογενής παραγωγή και ο τουρισμός και το σύνολο των δραστηριοτήτων, που είναι 35.000 άτομα. Μάλιστα, χωρίς να δεσμεύεται η εταιρία με δικλείδες ασφαλείας, ώστε να δουλέψουν, κατά προτεραιότητα, οι κάτοικοι του Δήμου Αριστοτέλη και των γύρω κοινοτήτων. Η ευρύτερη περιοχή της Χαλκιδικής.

Αυτό πιθανόν είναι για τους μόνιμους. Η εργολαβική προκήρυξη του έργου; Δεσμεύει κανένας τους εργολάβους από που θα πάρουν προσωπικό; Δεν υπάρχει καμία δέσμευση για συγκεκριμένο αριθμό προσλήψεων, λοιπόν, από τον Δήμο Αριστοτέλη. Αν, λοιπόν, ο αριθμός των 1.400 προκύπτει και με τη μεταλλουργία. θα πρέπει να μας το πει η εταιρεία. Θα την ρωτήσουμε αύριο. Αν δεν γίνει η μεταλλουργία, ποιοι, τελικά, είναι οι μόνιμοι εργαζόμενοι που θα μείνουν; Αντίστοιχοι προβληματισμοί και ερωτήματα ισχύουν και για την Ολυμπιάδα. Εκεί το επενδυτικό σχέδιο κάνει λόγο για αύξηση της παραγωγικής δυναμικότητας σε 650.000 τόνους από 400.000 τόνους που είναι σήμερα και αυτό θα συμβεί μόνο με είκοσι παραπάνω εργαζόμενους. Βέβαια, πληροφορούμαστε, ότι έχει προχωρήσει τόσο η τεχνολογία, που δεν χρειάζονται παραπάνω προσλήψεις.

Προσπαθώ να καταλάβω, πώς θα είναι αποτελεσματικός ο περιβαλλοντικός έλεγχος με την πρόσληψη από την εταιρεία ανεξάρτητου περιβαλλοντικού ελεγκτή, χωρίς τον οποίο καμία ενέργεια και κανένας περιβαλλοντικός έλεγχος δεν θα είναι έγκυροι. Αυτά λέει η Σύμβαση.Όλα αυτά τα ερωτήματα και οι προβληματισμοί μάς οδηγούν στο συμπέρασμα, ότι πρόκειται, τουλάχιστον για μας, για μία πρόχειρη Σύμβαση, για να μην πω κακογραμμένη, που έγινε, μάλλον, βιαστικά και χρειάζεται να «φωτιστούν» ακόμα πολλές πλευρές της.

Κυρίες και κύριοι συνάδελφοι, κλείνω, λέγοντας, ότι το Κίνημα Αλλαγής επιφυλάσσεται να πάρει θέση για τη Σύμβαση. Θα εξαντλήσουμε τις ερωτήσεις και τις τοποθετήσεις μας στο σύνολο της Σύμβασης σε όλες τις συνεδριάσεις της Επιτροπής. Σε κάθε περίπτωση, θα καταθέσουμε συγκεκριμένες προτάσεις και «δικλείδες» ασφαλείας που θα έπρεπε να περιέχει μία τέτοια Σύμβαση.

Υπάρχει μία αντίληψη που λέει, ότι τέτοιες μεγάλες συμβάσεις, οποτεδήποτε γίνονται, πρέπει να έχουν μία Επιτροπή Παρακολούθησης υλοποίησης της σύμβασης από όλα τα μέρη, που σε τακτά χρονικά διαστήματα θα έρχεται, έστω, για λογοδοσία στη Βουλή, ώστε να βλέπουμε αν γίνονται επενδύσεις, αν πετυχαίνουν τους τζίρους, τις πωλήσεις ή τους στόχους που βάζουν, αν τηρούνται οι περιβαλλοντικοί όροι, και όλα αυτά τα ζητήματα. Απλές προγραμματικές συμβάσεις που γίνονται μεταξύ κεντρικής Πολιτείας, Κράτους και Αυτοδιοίκησης περιέχουν το ζήτημα της Επιτροπής Παρακολούθησης της κάθε σύμβασης. Τέτοιου τύπου συμβάσεις, μεγάλες και με τέτοιο αντικείμενο, οφείλουν να έχουν μία τέτοια επιτροπή, η οποία, κάθε χρόνο, θα φέρνει τα αποτελέσματα στη Βουλή και θα τα παρουσιάζει στην Επιτροπή Περιβάλλοντος ή στην κάθε αρμόδια Επιτροπή. Γιατί τα φοβόμαστε όλα αυτά; Αφού είναι μεγάλα ζητήματα, γιατί να μην υπάρχει λογοδοσία για τα ζητήματα αυτά;

Θα φύγουμε από εδώ με τα δύο δισεκατομμύρια που το Δημόσιο θα έχει ως έσοδα, ενώ, στο τέλος, θεωρώ, ότι θα είναι «άνθρακες ο θησαυρός». Η εκτίμησή μου, είναι, ότι τις ρήτρες που έχετε βάλει στα «βήματα» της εταιρείας και με τις ασάφειες που υπάρχουν, πρέπει να προσέξουμε πάρα πολύ και ειδικά τις εποχές που ζούμε, καθώς υπάρχει ο κίνδυνος η εταιρεία να πάρει το μετάλλευμα και να το εξάγει και στο τέλος, να μείνουμε, με «κουφάρια» στην περιοχή.

Δεν είμαι «μάντης κακών», αλλά όλα αυτά τα κείμενα και ο τρόπος που προσεγγίζετε τη Σύμβαση, δεν με κάνουν να νιώθω καθόλου αισιόδοξος, ούτε καν για το επιχειρηματικό πλάνο που η ίδια εταιρεία παρουσιάζει και εξ αυτού υπάρχει και αυτή η Σύμβαση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Σας ευχαριστώ πολύ, κύριε Πρόεδρε. Έχω μία απορία πριν από την τοποθέτησή μου, επί του περιεχομένου του νομοσχεδίου. Τι, ακριβώς, εννοείτε, κύριε Πρόεδρε, και κύριε Υπουργέ, όταν λέτε, ότι θα γίνει επεξεργασία του νομοσχεδίου στις Επιτροπές; Πρόκειται για Σύμβαση, αν δεν κάνω λάθος. Έχετε τη δυνατότητα να κάνετε έστω και την παραμικρή νομοτεχνική βελτίωση των όρων αυτής της Σύμβασης;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Συζήτηση.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Συζήτηση. Ωραία, να το δεχτώ και δεν έχουμε αντίρρηση, αλλά για να ξέρουμε για τι μιλάμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Δελή, να σας πω κι’ εγώ, ότι όταν έχει και άλλες διατάξεις, έρχεται ως Κύρωση. Εγώ, τουλάχιστον, το εννοούσα -και φαντάζομαι και ο κ. Υπουργός- ότι έρχεται ως νομοσχέδιο και όχι ως Κύρωση αυτή καθαυτή. Όταν έχει και άλλες διατάξεις, υπάρχουν τα περιθώρια παρεμβάσεων στο συγκεκριμένο νομοσχέδιο και όχι στην Κύρωση.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Για τη συζήτηση να το δεχτώ, αλλά ως εκεί. Δεν πρόκειται, συνεπώς, περί καμιάς επεξεργασίας. Θα μπορούσε αυτή, ενδεχομένως, να γίνει, αν υπήρχε ενημέρωση νωρίτερα. Δηλαδή, αν ακολουθούταν μία διαφορετική διαδικασία.

Εν πάση περιπτώσει, θεωρούμε ως Κ.Κ.Ε., ότι με τη σημερινή Σύμβαση που συζητάμε, επέρχεται μία τροποποίηση, κάθε άλλο, παρά ασήμαντη της παλαιότερης, δηλαδή, της αρχικής Σύμβασης του 2004. Με την έννοια αυτή, η σημερινή Σύμβαση, φυσικά, δεν αποτελεί παρά τη συνέχεια της προηγούμενης.

Στο σημείο αυτό, αξίζει να θυμηθούμε και το βασικό περιεχόμενο, το «ζουμί» εκείνης της αρχικής Σύμβασης του 2004, το οποίο παραμένει άθικτο, αναλλοίωτο και στη σημερινή τροποποιημένη Σύμβαση. Αυτό δεν είναι άλλο, βέβαια, από την παραχώρηση μεταλλευτικών δικαιωμάτων στον πολυεθνικό όμιλο «Eldorado Gold», μέσω της θυγατρικής του εταιρείας, την «Ελληνικός Χρυσός», στο πολύτιμο και πλουσιότατο μεταλλευτικό πεδίο της Χαλκιδικής.

Ένα μεταλλευτικό πεδίο της Χαλκιδικής, το οποίο διαθέτει σημαντικότατα αποθέματα χρυσού αλλά και ορισμένα άλλα μέταλλα, μάλλον, δευτερεύουσας οικονομικής σημασίας για την εταιρεία, όπως είναι ο χαλκός, ο άργυρος, ο μόλυβδος, ο ψευδάργυρος, κ.λπ..

Τι έδωσε, τότε, η «Ελληνικός Χρυσός» το 2004 για να αγοράσει τα 317.000 στρέμματα αυτού του «χρυσοφόρου» μεταλλευτικού πεδίου της Χαλκιδικής; Έδωσε έντεκα εκατομμύρια ευρώ, ποσό, φυσικά, ελάχιστο. Ήταν ένα πολύ καλό deal για την εταιρεία, αλλά ποσό ελάχιστο, σχεδόν, αστείο, σε σχέση με το τεράστιο μέγεθος του συνολικού χρυσού που βρίσκεται στο υπέδαφος της συγκεκριμένης εξορυκτικής δραστηριότητας και το οποίο φτάνει, με βάση επιστημονικές εκτιμήσεις, τους 160 τόνους.

Συνεπώς και με αυτή τη νέα Σύμβαση, εξίσου «ληστρική», όπως και η αρχική μεταξύ του ελληνικού δημοσίου και της εταιρείας «Ελληνικός Χρυσός», το έγκλημα, διότι περί αυτού πρόκειται, της παράδοσης ενός κρίσιμου και μη ανανεώσιμου ορυκτού πόρου στους επιχειρηματικούς ομίλους, συνεχίζεται.

Τι σημαίνει αυτό; Σημαίνει, ότι ο χρυσός, ως πολύτιμο μέταλλο και τα συγκεκριμένα αποθέματα της Βορειοανατολικής Χαλκιδικής, τα οποία παραχωρούνται από το αστικό κράτος σε έναν επιχειρηματικό όμιλο, σε περίπτωση εξόρυξής τους δεν μπορούν να αναπληρωθούν και έτσι, χάνεται οριστικά η δυνατότητα μιας ενδεχόμενης μελλοντικής φιλολαϊκής αξιοποίησής τους. Αυτό, βέβαια, δεν αφορά μόνο τον χρυσό της Χαλκιδικής. Αφορά κάθε ορυκτό πόρο μεγάλης αξίας που μπορεί να εξορυχτεί σε, σχετικά, μικρό χρονικό διάστημα. Η εξόρυξη του πετρελαίου από το υπέδαφος της Ελλάδας είναι ένα ακόμη τέτοιο χαρακτηριστικό παράδειγμα.

Έχει σημασία να δούμε και το πώς καταλήφθηκε η σημερινή τροποποιητική Σύμβαση, ανάμεσα στο ελληνικό δημόσιο και την εταιρεία «Ελληνικός Χρυσός». Υπήρξαν, φυσικά, διαπραγματεύσεις, όμως, εν κρυπτώ και παραβύστω, χωρίς καμία, απολύτως, δημόσια ενημέρωση και χωρίς καν ούτε μία συζήτηση ή νύξη, έστω, στη Βουλή για το θέμα.

Είναι χαρακτηριστικό, ότι ακόμη και το αίτημα του άμεσα ενδιαφερόμενου Δήμου Αριστοτέλη να συμμετέχει στις διαπραγματεύσεις, όπως και το δικαίωμά του να ενημερώνεται γι’ αυτές, αγνοήθηκαν παντελώς.

Δεν συνέβη, όμως, το ίδιο και με τον Αμερικανό Πρέσβη. Το φανερώνει η ίδια η αυτοπρόσωπή του παρουσία στην επίσημη υπογραφή αυτής της αναθεωρημένης Σύμβασης, στις 5 Φεβρουαρίου. Λογικό, θα μου πείτε, αφού με την παραίνεση και του Αμερικανού Πρέσβη και τις ευλογίες του, φτάσαμε στη σημερινή Σύμβαση, καθώς είναι γνωστές οι πολυεπίπεδες παρεμβάσεις της αμερικανικής πρεσβείας στα ζητήματα των ξένων επενδύσεων στη χώρα μας επιχειρηματικών κολοσσών, όπως η Microsoft, η ONEX, που έβαλε στο χέρι της το Νεώριο της Σύρου και τα Ναυπηγεία της Ελευσίνας, καθιστώντας τα, ουσιαστικά, τεχνικές βάσεις του αμερικανικού στόλου στη Μεσόγειο, ενώ ορέγεται και τα Ναυπηγεία Σκαραμαγκά, για να μην αναφέρουμε τα Λιμάνια της Αλεξανδρούπολης και της Καβάλας, που θεωρούνται «καπαρωμένα» από τους Αμερικανούς για τους επικίνδυνους γεωστρατηγικούς τους στόχους.

Ας γυρίσουμε, όμως, στη σημερινή Σύμβαση και σε ένα εύλογο ερώτημα. Ποια είναι η αιτία; Ποιος είναι ο λόγος, άραγε, για την τροποποίηση της αρχικής Σύμβασης του 2004; Η απάντηση είναι, εξαιρετικά, απλή. Οι νέες προβλέψεις της τροποποιημένης Σύμβασης έρχονται, ουσιαστικά, να επικυρώσουν το ανανεωμένο επιχειρησιακό σχέδιο της εταιρείας «Ελληνικός Χρυσός». Πρόκειται, βεβαίως, για επιχειρηματικό σχέδιο, το οποίο, όπως άλλωστε και το αρχικό, συντάχθηκε με ένα και μόνο αποκλειστικό κριτήριο, το μέγιστο επιχειρηματικό κέρδος. Είναι το μόνο κίνητρο και το μόνο κριτήριο, φυσικά, για τις καπιταλιστικές επενδύσεις.

Έτσι, με την καινούργια Σύμβαση η εταιρεία, αφενός, απαλλάσσεται από τα κοστοβόρα τμήματα του αρχικού επενδυτικού της σχεδίου, αφετέρου, διασφαλίζεται και νομικά για την απρόσκοπτη εξέλιξη, από εδώ και πέρα, αυτής της επένδυσης. Είναι χαρακτηριστικό, όσο και προκλητικό βέβαια, εκείνο το άρθρο της Σύμβασης που αφορά στο γεγονός ευθύνης του Δημοσίου, γιατί ενώ με αυτό προβλέπονται για το Δημόσιο ένα σωρό κυρώσεις και, τυχόν, αποζημιώσεις, ενώ προβλέπεται και ανέξοδη αποδέσμευση της εταιρείας από τις συμβατικές της υποχρεώσεις, την ίδια στιγμή, δεν υπάρχει ούτε καν ένα άρθρο για το γεγονός ευθύνης της εταιρείας.

Για τα όσα προκλητικά ισχυρίζονται Κυβέρνηση, Εταιρεία, Πρεσβείες και όχι μόνο των Ηνωμένων Πολιτειών, αλλά και του Καναδά, σχετικά με τα ανταποδοτικά και το δημόσιο όφελος, όλα αυτά δεν είναι παρά «ψίχουλα» μπροστά στη μεγάλη προβλεπόμενη αύξηση της, ήδη, τεράστιας κερδοφορίας της επένδυσης και της εταιρείας. Μία κερδοφορία, βέβαια, η οποία έχει ως εγγύηση, τόσο την ένταση της εκμετάλλευσης των εργαζομένων, όσο και ένα πλαίσιο προστασίας του περιβάλλοντος, «κομμένο και ραμμένο», κυριολεκτικά, στα μέτρα αυτών των μεγάλων επιχειρήσεων.

Είναι χαρακτηριστικό εδώ, το ότι για τις βαρύτατες περιβαλλοντικές επιπτώσεις από τη λειτουργία των μεταλλείων, θα αποφαίνεται, ουσιαστικά, η ίδια, η εταιρεία, με το Δημόσιο να έχει, απλώς, το δικαίωμα αντιρρήσεων και μάλιστα μέσα σε πολύ «ασφυκτικές» προθεσμίες, ενώ για τους εργαζόμενους -μην τους ξεχνάμε, αυτοί τα «κινούν» όλα- είναι γνωστό, ότι συχνά αναγκάζονται να δουλεύουν κάτω από αντίξοες συνθήκες εργασίας, με ελλιπή αερισμό στις υπόγειες στοές, σε όχι, επαρκώς, υποστηριζόμενες στοές, με αυξημένο τον κίνδυνο καταπτώσεων βράχων, με χαλασμένα, ασυντήρητα μηχανήματα και εξοπλισμό, με μεγάλη εντατικοποίηση της εργασίας και κάτω από τη συνεχή πίεση για την αύξηση της παραγωγής. Βλέπετε, ο κρατικός έλεγχος είναι, σχεδόν, ανύπαρκτος, αφού όλες οι μέχρι τώρα κυβερνήσεις έβαλαν το «λιθαράκι» τους στην απαξίωση και στην υποστελέχωση της επιθεώρησης μεταλλείων.

Δεν ξεχνάμε, βέβαια και εκείνους τους εργαζόμενους στις υπεργολαβίες, τους εργολαβικούς, που είναι οι μισοί, περίπου, από τους εργαζόμενους της επιχείρησης και που αποτελούν το πιο «σκληρά» εκμεταλλευόμενο κομμάτι των εργαζομένων, με εντατικοποίηση ασφαλώς, με απασχόληση, ανάλογα με τις ανάγκες του έργου και με πολύ χαμηλούς μισθούς που ξεκινούν από τους κατώτερους των 600 ευρώ τον μήνα και με «συμπιεσμένα», ασφαλώς, δικαιώματα. Είναι αυτοί που πριν από μία εβδομάδα έκαναν και μία τρίωρη στάση εργασίας, απαιτώντας μέτρα για την ασφάλεια της εργασίας τους, αλλά και παροχές, που παρ’ ότι τις δικαιούνται, δεν τους αποδίδονται από την εταιρεία, χωρίς, βέβαια, η Πολιτεία, το Κράτος να ελέγχουν γι’ αυτό την εταιρεία.

Όπως χαρακτηριστικά έλεγαν οι εργολαβικοί εργαζόμενοι στην ανακοίνωσή τους πριν από μία εβδομάδα, «η εταιρεία δεν σέβεται τους κανόνες ασφαλείας και τα αιτήματά μας, ρισκάροντας καθημερινά τις ζωές μας και εκθέτοντάς μας σε μεγάλους κινδύνους για την υγεία και την ασφάλειά μας. Κάθε μέρα, δουλεύουμε σε ανθυγιεινές συνθήκες εργασίας με ελάχιστο αερισμό». Να θυμίσουμε, βέβαια, και τα τρία θανατηφόρα ατυχήματα των τελευταίων χρόνων στην εταιρεία «ΕΛΛΗΝΙΚΟΣ ΧΡΥΣΟΣ». Νάτη, λοιπόν, νάτη, «ολοζώντανη» μπροστά μας, η περιβόητη καπιταλιστική ανάπτυξη που, όπως υπόσχεται η Κυβέρνηση και η αστική τάξη γενικότερα, πρόκειται να λύσει τα προβλήματα της χώρας.

 Στη Βορειοανατολική Χαλκιδική, όμως, αποκαλύπτεται, εντελώς, ο αντιλαϊκός χαρακτήρας αυτής της ανάπτυξης, που δεν υπηρετεί τίποτα άλλο, παρά το καπιταλιστικό κέρδος, καθώς, αποδεικνύεται περίτρανα και ο αντεργατικός χαρακτήρας αυτής της ανάπτυξης και η αδυναμία ισόρροπης, όσο και αρμονικής ανάπτυξης, όλων των κλάδων της οικονομίας και όχι μόνο των κερδοφόρων και η εκτεταμένη αρνητική επίδραση στην τοπική κοινωνία, οικονομία, το περιβάλλον, την υγεία και των κατοίκων και των εργαζομένων. Φανερώνεται το γεγονός πώς τα οφέλη της καπιταλιστικής ανάπτυξης μετουσιώνονται σε κέρδη, αλλά μόνο για τους ομίλους και τους μετόχους τους και σε αρνητικές, δυστυχώς, επιπτώσεις για τους εργαζόμενους.

Όσο για τα πολυδιαφημισμένα ανταποδοτικά έργα στην περιοχή, δηλαδή, κάποια γήπεδα και παιδικές χαρές, τι να πούμε; Τα ίδια, ακριβώς, κάνει κάθε μεγάλος επιχειρηματικός όμιλος, η δραστηριότητα του οποίου επιβαρύνει το περιβάλλον και θέλει να «χτίσει» ένα φιλεργατικό, φιλολαϊκό προφίλ, έτσι ώστε να μην έχει προβλήματα και αντιδράσεις, ούτε από τους εργαζόμενους, αλλά ούτε και από τους κατοίκους της περιοχής. Όσες, όμως, χορηγίες κι αν δώσει στον Δήμο, όσα, δήθεν, ανταποδοτικά και αντισταθμιστικά έργα και αν εκτελέσει η εταιρεία «ΕΛΛΗΝΙΚΟΣ ΧΡΥΣΟΣ», αυτά δεν είναι τίποτα παραπάνω, παρά «ψίχουλα» μπροστά στην κερδοφορία της, αλλά και το τίμημα για να μπορεί να συνεχίζει τη δραστηριότητά της απρόσκοπτα με τις λιγότερες δυνατές αντιδράσεις και με την εξασφάλιση της λεγόμενης «εργασιακής ειρήνης», δηλαδή, της «υποταγής» των εργαζομένων.

Σχετικά τώρα με την καθετοποίηση της παραγωγής και το εργοστάσιο μεταλλουργίας, το οποίο ανάγεται σε μέγα ζήτημα και για το οποίο ο ΣΥΡΙΖΑ άρχισε να βγαίνει στα «κεραμίδια». Δυστυχώς, όμως, για τον ΣΥΡΙΖΑ έχει πια κυβερνητικό παρελθόν και τα χρόνια της αθωότητάς του έχουν περάσει, ανεπιστρεπτί.

Καταρχήν, επί διακυβέρνησης του ΣΥΡΙΖΑ προχώρησε κανονικά η επένδυση, παρά το ότι προσπάθησε να κρατήσει ορισμένα προσχήματα, χωρίς ιδιαίτερη, μάλλον ,επιτυχία. Και έρχεται τώρα και διαμαρτύρεται υποκριτικά και, επί της ουσίας, υπόσχεται -αυτό καταλαβαίνουμε εμείς- μία επαναδιαπραγμάτευση της Σύμβασης, η οποία θα διασφαλίσει το δημόσιο συμφέρον. Θα μπορούσε, βέβαια, εδώ κάποιος να πει, ότι τα όσα λέει ο ΣΥΡΙΖΑ έχουν τόση αξία, όση και οι υποσχέσεις του για την κατάργηση των μνημονίων με ένα νόμο και με ένα άρθρο, αλλά και οι «ηχηρές» δεσμεύσεις του, τότε στα χρόνια της αντιπολίτευσης ενάντια στη «ληστρική» Σύμβαση με την «ΕΛΛΗΝΙΚΟΣ ΧΡΥΣΟΣ».

Ωστόσο, αυτή η νέα Σύμβαση εκτιμούμε, ότι δεν αποτελεί «κεραυνό εν αιθρία». Εδώ και χρόνια, αλλά και επί διακυβέρνησης του ΣΥΡΙΖΑ, ήταν σαφές, ότι το επενδυτικό πλάνο είχε, στην πράξη, τροποποιηθεί μονομερώς από την ίδια την εταιρεία, αφού, εκτός των άλλων, ήταν αδύνατο να εφαρμοστεί η προτεινόμενη μέθοδος επεξεργασίας στο υποτιθέμενο εργοστάσιο μεταλλουργίας. Ως Κ.Κ.Ε., βέβαια, είχαμε τοποθετηθεί από τότε και «υιοθετήσει» τις επιστημονικές επιφυλάξεις της λεγόμενης μεθόδου flash smelting, δηλαδή, της ακαριαίας τήξης, επισημαίνοντας τους κινδύνους, πρώτα και κύρια, για τους εργαζόμενους στο έργο, αλλά και συνολικά για την ίδια την περιοχή.

Μην ξεχνάμε, επίσης, ότι στους όρους της αρχικής Σύμβασης, όπως και στη σημερινή άλλωστε, προβλεπόταν και η δυνατότητα εξαγωγής των μεταλλευτικών συμπυκνωμάτων στο εξωτερικό, ως εναλλακτική του μεταλλουργικού εργοστασίου, ενώ αυτή η εξαγωγή συμπυκνωμάτων και μάλιστα σε χώρες φορολογικούς «παραδείσους», γινόταν κανονικά και επί ΣΥΡΙΖΑ, όπως εξακολουθεί να γίνεται και σήμερα. Όμως, για σταθείτε. Αυτό είναι το βασικό πρόβλημα; Η απουσία, δηλαδή, ενός εργοστασίου μεταλλουργίας και όλα καλά; Όλα καλά, έτσι; Ή μήπως το ότι, είτε με, είτε χωρίς εργοστάσιο μεταλλουργίας, θα εξακολουθήσει η υπεξαίρεση; Θα εξακολουθήσει η κλοπή ενός πολύτιμου και μη αναπληρώσιμου ορυκτού πόρου, όπως ο χρυσός; Άλλωστε, η όποια μέθοδος στην όποια μεταλλουργία δεν μπορεί, παρά να υπηρετεί τελικά την κερδοφορία της επένδυσης και αυτό φαίνεται από τις εξελίξεις και από την καθυστέρηση στο ζήτημα αυτό.

Καταλήγοντας, κύριε Πρόεδρε, απαιτούμε από την Κυβέρνηση, το επαναλαμβάνουμε, να πάρει πίσω την απαράδεκτη αυτή Σύμβαση, την οποία, βεβαίως, και καταψηφίζουμε.

Σε κάθε περίπτωση, η αξιοποίηση των ορυκτών πόρων της χώρας μας και του χρυσού, σε όφελος του λαού με εξασφαλισμένα δικαιώματα, σύγχρονα δικαιώματα για τους εργαζόμενους του κλάδου, για την ταυτόχρονη προστασία του περιβάλλοντος έχει ως βασική προϋπόθεση τις ριζικές αλλαγές στο επίπεδο της εξουσίας και της οικονομίας. Αλλαγές οι οποίες θα διασφαλίσουν μία ανάπτυξη που θα έχει κριτήριο, όχι το καπιταλιστικό και το επιχειρηματικό κέρδος, αλλά τις σύγχρονες εκείνες κοινωνικές ανάγκες και όχι βέβαια την κερδοφορία των λίγων. Η εργατική εξουσία κοινωνικοποιώντας -αυτό είναι το αίτημα που μπορεί μόνο να εξασφαλίσει την υπόθεση αυτή από την άποψη των λαϊκών συμφερόντων- τα μέσα παραγωγής και τον ορυκτό πλούτο και με τον κεντρικό επιστημονικό σχεδιασμό της οικονομίας, θα απαλλάξει, οριστικά, την κοινωνία από τα «εκβιαστικά διλήμματα» που συνεχώς τίθενται, όπως «τη δουλειά σου ή τη ζωή σου», «την ποιότητα της ζωής σου και το μέλλον σου». Μόνο σε αυτή την κοινωνία, τη σοσιαλιστική κοινωνία μπορούν αυτά να εναρμονιστούν. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ κύριε Πρόεδρε. Κυρίες και κύριοι συνάδελφοι, η Κυβέρνηση καταθέτει με συνοπτικές διαδικασίες μία Σύμβαση για ένα σκανδαλώδες θέμα, για την Eldorado Gold που έχει απασχολήσει αρκετά, πρώτον, με την περιβαλλοντική καταστροφή και με την επιβάρυνση της λοιπής οικονομικής δραστηριότητας. Δεύτερον, με τη φοροαποφυγή της, μέσω, κυρίως, της εντιμότατης εταίρου μας, της Ολλανδίας, που θεωρείται ως η «βασίλισσα» της νόμιμης φοροδιαφυγής στην Ευρωπαϊκή Ένωση και με το περιορισμένο οικονομικό της «αποτύπωμα». Τρίτον, με τη γενικότερα αλαζονική της συμπεριφορά, ενώ έχει «δυναμιτίσει» την κοινή γνώμη, με πορείες προσωπικού στην Αθήνα και με μία δυναμική καταστολής στη Χαλκιδική. Αλήθεια, πόσο καλύτερη απόδειξη για όλα αυτά, το ότι δραστηριοποιείται μέσω μιας Μονοπρόσωπης Εταιρείας, όπως αναφέρεται στη Σύμβαση που έρχεται στη Βουλή;

Ξεκινώντας από την περιβαλλοντική καταστροφή, αναφερόμαστε, καταρχήν, σε αυτήν που είναι, οπτικά, αδιαμφησβήτητη, στην οποία είχε αναφερθεί η κυρία Μπακογιάννη το 2012, ως Πρόεδρος, τότε, της Δημοκρατικής Συμμαχίας, όπου σε ανακοίνωσή της έλεγε τα εξής. «Η Δημοκρατική Συμμαχία διαφωνεί με την επέκταση της μεταλλευτικής δραστηριότητας στη θέση Σκουριές, Όρος Κάκαβος, όπου θα εφαρμοστεί η μέθοδος της επιφανειακής εξόρυξης, με συνέπεια, το παρθένο δάσος της περιοχής, το οποίο αποτελεί συνέχεια δασικής ζώνης, ενταγμένης στο Πρόγραμμα Natura, να υποστεί ανυπολόγιστη καταστροφή, κυρίως, λόγω της εκτεταμένης αποψίλωσης». Αυτά ήταν τα λόγια, ακριβώς, της κυρίας Μπακογιάννη.

Αναφερόταν, επίσης, στη δευτερογενή, αλλά εργαστηριακά εντοπίσημη, μόλυνση, γράφοντας, όπως θα καταθέσουμε στα Πρακτικά, τα εξής. «Τεράστια σύννεφα σκόνης από τη συχνή χρήση εκρηκτικών, των οποίων ο θόρυβος θα επηρεάσει την πανίδα, θα καταδικάσουν σε ασφυξία μεγάλο τμήμα του δάσους, επιβαρύνοντας και την ατμόσφαιρα των γειτνιαζόντων αστικών περιοχών, ενώ πολλά εκατομμύρια τόνοι στείρων υλικών, θα γομώσουν δύο μεγάλες χαράδρες, καλυμμένες από αιωνόβια δέντρα, αποστερώντας το βουνό από τη φυσική διέξοδο των χειμάρρων με απρόβλεπτες συνέπειες».

Φυσικά, υπάρχουν πολλές τέτοιες άλλες αναφορές, ενώ για τις εκπομπές σωματιδίων έχουν υπάρξει παρεμβάσεις από το Αριστοτέλειο Πανεπιστήμιο Θεσσαλονίκης, ειδικά, σε ότι αφορά στη μέθοδο μεταλλουργίας, την ακαριαία σύντηξη, το flash smelting που είπε και ο συνάδελφος, στο εργοστάσιο επεξεργασίας, που αφήνεται εδώ να εννοηθεί, πώς μπορεί να αλλάξει.

Εκτός αυτού, υπάρχουν προειδοποιήσεις από Καθηγητές του Αριστοτελείου, για τα βαρέα μέταλλα στις Σκουριές, όπως θα καταθέσουμε στα Πρακτικά, ενώ σύμφωνα με τη μελέτη περιβαλλοντικών επιπτώσεων της ίδιας της «Ελληνικός Χρυσός», στα εδάφη των μεταλλείων στις Σκουριές υπάρχει υδράργυρος, σε ποσότητες που κυμαίνονται από 1 έως 18 μιλιγκράμ το κιλό και δεν είναι δυνατόν να θεωρεί η Κυβέρνηση, ότι είναι ακίνδυνες.

Δεν θα επεκταθούμε περισσότερο στο θέμα, αφού είναι ξεκάθαρη η περιβαλλοντική καταστροφή, με σημαντικές επιπτώσεις στον τουρισμό και στη γεωργία, σημειώνοντας μόνο τον «τραυματισμό» του δάσους που ευρίσκεται σε περιοχή Natura, για την οποία, πρόσφατα, το Υπουργείο Ανάπτυξης κατέθεσε νόμο, το άρθρο 219 στις δημόσιες συμβάσεις, δήθεν, για «ήπιες» παρεμβάσεις, καταθέτοντας στα Πρακτικά, τους αντίστοιχους χάρτες.

Είναι, πάντως, σίγουρα εντυπωσιακό, το ότι η, δήθεν, «πράσινη» Κυβέρνηση και η, δήθεν, «πράσινη» Ευρωπαϊκή Ένωση που σταματούν τα λιγνιτικά εργοστάσια της ΔΕΗ, προφανώς, για να στηριχθούν οι, κυρίως, γερμανικής παραγωγής ΑΠΕ, δεν φαίνεται να ενοχλούνται, τεκμηριώνοντας την απίστευτη υποκρισία τους.

Οφείλουμε να σημειώσουμε εδώ, πως η εξαγορά των Μεταλλείων Χρυσού Χαλκιδικής από την Eldorado διενεργήθηκε με συναλλαγή εκτός της χώρας και δρομολογήθηκε ως εξής. Πρώτον, η εισηγμένη στον Καναδά European Goldfields αγόρασε στα τέλη του 2003 την «Ελληνικός Χρυσός» του κ. Μπόμπολα, έναντι 350 εκατομμυρίων ευρώ. Η αποτίμηση των μεταλλείων το 2004 ήταν 500 εκατομμύρια δολάρια ή 411 εκατομμύρια ευρώ. Υποστηρίχθηκε τότε, πως η αποτίμηση αφορούσε την εταιρεία και όχι τα κοιτάσματα, κάτι που, όμως, δεν εξηγείται, αφού εκείνη την εποχή δεν λειτουργούσαν τα μεταλλεία.

Δεύτερον, είχε προηγηθεί η εξαγορά των μεταλλείων από την «Ελληνικός Χρυσός» το 2003, τα οποία είχαν επιστρέψει στο Δημόσιο, μετά από τη χρεοκοπία της TVX Hellas που τα διαχειρίζονταν και η οποία προκλήθηκε από την ανάκληση της άδειας το 2003 μετά από απόφαση του ΣτΕ. Η «Ελληνικός Χρυσός» αγόρασε τα μεταλλεία, έναντι 11 εκατομμυρίων ευρώ. Όμως, της επιβλήθηκε πρόστιμο 15 εκατομμυρίων από την Ευρωπαϊκή Ένωση ως παράνομη κρατική ενίσχυση.

Τρίτον, μετά την εξαγορά από τον κ . Μπόμπολα και εν συνεχεία, από την European Goldfields, της οποίας μέτοχοι είναι ολλανδικές εταιρείες (European Goldfields Money Nederlands, η Hellas Gold TV και η ΑΚΤΩΡ) ξεκίνησε ξανά η λειτουργία των μεταλλείων σταδιακά το 2005 και το 2006. Τέταρτον, το 2011 η Eldorado Gold εξαγόρασε τη European Goldfields έναντι 2,5 δισεκατομμυρίων δολαρίων Καναδά ή 1,8 δισεκατομμυρίων ευρώ. Μία συναλλαγή που έγινε, ως συνήθως, επίσης, εκτός της Ελλάδας. Σε τελική ανάλυση, λοιπόν, το μεγαλύτερο μέρος της εξαγοράς των μεταλλείων Χαλκιδικής πρέπει να έγινε μέσω των ολλανδικών offshore της European Goldfields.

Το Δημόσιο δεν είχε σημαντική οικονομική ωφέλεια, ούτε από τη λειτουργία της Eldorado Gold, σύμφωνα με τα εξής. Η ολλανδική ΜΚΟ SOMO που έχει μελετήσει την Eldorado Gold σε έρευνά της -θα καταθέσουμε στα Πρακτικά την πρώτη σελίδα- και με τίτλο «Πώς η καναδική εταιρεία Eldorado Gold καταστρέφει το περιβάλλον και τα τοπικά μέσα βιοπορισμού στην Ελλάδα, ενώ δεν πληρώνει φόρους, χρησιμοποιώντας ολλανδικές εταιρείες βιτρίνα» αναφέρει, ενδεικτικά, πώς η χρηματοδότηση μέσω Ολλανδίας, όπου έχει εντοπίσει εννέα θυγατρικές θυρίδες, με κεφάλαια 1,85 δισεκατομμύρια ευρώ που σχετίζονται όλες με τις δραστηριότητες στην Ελλάδα, αντί, για παράδειγμα, με απευθείας χρηματοδότηση από την καναδική «μητρική» εταιρεία, έχει εξοικονομήσει για την Eldorado Gold και έχει κοστίσει στην Ελλάδα περισσότερα από 700.000 ευρώ σε φόρους παρακράτησης, μέσα σε δύο χρόνια και 1,7 εκατομμύρια σε φόρο εταιρικού εισοδήματος, μέσα σε πέντε χρόνια.

Ενδεικτικά, με βάση τις οικονομικές καταστάσεις του 2019 και του 2018, που θα καταθέσουμε στα Πρακτικά, η «Ελληνικός Χρυσός» εμφανίζει ζημίες 70 εκατομμύρια ευρώ και 38 εκατομμύρια ευρώ αντίστοιχα, ενώ την 31η/12/2019 αρνητική καθαρή θέση 37,6 εκατομμύρια ευρώ. Πολύ ζημιογόνα εταιρεία. Εμφανίζεται δε, να πουλάει σε τιμές κάτω του κόστους, οπότε το Δημόσιο δεν θα εισπράττει φόρους εισοδήματος, ενώ σχετικά με τα έμμεσα οφέλη ο αριθμός του προσωπικού, κατά την 31η Δεκεμβρίου του 2019, ήταν 1.128 άτομα και 1.087 την 31η Δεκεμβρίου του 2018.

Η Συμφωνία προβλέπει αυξημένες επενδύσεις για τις εγκαταστάσεις της εταιρείας, ύψους 3,1 δις με αύξηση, δηλαδή, 1,1 δις από το προηγούμενο θεωρητικά. Αφορά στην πλήρη ανάπτυξη και λειτουργία των μεταλλευτικών εγκαταστάσεων στις Σκουριές, στις οποίες θα κατασκευαστεί το μελλοντικό εργοστάσιο εμπλουτισμού, αφού βρεθεί η νέα περιβαλλοντική φιλική μέθοδος παραγωγής στην Ολυμπιάδα, όπου το υφιστάμενο εργοστάσιο συμπυκνωμάτων θα αυξήσει τη δυναμικότητά του και στις Μαύρες Πέτρες και στον Λιμένα Στρατωνίου, όπως θα καταθέσουμε στα Πρακτικά, μαζί με τη σύγκριση του παλιού με το νέο επενδυτικό σχέδιο. Έχει ενδιαφέρον.

Στα καθαρά οφέλη, ακόμη, αναφέρονται 1.400 θέσεις εργασίας και δύο δισεκατομμύρια έσοδα από φόρους για το Δημόσιο που αναγράφονται αναλυτικά στο δημοσίευμα, που θα καταθέσουμε αργότερα στα Πρακτικά. Όπως φαίνεται, το μεγαλύτερο μέρος της παραγωγής πρόκειται να πραγματοποιηθεί στα επόμενα πέντε χρόνια, μετά την ανάπτυξη των εργασιών, ειδικά κατά τα πρώτα τρία - τέσσερα χρόνια και για τα επόμενα δεκαπέντε, πριν βαδίσει μειούμενη για τα τελευταία πέντε χρόνια. Τα οικονομικά στοιχεία της επένδυσης θα τα καταθέσουμε, επίσης, στα Πρακτικά, για να μην καταναλώνουμε περιττό χρόνο.

Τα προβλήματα της Σύμβασης είναι, σε γενικές γραμμές, τα εξής. Η Eldorado Gold εκμεταλλεύεται από, σχεδόν, δύο δεκαετίες, τα Μεταλλεία της Κασσάνδρας, αλλά δεν παράγει εδώ τον χρυσό, ώστε να φορολογείται ανάλογα. Tο προϊόν της εταιρείας είναι συμπυκνώματα, τα οποία μεταφέρονται στο εξωτερικό, για να παραχθεί το πολύτιμο μέταλλο.

Την τροποποίηση της Σύμβασης τη ζήτησε το καλοκαίρι του 2019 η εταιρεία «Ελληνικός Χρυσός», θυγατρική της Eldorado Gold, επικαλούμενη αδυναμία υλοποίησης της μονάδας μεταλλουργίας, του «πυρήνα», δηλαδή, της προηγούμενης και ισχύουσας, μέχρι σήμερα Σύμβασης, που θα παρήγαγε καθαρά πολύτιμα μέταλλα και σημαντικά φορολογικά έσοδα για το Κράτος. Η, δήθεν, αδυναμία έγκειται στο ότι, η μέθοδος μεταλλουργικής επεξεργασίας που είχε εγκριθεί περιβαλλοντικά το 2011, αποδείχτηκε μη εφαρμόσιμη, ενώ η εταιρεία βρέθηκε να παραβιάζει τη Σύμβαση. Ήταν απατεώνες, δηλαδή.

Η νέα Σύμβαση και το νέο επενδυτικό σχέδιο που τη συνοδεύει, κατατέθηκαν στο Υπουργείο Περιβάλλοντος και Ανάπτυξης τον Νοέμβριο του 2019, ενώ κρατήθηκαν μυστικά από τους πάντες. Το Δημόσιο, αρχικά, ζητούσε από την εταιρεία την πλήρη υλοποίηση της επένδυσης που αφορά και την καθετοποίηση με τη δημιουργία της μεταλλουργίας.

Η απόφαση του ΣτΕ με αριθμό 223/2020, που θα καταθέσουμε στα Πρακτικά, εκδόθηκε τον Φεβρουάριο του 2020, εν μέσω της διαπραγμάτευσης, επιβεβαιώνοντας την παραβίαση της Σύμβασης από την εταιρεία, γεγονός που, βέβαια, ισχυροποίησε τη θέση της Κυβέρνησης, της «έδωσε το πάνω χέρι», όπως λέγεται κοινώς. Από τη θέση ισχύος, πλέον, μπορούσε η Κυβέρνηση, είτε να διεκδικήσει και να πετύχει τη μεταλλουργία και το μέγιστο όφελος για το Δημόσιο, είτε να καταγγείλει τη Σύμβαση και να ζητήσει αποζημιώσεις. Η Κυβέρνηση, όμως, δεν έκανε τίποτα από τα δύο. Απέκρυψε την απόφαση που δικαίωνε το Δημόσιο και υπέκυψε σε όλες τις απαιτήσεις της εταιρείας, σαν να οφείλαμε εμείς, ως χώρα, στην εταιρεία και όχι το αντίθετο.

Με τη νέα Σύμβαση, τώρα, η εταιρεία πετυχαίνει τους δύο βασικούς της στόχους. Πρώτον, απαλλάσσεται από την υποχρέωση κατασκευής μεταλλουργίας χρυσού και δεύτερον, παίρνει νομικές διασφαλίσεις για την απρόσκοπτη εξέλιξη της, δήθεν, επένδυσης, «δένοντας χειροπόδαρα» το Δημόσιο με ρήτρες αποζημίωσης, όταν η ίδια η εταιρεία κρίνει πως βλάπτονται τα συμφέροντά της.

Από το νέο επενδυτικό σχέδιο δεν απουσιάζουν μόνο το εργοστάσιο μεταλλουργίας και η μονάδα θειικού οξέος, αλλά και διάφορα έργα που εγκρίθηκαν το 2011 και η εταιρεία δεν θέλει να κατασκευάσει. Δηλαδή, το νέο εργοστάσιο εμπλουτισμού στο Μαντέμ Λάκκο, η συνδετήρια στοά Μαντέμ Λάκκου-Ολυμπιάδας, ενώ αντί για νέο βιομηχανικό λιμάνι στο Στρατώνι, προβλέπεται μία απλή αναβάθμιση της παλαιάς προβλήτας. Δεν υπάρχει καθόλου το μεταλλευτικό κέντρο Μαντέμ Λάκκου, όπου υποτίθεται, ότι θα συγκεντρώνονταν όλες οι ρυπογόνες βιομηχανικές δραστηριότητες. Τα δύο παλαιά εργοστάσια εμπλουτισμού στην Ολυμπιάδα και στο Στρατώνι, θα συνεχίσουν να λειτουργούν, μέχρι την εξόφληση των μεταλλευτικών αποθεμάτων, εξάγοντας συμπυκνώματα, όπως, ακριβώς, συμβαίνει μέχρι σήμερα. Ο χώρος απόθεσης επικίνδυνων αποβλήτων Κοκκινόλακκα μεγαλώνει, πάνω από το Στρατώνι, για να δεχτεί τα, επιπλέον, απόβλητα από νέες εξορύξεις.

Προφανώς, όλα αυτά τεκμηριώνουν, πως πρόκειται για ένα μεγάλο σκάνδαλο. Η Κυβέρνηση και η εταιρεία, επιχειρώντας να πείσουν, ότι η ζημία του Δημοσίου από τη μη πραγματοποίηση της μεταλλουργίας, αντισταθμίζεται από άλλα έσοδα, αναφέρουν μία σειρά από ποσά, που δεν προκύπτουν από πουθενά και δεν έχουν, απολύτως, καμία σχέση με την πραγματικότητα.

Ειδικότερα, αφού το νέο επενδυτικό σχέδιο είναι μικρότερο από το προηγούμενο κατά τρία εργοστάσια, ένα νέο βιομηχανικό λιμάνι και μία συνδετήρια στοά, μήκους 8,5 χιλιομέτρων, ο ισχυρισμός ότι το συνολικό ύψος της επένδυσης και οι θέσεις εργασίας θα υπερδιπλασιαστούν είναι αντίθετος με την κοινή λογική. Απευθύνεται, επομένως, σε ανόητους, ενώ υποτιμάει τη μέση ανθρώπινη νοημοσύνη. Εξάγοντας δε, συμπυκνώματα, δηλαδή, χαμηλής αξίας ενδιάμεσα προϊόντα, η εταιρεία δεν πρόκειται ποτέ να εμφανίσει κέρδη. Επομένως, εφόσον δεν θα εμφανίσει ποτέ κέρδη θα πληρώνει, εάν πληρώνει, ελάχιστους φόρους.

 Επίσης, δεν τεκμηριώνεται καθόλου το πώς θα προκύψουν τα δύο δισεκατομμύρια έσοδα για το Δημόσιο, χωρίς μεταλλουργία και με δεδομένο, το ότι η ELDORADO έχει, από πολλά χρόνια, στημένο έναν μηχανισμό φοροαποφυγής μέσω της Ολλανδίας, όπως αναφέραμε ήδη.

Σε ότι αφορά στα μεταλλευτικά τέλη που σήμερα είναι της τάξης των δύο εκατομμυρίων ευρώ ετήσια και θα αυξηθούν κατά 10%, πρόκειται, πραγματικά, για ένα, εντελώς, ασήμαντο ποσόν, συγκριτικά με τα φορολογικά έσοδα που αποφεύγει να πληρώνει η εταιρεία. Δεν πρόκειται, λοιπόν, για «σκάνδαλο», αλλά για ένα τεράστιο «σκάνδαλο». Θα συνεχίσουμε στην επόμενη συζήτηση, επί των άρθρων.

Φυσικά, θα καταψηφίσουμε τη Συμφωνία, ενώ είναι από τις ελάχιστες που δεν έχουμε, απολύτως, καμία επιφύλαξη να τοποθετηθούμε εναντίον.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριοι της Κυβέρνησης, με αυτή τη Σύμβαση μάς μετατρέπετε και επίσημα σε «αποικιοκρατικό» Κοινοβούλιο, καθώς μάς βάζετε να συζητάμε μία «αποικιοκρατική» Σύμβαση. Το κείμενο αυτό συνιστά παράβαση καθήκοντος και για όσους το υπέγραψαν και για όσους το διαπραγματεύτηκαν. Λειτουργήσατε ως εκπρόσωποι της εταιρείας και όχι του Δημοσίου. Θα δώσω ένα απλό παράδειγμα. Κυρία Σδούκου, ξέρω, ότι και εσείς είχατε εμπλακεί στη διαπραγμάτευση. Σας ερωτώ, αν εκπροσωπούσατε μία ιδιωτική εταιρεία και δεσμευόσασταν με αυτούς τους όρους, έναντι της ιδιωτικής εταιρείας θα βρίσκατε ξανά δουλειά στον ιδιωτικό τομέα; Δεν θα βρίσκατε. Δεν θα έπρεπε καν να συζητάμε την εξόρυξη αυτή, ανεξαρτήτως, εάν έχει δημόσια έσοδα ή όχι.

 Στον αιώνα της οικολογικής κρίσης δεν θα έπρεπε καν να συζητάμε την καταστροφή ενός αρχέγονου δάσους με δέντρα άνω των εξακοσίων χρόνων και την καταστροφή ενός ολόκληρου βουνού, αφού ο υδροφόρος ορίζοντας θα αντληθεί με γεωτρήσεις κάτω από την επιφάνεια της θάλασσας. Θα ξεραθεί ένα ολόκληρο βουνό και μία ολόκληρη περιοχή.

Μπαίνω στη δυσάρεστη θέση να χρειαστεί να εξηγήσω πώς το παράλογο αυτό έργο το κάνατε και επιζήμια οικονομικό για το Δημόσιο. Με βάζετε στη δυσάρεστη θέση να πω, ότι ακόμη και αν εσείς αποφασίσετε να προχωρήσετε σε αυτό το έργο, που δεν θα έπρεπε, το κάνετε με έναν τρόπο οικονομικά επιζήμιο και φέρνετε ζημιά στο Δημόσιο.

Ο βασικός συμβιβασμός, που έλεγαν οι προηγούμενες κυβερνήσεις ότι έκαναν, ήταν ότι δίνουμε το δάσος, την τοπική κοινωνία και οικονομία, ως αντάλλαγμα με δημόσια έσοδα. Όταν λέμε δίνουμε το δάσος, αναφέρθηκα στην αξία του δάσους. Σε ότι αφορά στην τοπική οικονομία, μιλάμε για τις επιπτώσεις σε ένα από τα μεγαλύτερα αλιευτικά πεδία της Ελλάδας, για τις επιπτώσεις σε ένα από τα μεγαλύτερα μελισσοκομικά πεδία της Ελλάδας, για έναν τουρισμό που είναι κατοχυρωμένος και είναι και η βασική δραστηριότητα στην περιοχή. Μιλάμε για τα εξαιρετικά προϊόντα ΠΟΠ, ονομασίας προέλευσης, και βέβαια για μία κοινωνία που πρέπει να έχει ένα μέλλον και να έχει υγεία.

Έχουμε τις μελέτες του Αριστοτέλειου Πανεπιστημίου που τεκμηριώνουν, ότι για αυτά τα λίγα γραμμάρια χρυσού, ανά τόνο χώματος, που θα αλέσετε απ’ όλο αυτό το βουνό, θα εκλύονται στην ατμόσφαιρα κάθε μέρα πολλοί τόνοι βαρέων μετάλλων, ένα τοξικό μείγμα το οποίο θα προκαλεί τεράστιο κίνδυνο στην υγεία. Θα προκαλεί καρκίνο.

Εσείς λέγατε, ότι όλα αυτά τα κάνετε μέχρι στιγμής, γιατί υπάρχουν δημόσια έσοδα, γιατί είναι μία καθετοποιημένη διαδικασία και ότι με την μεταλλουργία θα παράξετε χρυσό. Το είπε και ο Εισηγητής της Πλειοψηφίας, της Νέας Δημοκρατίας, ότι η χώρα θα μετατραπεί με αυτή τη Σύμβαση σε χώρα παραγωγής χρυσού. Μάλλον, θα διαβάσατε την προηγουμένη.

Αυτή η Σύμβαση δεν προβλέπει κάτι τέτοιο. Προβλέπει, ότι θα μετατραπεί η χώρα σε χώρα παραγωγής μεταλλευμάτων. Στην ουσία, θα μετατραπεί σε χώρα εξαγωγής μειγμάτων, όπως βγαίνουν από το χώμα, χωρίς να παράγεται χρυσός. Αυτό θα γίνεται σε κάποια άλλη χώρα, όπου και θα φορολογείται πιθανά.

Ας δούμε λίγο και τα έσοδα και για ποιον λόγο γίνεται όλη αυτή η καταστροφή. Ζήτησα μέσω του Κοινοβουλευτικού Ελέγχου και πήρα τα έσοδα που υπήρχαν από την εξόρυξη χρυσού και άλλων μετάλλων για την πενταετία, από το 2013 έως το 2017. Ξέρετε πόσα είναι τα έσοδα; Κύριε Υπουργέ, ξέρετε πόσα είναι τα έσοδα; Το ξέρετε, σας τα είπα και στην Επίκαιρη Ερώτηση. Είναι 1.022.000. ευρώ για μία πενταετία, δηλαδή, 200.000 ευρώ το έτος. Η αύξηση κατά 10% θα οδηγήσει σε έσοδα 220.00 ευρώ το έτος. Αυτά είναι τα έσοδα της Ολυμπιάδας, αντίστοιχα θα είναι και των Σκουριών. Για να καταλάβουμε, αν αυτή τη στιγμή χρήση η τιμή του χρυσού είναι 26 δολάρια, ανά ουγγιά, εσείς τα κάνετε 28 δολάρια. Δηλαδή, 1.300 ευρώ η εταιρεία και 28 ευρώ το Δημόσιο. Δεν ξέρω εάν το καταλαβαίνετε. Δεν μιλάμε καν για χαρτζιλίκι.

Πείτε μας, όμως, εσείς ποια είναι τα έσοδα που εσείς προβλέπετε να έχετε με την αύξηση του 10%. Φαντάζομαι, ότι τα υπολογίσατε. Δεν φαντάζομαι να διαπραγματευόσασταν με τέτοια νούμερα, χωρίς να έχετε κάνει τους υπολογισμούς σας. Πείτε μας γι’ αυτά έσοδα. Συνεχίζετε, βέβαια, να λέτε -και γι’ αυτό παραπλανήθηκε ο Εισηγητής της Νέας Δημοκρατίας, δεν φταίει ο ίδιος- ότι πρόκειται για μία επένδυση εθνικής σπουδαιότητας. Είναι μία έκφραση που χρησιμοποιήσατε από προηγούμενα κείμενα. Μάλιστα, αναφέρεται στη βιώσιμη εξόρυξη πλέον μεταλλευμάτων και την παρατεταμένη εξόρυξη μεταλλευμάτων, ενώ πριν λέγατε, λόγω παραγωγής καθαρών μετάλλων. Αυτή είναι η διαφορά, κύριε Βουλευτά, σε σχέση με την προηγούμενη Σύμβαση.

Απαλλάσσετε, βέβαια, την εταιρία από την αποζημίωση προς το ελληνικό Δημόσιο για τη μη υλοποίηση της προηγούμενης Σύμβασης, γιατί ήταν ανεφάρμοστη η τεχνική που είχε προτείνει, δηλαδή, του flash smelting. Αυτός ήταν o λόγος που χρησιμοποιήθηκε από τις προηγούμενες κυβερνήσεις για να αδειοδοτηθεί, γιατί δεν θα αδειοδοτείτο, αν δεν υπήρχε αυτή η πρόφαση. Η πρόφαση, όμως, πλέον, «κατέρρευσε» και δεν τη θεωρείτε καν απαραίτητη. Μπορείτε να τη χρηματοδοτήσετε ακόμη και με ζημία στο ελληνικό Δημόσιο. Θα είναι ζημιογόνα για το ελληνικό Δημόσιο αυτή η δραστηριότητα.

Στο σημείο 18, αναφέρει ρητά, ότι, εκτός από τις περιπτώσεις που ορίζονται ρητώς στη Σύμβαση, λέει, ότι το Δημόσιο δεν θα έχει καμία ευθύνη για χρηματοδότηση και δανεισμό ή μέσω ιδίων κεφαλαίων της εταιρείας. Για να δούμε, όμως, ποιες είναι αυτές οι περιπτώσεις που εξαιρούνται. Στο 18.1, παροχή εξασφάλισης για χρηματοδότηση. Στο 18.2, συνέργεια με χρηματοδότες, στο 18.3 απευθείας συμβάσεις με χρηματοδότες, οι οποίες στο σύνολό τους θεμελιώνουν και κάθε άλλο παρά αποκλείουν εμπλοκή και δέσμευση Δημοσίου, οι οποίες, μάλιστα, μπορεί να είναι στις επισφαλείς και υψηλού ρίσκου δανειοδοτήσεις της εταιρείας.

Καταφέρατε, ωστόσο, να προσθέσετε και ρήτρες εναντίον του Δημοσίου. Πραγματικά, δεν χρειάζεται να επαναλάβω, εκ μέρους ποιου διαπραγματεύτηκε η Κυβέρνηση τη Σύμβαση. Τα κέρδη της εταιρείας θεωρούνται κεφάλαια εξωτερικού. Θα υπάρχει ανεξάρτητος ελεγκτής, με υπόδειξη της εταιρείας, που θα ελέγχει τα θέματα περιβάλλοντος, υγείας και ασφάλειας. Η εταιρεία θα χρησιμοποιεί νερό, για το ρεύμα τα πηγάδια, θα προβαίνει σε υλοτομία, θα χρησιμοποιεί ξυλεία και πέτρα λατομείου, άμμο και χαλίκι για οποιαδήποτε κατασκευή δωρεάν. Το Δημόσιο εξασφαλίζει την πρόσβαση της εταιρείας σε υπηρεσίες κοινής ωφέλειας και σε δημόσιες υποδομές, συμπεριλαμβανομένης της πρόσβασης σε διάθεση λυμάτων, τηλεπικοινωνίες, ύδρευση και ηλεκτρικό. Αυτό που ανέφερα και προηγουμένως είναι, ότι το Δημόσιο δεσμεύεται να συνεργάζεται με υφιστάμενους μελλοντικούς χρηματοδότες της εταιρείας και να συμβάλλει στις σχετικές συμβάσεις με αντικείμενο την παροχή εξασφάλισης για τη χρηματοδότηση της εταιρείας.

Επειδή έγινε και μία συζήτηση και ενοχλήθηκε ο Υπουργός, όταν έγινε αναφορά στο γεγονός ότι, πρώτον, όταν καταγγέλλει τη Σύμβαση η εταιρεία θα την αποζημιώνει το ελληνικό Δημόσιο και δεύτερον, όταν καταγγείλει το Δημόσιο τη Σύμβαση θα αποζημιώνεται η εταιρεία από το ελληνικό δημόσιο. Πείτε μας, κύριε Υπουργέ, σε ποιες περιπτώσεις θα αποζημιώνεται το Δημόσιο; Δώστε μας κάποια παραδείγματα. Επειδή εσείς, προφανώς, την ξέρετε καλύτερα, περιμένω τη δική σας υπεράσπιση της Σύμβασης. Σας βάζουμε σε έναν κόπο να εξηγήσετε, πώς δεν παραβιάζεται το δημόσιο συμφέρον και σε αυτό το σημείο.

Αυξάνετε, επίσης, τη διάρκεια της Σύμβασης. Εντατικοποιείτε, προφανώς, την εξόρυξη, γιατί αλλιώς πώς αυξάνετε, τόσο ακραία, τη χωρητικότητα του χώρου απόθεσης επικίνδυνων αποβλήτων στον Κοκκινόλακα; Αυτό το φράγμα είναι πάνω από το κεφάλι της Κωμόπολης της Μεγάλης Παναγίας και ο κ. Παπαζάχος, ο σεισμολόγος, έχει πει, ότι βρίσκεται πάνω σε σεισμικό ρήγμα. Πώς το κάνετε αυτό, χωρίς μελέτη περιβαλλοντικών επιπτώσεων; Προφανώς, δεν θα γίνει και ποτέ επιφανειακή αποκατάσταση.

Όταν «αλέθεις», σχεδόν, ένα ολόκληρο βουνό, δεν μπορείς να κάνεις αποκατάσταση αυτής της ζημιάς, αλλά ούτε και επιφανειακή αποκατάσταση θα κάνετε, καθώς δεν υπάρχει καμία εγγύηση, ότι θα γίνει με τον τρόπο που προβλέπεται για την εταιρεία.

Σε ότι αφορά στους ανεξάρτητους επιθεωρητές περιβάλλοντος, που θα τους ορίζει η ίδια η εταιρεία και δεν θα είναι ανεξάρτητοι, παραβιάζετε, ακόμη και την Έκθεση Πισσαρίδη που έχετε για «σημαία» σας. Στην Έκθεση αναφέρεται, ότι έχει υποβαθμιστεί η επιθεώρηση περιβάλλοντος σε απλή περιφερειακή μονάδα του ΥΠΕΝ, χωρίς αρμοδιότητα επιβολής κυρώσεων και ότι οι έλεγχοι συμμόρφωσης με την πραγματική νομοθεσία είναι απαραίτητοι, τόσο για την προστασία του περιβάλλοντος, όσο και για την ισότητα των πολιτών και επιχειρήσεων απέναντι στους νόμους, και γι’ αυτό πρέπει να γίνονται από τους ίδιους ελεγκτές. Προτείνει, όχι την ιδιωτικοποίηση, αλλά την αναβάθμισή της σε Ανεξάρτητη Αρχή, επικαλούμενος το παράδειγμα του Ηνωμένου Βασιλείου. Ακόμα και τις δικές σας «βίβλους» παραβιάζετε.

Κλείνοντας, αυτή η τεράστια καταστροφή δεν γίνεται για να μετατραπεί η χώρα σε χώρα παραγωγής πολύτιμων μετάλλων και χρυσού. Είναι το ίδιο «παραμύθι» με τις εξορύξεις πετρελαίου και φυσικού αερίου. Η Ελλάδα μετατρέπεται σε χώρο δωρεάς μεταλλευμάτων και πρώτων υλών σε πολυεθνικές, μετατρέπεται σε ένα περιβαλλοντικό και σε ένα κοινωνικό «γκέτο». Είναι ντροπή, ότι βάζετε το ελληνικό Κοινοβούλιο στη διαδικασία να εξετάζει αυτή την «αποικιοκρατική» Σύμβαση. Είναι ντροπή ότι μας μετατρέπετε επίσημα σε «αποικιοκρατικό» κοινοβούλιο. Ελπίζουμε να συνετιστείτε και μέσα από αυτή τη συζήτηση. Ελπίζουμε, πραγματικά, να νιώσετε την ντροπή.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):**

Στο σημείο αυτό, ο Αντιπρόεδρος της Επιτροπής, έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Βαγιωνάς Γεώργιος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Μάλαμα Κυριακή, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης (Πάνος), Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τον λόγο έχει ο κ.Καρασμάνης, επί της διαδικασίας.

**ΓΕΩΡΓΙΟΣ ΚΑΡΑΣΜΑΝΗΣ:** Κύριε Πρόεδρε, είχα ζητήσει τον λόγο από την αρχή της συζήτησης, γατί προέκυψε το θέμα με την επιλογή του Εισηγητή, αλλά δεν μου τον έδωσε ο Πρόεδρος. Ίσως, δεν ακούστηκα.

Το επιχείρημα που ακούστηκε για την επιλογή του Εισηγητή, το λιγότερο για εμένα είναι ατυχές. Παρά το γεγονός, ότι ο κ. Χειμάρας είναι μέλος της Επιτροπής, αλλά και να μην ήταν, αλίμονο, ο Γενικός Γραμματέας να μην μπορεί να επιλέγει τον Εισηγητή με τα κριτήρια που ορίζει. Άλλωστε σύμφωνα με τον Κανονισμό της Βουλής, πολλές φορές, έχει οριστεί Εισηγητής απ’ όλες τις κυβερνήσεις από άλλη Επιτροπή. Εγώ τόσα χρόνια που υπηρετώ το έχω δει άπειρες φορές αυτό να γίνεται. Άρα, δεν είναι η πρώτη φορά που γίνεται αυτό. Άλλωστε, έχω δει συναδέλφους να έρχονται στην Αίθουσα, όπου συζητείται ένα νομοσχέδιο, από άλλες Επιτροπές να παρακολουθούν και μάλιστα, να παίρνουν και τον λόγο.

Με αυτό το σκεπτικό, δεν πρέπει να παίρνουν τον λόγο οι συνάδελφοι που είναι από άλλες Επιτροπές στην Ολομέλεια. Συνεπώς, το επιχείρημα είναι αίολο. Πρέπει να είμαστε προσεκτικοί στην εκφορά του λόγου.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Βαγιωνάς.

**ΓΕΩΡΓΙΟΣ ΒΑΓΙΩΝΑΣ:** Σας ευχαριστώ πολύ. Παρακολούθησα με προσοχή όλους τους Εισηγητές και θα προσπαθήσω μέσα σε αυτόν τον λίγο χρόνο να σας περιγράψω μία ζωή ολόκληρη.

Καταρχάς, η πρώτη μου επαφή μετά τη λειτουργία των Μεταλλείων Κασσάνδρας είναι το 1962. Νεαρός φοιτητής τότε δούλεψα ως υπογείτης σαράντα τρεις ημέρες και εξασφάλισα την επόμενη χρονιά το φαγητό και τι εγγραφές για τα συγγράμματα που είχαμε. Το 1964, δύο χρόνια αργότερα, ο πρώτος πνευμονολόγος στην Ελλάδα, ο κ. Σωληναραίος στο Πανεπιστημίου Αθηνών, ήρθε στη Χαλκιδική, ήρθε στο Στρατώνι συγκεκριμένα, με τεταρτοετή φοιτητή εμένα και κάναμε την πρώτη επαφή για την πνευμονοκονίαση. Όμως, τότε, όλοι οι άνθρωποι ήταν ευχαριστημένοι με τα οικονομικά τους, γιατί απέδιδε πολύ, ιδιαίτερα, η εργασία στα υπόγεια.

Σήμερα υπάρχουν τρία σωματεία, των υπογειτών, των τεχνικών και των επιστημονικών, που όλοι έχουν τα δίκια τους. Όταν ασχολήθηκα με την πολιτική το 2000, μία ουγγιά χρυσού είχε 600 ευρώ. Σήμερα έχει 1.800 ευρώ. Ακούω ότι δεν υπάρχουν στην Ευρώπη μεταλλουργίες και θα εξηγήσω παρακάτω τι θα πει μεταλλουργίες. Όχι, απλώς, εξορύξεις χρυσού, αλλά και κατεργασία του χρυσού με εργοστάσιο χρυσού.

Κάθε κοίτασμα χρυσού θέλει τον δικό του τρόπο. Υπάρχουν μέθοδοι σήμερα; Όταν ήρθε το κυάνιο, ήμουν κατά του κυανίου, όχι κατά της μεταλλουργίας. Μεταλλουργία με κυάνιο, όπως έχουν τα πράγματα, θα θέλαμε εκατομμύρια βαρέλια κυανίου. Θα ήταν «κρανίου τόπος» όλη η περιοχή του Δήμου Αριστοτέλη. Είναι μεταλλευτική περιοχή; Ναι, σχεδόν, όλος ο Δήμος Αριστοτέλη, με όλα τα χωριά που έχει και δεν είναι και λίγα, είναι μεταλλευτική περιοχή. Θα εξηγήσω, ωστόσο, παρακάτω, γιατί έχω κάποιες επιφυλάξεις.

Άκουσα τον κ. Φάμελλο, να λέει, ότι η «Ελληνικός Χρυσός» θέλει 800 εκατομμύρια για βλάβες που υπέστη λόγω κρατικών παρεμβάσεων. Ουδέν αναληθέστερο. Αυτό έγινε επί ΣΥΡΙΖΑ. Ο κ. Φάμελλος δεν έχει δίκιο. Όμως, θα ασχοληθώ μόνο με την Έκθεση του Γενικού Λογιστηρίου του Κράτους. Το πρώτο άρθρο καταργεί συγκεκριμένες διατάξεις των προηγούμενων, αλλά προσθέτει καινούργιες. Νομίζω ότι πάει να γίνει «λεόντειος» η Σύμβαση υπέρ της εταιρείας και θα σας πω γιατί.

Έχει, όμως, και καλά. Όπως λέμε, οι διαφορές που υπάρχουν μέχρι σήμερα, να ισοφαριστούν και να κάνουν μία καινούργια αρχή. Αλλά, εδώ δεν χρειάζεται να πούμε πολλά πράγματα. Είναι ξεκάθαρη η δέσμευση υλοποίησης εργοστασίου της μεταλλουργίας. Δηλαδή, παίρνω το άλας, το μετάλλευμα, το οποίο έχει σύνθεση με χρυσό, και παίρνω τον χρυσό ανώδυνα.

Όταν υπήρχε η «Ελληνικός Χρυσός», νέος Βουλευτής το 2004, ο εκπρόσωπος της εταιρείας με είδε δύο φορές. Του είπα τότε, ότι πρέπει να βρεθεί μία μέθοδος χωρίς κυάνιο και ότι εγώ θα είμαι πάντα υπέρ της μεταλλουργίας, αλλά να μην έχω φοβερό περιβαλλοντικό «αποτύπωμα» στον τόπο μου. Βρέθηκε η ακαριαία τήξη, δηλαδή, αυτό που λέμε πυρομεταλλουργία. Ναι, αλλά τα κοιτάσματα χρυσού εκεί είναι με πολύ αρσενικό. Άρα, λοιπόν, υπήρχε μεγάλος κίνδυνος με τη χρήση της πυρομεταλλουργίας, της ακαριαίας τήξης, δηλαδή, να εκλυθεί αρσενικό σε τεράστιες ποσότητες, επικίνδυνο για την υγεία, καθώς είναι ένα καρκινογόνο στοιχείο, το οποίο ενοχοποιείται και για τερατογένεση.

Άρα, λοιπόν, υπάρχει μέθοδος; Ναι, υπάρχει μέθοδος. Η υδρομεταλλουργική, η οποία είναι κατατεθειμένη στο Υπουργείο Περιβάλλοντος από αυτόν που μιλά γι’ αυτή τη μέθοδο. Δηλαδή, παίρνεις τον χρυσό με νερό, με κάποια αντιδραστήρια που χρησιμοποιούνται, τα οποία είναι ακίνδυνα για το περιβάλλον. Ιδού πεδίο δόξης λαμπρό. Γιατί το λέω αυτό; Υπάρχει μέθοδος, υπάρχει ΙΓΜΕ, υπάρχουν πανεπιστήμια. Δεν μπορούν να το κάνουν δοκιμαστικά, για να ξέρουμε τι γίνεται; Δεν μπορώ να ακούω βαρύγδουπες εκφράσεις, ότι θα μείνουν δύο δισεκατομμύρια έσοδα, αλλά χωρίς να λένε για τα είκοσι πέντε χρόνια. Όπως είναι το νομοσχέδιο, από σήμερα είναι πενήντα πέντε χρόνια. Είναι πέντε χρόνια, μέχρι το 2026 για να τελειώσει το έργο και άλλα είκοσι πέντε και αναλογικά άλλα τόσα. Σίγουρα, εγώ δεν θα είμαι εδώ. Δεν ξέρω αν θα είστε και εσείς στον τόπο αυτό, για να μας κάνουν καταγγελίες ή να μας οδηγήσουν στις φυλακές γι’ αυτά που λέμε.

Ως Βουλευτής είμαι πάντα υπέρ της μεταλλουργίας, αλλά πάντα πίστευα, ότι δεν μπορείς να στέλνεις χώμα και να έχεις κέρδος. Πρέπει να στέλνεις τον χρυσό ως πλάκες χρυσού, τον χαλκό σε σωλήνες, τον άργυρο δεν ξέρω πως το βγάζουν. Όμως, εκτός από αυτά υπάρχουν και πολλά άλλα μεταλλεύματα που έχουν πολύ μεγαλύτερη αξία, που, όμως, τα αγνοούμε.Μιλάμε για 5.000 εργαζόμενους. Οι 1.600, ήδη, υπάρχουν. Οι 2.000 είναι έμμεσες θέσεις εργασίας, άρα, μένουν άλλες 1.500. Χωρίς μεταλλουργία τι θα κάνουν αυτοί οι 1.400 άνθρωποι; Το νομοσχέδιο, η Κύρωση της Συμφωνίας, θέλει κάποιες μετατροπές. Δηλαδή, είναι δέσμευση της εταιρίας από την προηγούμενη συμφωνία να κάνει το εργοστάσιο μεταλλουργίας. Το ότι πέρασαν δεκαεπτά χρόνια και δεν έγινε κάτι μου λέει. Δεν φταίει μόνο η Κυβέρνηση του ΣΥΡΙΖΑ που ήταν αρνητική, επειδή δεν θέλει τη μεταλλουργία. Ήταν αρνητική η προηγούμενη Βουλευτής της περιοχής. Δεν ξέρω τι θέση θα πάρει η νέα Βουλευτής του ΣΥΡΙΖΑ. Ούτε για τον συνάδελφό του ΚΙΝΑΛ ξέρω τις θέσεις του. Ξέρω, όμως, κατηγορηματικά, ότι είμαι ο μόνος Βουλευτής υπέρ της μεταλλουργίας.

Ωστόσο, μερικά πράγματα με ξενίζουν και γι’ αυτό χαρακτήρισα τη Συμφωνία «λεόντειο». Έχουμε επιθεωρητές και ελεγκτές περιβάλλοντος. Είναι του Υπουργείου Ανάπτυξης. Τώρα, λοιπόν, ορίζουμε ανεξάρτητο ελεγκτή περιβάλλοντος και καλά κάνουμε. Όμως, όχι με τόσο υπέρμετρη δικαιοδοσία. Δεν μπορεί ο ανεξάρτητος ελεγκτής περιβάλλοντος να ακυρώνει αποφάσεις κρατικές ή τοπικές. Κάπου πρέπει να ισορροπήσει το πράγμα. Δημιουργούμε και μία επιτροπή από έξι άτομα. Τα τρία άτομα τα έχει η εταιρία, τα τρία άτομα τα έχει το Υπουργείο. Οι αποφάσεις, όμως, θα πρέπει να είναι ομόφωνες. Αυτό για μένα αποτελεί κώλυμα. Ποτέ δεν θα υπάρξει ομοφωνία. Άρα, ποτέ δεν θα υπάρξει μεταλλουργία. Αυτό πρέπει να αλλάξει. Δηλαδή, αν είναι 5/1 υπέρ της μεταλλουργίας δεν θα γίνει η επένδυση; Ή 4/2; Ή 3/3; Ο Υπουργός γιατί είναι; Ο τέταρτος θα είναι ο Υπουργός. Θα είναι υπέρ ή κατά; Άρα, λοιπόν, η ομοφωνία πρέπει να φύγει οπωσδήποτε, γιατί αλλιώς το εργοστάσιο χρυσού δεν πρόκειται να γίνει και αναλαμβάνω την ευθύνη των απόψεων που έχω.

Αναφέρεται, επίσης, ότι θα υπάρχει ανεμπόδιστη και αποκλειστική χρήση αιγιαλού και παραλίας. Έλεος. Τι θέλουμε, δηλαδή; Να εκβαθύνουμε και να επεκτείνουμε το Λιμάνι του Στρατωνίου; Δηλαδή, δίνουμε «λευκή επιταγή» στην εταιρεία να κάνει το λιμάνι, όπως θέλει; Χωρίς περιβαλλοντικές επιπτώσεις θα είναι αυτό; Στην προηγούμενη Συμφωνία, υπήρχαν ρήτρες. Δεν λέω, ότι δεν είχα ενεργό συμμετοχή. Βλέποντας, όμως, από την παραλία σε βάθος πέντε χιλιομέτρων, έλεγα, ότι δεν θέλω να βλέπω, ούτε σκουριές, ούτε μαυρίλες, όχι μόνο από αυτή την εταιρεία, αλλά και από πολλές, οι οποίες χρόνια τώρα λειτουργούν τα μεταλλεία. Πρέπει όλα αυτά να «θεραπευτούν». Άρα, και αυτό το άρθρο θέλει λίγη προσοχή.

Σε ότι αφορά στα royalties, ας αφήσουμε τα κλάσματα και τους υποθετικούς κανόνες με συντελεστή 0,1%, δηλαδή, 1 ‰. Τα royalties, που τα λένε και στο χωριό μου, τα έμαθαν και αυτά, γιατί ασχολούνται με τα μεταλλεία, είναι τα ανταποδοτικά τέλη και για το κράτος και για τον τόπο. Για το κράτος και τον τόπο, πόσα πληρώνει η Γερμανία; Πόσα πληρώνει η Γαλλία; Πόσα πληρώνει η Φιλανδία; Εκτός εάν αυτοί δεν είναι προοδευτικοί και δεν θέλουν το σωστό περιβάλλον στον τόπο τους. Εμείς θέλουμε το 60% που είναι ο μέσος όρος των royalties που πληρώνουν από την εταιρεία. Από εκεί και πέρα, για τις μονοπρόσωπες εταιρείες που έχουν άλλου είδους διασυνδέσεις, ένα θέμα που το ανέπτυξε καλά ο κ. Βιλιάρδος, δεν θέλω να πω κάτι παραπάνω.

Θα σας δείξω κάτι και θα κλείσω με αυτό, γιατί είναι σημαντικό. Στον χάρτη αυτή είναι η περιοχή που, αυτή τη στιγμή, καταδυναστεύεται. Είναι η περιοχή του Αριστοτέλη, είναι η Ολυμπιάδα. Εδώ, υπάρχουν δύο δρόμοι. Ο ένας δρόμος πάει από τον Σταυρό στο Στρατώνι. Ο άλλος δρόμος πάει προς την Βαρβάρα και προς τα κάτω πάει στην Ολυμπιάδα. Για την υδρομεταλλουργική μέθοδο θα υπάρξει ανάγκη νερού. Το νερό είναι αρκετό, είναι 11,5 εκατομμύρια κυβικά, οπότε φτάνει για την υδρομεταλλουργία και περισσεύει. Όμως, είναι στα «σκαριά» να γίνει και το Φράγμα Πετρένια που θα εξασφαλίσει πεντέμισι εκατομμύρια κυβικά μέτρα νερό για την περιοχή την, πλέον, τουριστική, δηλαδή, την Ουρανούπολη, την Αμμουλιανή, τα Νέα Ρόδα μέχρι και την Ιερισσό.

 Σε αυτή την περιοχή, υπάρχουν κάποιες δεσμεύσεις. Εδώ, λέει, Αριστοτελικό Κέντρο.

Δίπλα ακριβώς στο χιλιόμετρο, είναι η γαλαρία και η είσοδος των μεταλλείων στην Ολυμπιάδα. Εδώ είναι το ρέμα του Μπασδέκη. Εδώ είναι το ρέμα Πετραλώνων. Εδώ είναι η συνένωση. Πλημμύρισε ο τόπος την τελευταία δεκαετία τρεις φορές. Η εταιρεία είχε δεσμευτεί με την προηγούμενη Συμφωνία να έχει εταιρική κοινωνική ευθύνη. Δεν είδα, όμως, την εταιρεία να δώσει κάποια χρήματα ή να επιμηκύνει ένα μικρό γεφυράκι και να το υψώσει δύο μέτρα, τουλάχιστον. Πόσα θα ξόδευε; Ένα εκατομμύριο; Δύο εκατομμύρια; Όταν ακούει εκατομμύρια, η τοπική κοινωνία είναι έτοιμη να βοηθήσει, αλλά χωρίς να αποκλείουμε και τον τουρισμό που άρχισε σιγά-σιγά να επανέρχεται στην Ολυμπιάδα. Αυτά έχουν σχέση με την εταιρεία, γιατί υπάρχουν δεσμεύσεις που δεν βλέπω να υλοποιούνται.

Άρα, ούτε αύξηση του αριθμού εργαζομένων θα έχουμε, αν δεν γίνει το εργοστάσιο, ούτε πρέπει να δώσουμε υπέρμετρη εξουσιοδότηση στους ανεξάρτητους ελεγκτές. Πρέπει να προστατέψουμε τους δημοσίους υπαλλήλους, διότι, απειλούνται από την εταιρεία. Έχω αναφορές από τις κ.κ. Χριστοφόρου και Φιλιπέλλη που είναι Ελεγκτές και Προϊσταμένες του Υπουργείου Περιβάλλοντος.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε. Κυρίες και κύριοι Βουλευτές, παρ’ όλο που θα μπορούσε να πει κανείς πάρα πολλά, δηλαδή, για το ότι η Κυβέρνηση έχει καταντήσει τη Βουλή γραφείο πρωτοκόλλου της Eldorado, δεν θα σταθώ καθόλου στα διαδικαστικά ζητήματα. Θα μπω κατευθείαν στην ουσία της συζήτησης, ελπίζοντας, ότι θα δοθεί επαρκής χρόνος και στις επόμενες συνεδριάσεις για την, κατ’ άρθρο, ανάλυση του κειμένου που έχουμε μπροστά μας.

Θα ήθελα να υπογραμμίσω, ότι η παρούσα Συμφωνία βρίσκεται κυριολεκτικά εκτός πλαισίου θεσμικής νομιμότητας, με δεδομένο ότι μέσα από τα άρθρα της μία Κυβέρνηση παραιτείται, οικειοθελώς, από οτιδήποτε διασφαλίζει το δημόσιο συμφέρον. Θα έχουμε, όμως, την ευκαιρία στο μέλλον να συζητήσουμε και εδώ και σε άλλους θεσμούς για το νόμιμο της συγκεκριμένης Συμφωνίας. Γι’ αυτό, να είστε σίγουροι.

 Στην πρώτη συνεδρίαση της Επιτροπής, όμως, θα πρέπει να επισημάνουμε τρία πολύ βασικά και «σκανδαλώδη» ζητήματα που περιέχει αυτή η Συμφωνία και τα οποία καθιστούν πολιτικά υπόλογους τους κυβερνητικούς παράγοντες που την υπέγραψαν. Το πρώτο «σκανδαλώδες» ζήτημα είναι η θέσπιση της δυνατότητας νόμιμης φοροαποφυγής από τη μεταλλευτική εταιρεία. Είναι στο άρθρο 19 της Συμφωνίας και το λέμε για να το ακούσει ο κόσμος, ότι με το συγκεκριμένο άρθρο αποδέχεται το ελληνικό δημόσιο να εξάγει η εταιρεία τα κέρδη της από την εξόρυξη αφορολόγητα στο εξωτερικό.

Το Δημόσιο, μάλιστα, δεσμεύεται να έχει πάντοτε διαθέσιμα μετρητά, για να μπορεί η εταιρεία, ανά πάσα στιγμή, να στέλνει το χρήμα έξω, στους μετόχους της, ως αφορολόγητο μέρισμα. Θα επανέλθω και όταν θα συζητήσουμε για τα υπόλοιπα άρθρα. Την ώρα, δηλαδή, που υποχρεώνετε έναν εστιάτορα της Χαλκιδικής να σας καταβάλει φόρους, τέλη και μάλιστα, είναι και κλειστός, επιτρέπετε στη μεταλλευτική εταιρεία να διενεργεί «τριγωνικές» συναλλαγές για να «διαβρώνει» τη φορολογική βάση της χώρας μας. Θα δούμε αρμοδίως, αν το άρθρο αυτό συνάδει με το ευρωπαϊκό δίκαιο του ανταγωνισμού. Να είστε βέβαιοι, ότι και αυτό θα το κάνουμε. Σε κάθε περίπτωση, η πολιτική ευθύνη αυτού του «σκανδάλου» ανήκει στην Κυβέρνηση και γι’ αυτό, θα πρέπει να κριθεί από τον ελληνικό λαό.

Το δεύτερο τεράστιο πρόβλημα αυτής της Σύμβασης είναι, ότι επιτρέπει στην εταιρεία να «σκοτώσει», κυριολεκτικά, το περιβάλλον της Χαλκιδικής μέσα από τη χρήση κυανίου. Με αυτή την επιτροπή «σκιάχτρο» που δημιουργείται μέσα από το άρθρο 15, η εταιρεία μπορεί να «ξεπλύνει» όποια μεθοδολογία μεταλλουργίας θέλει, ακόμη και αυτή της εκτεταμένης κυάνωσης. Πρόκειται για μία διάταξη που προσβάλλει κάθε έννοια περιβαλλοντικής προστασίας και η οποία αντιβαίνει στο Σύνταγμα και στη νομολογία του Συμβουλίου της Επικρατείας.

Επαναλαμβάνω, ότι με αυτό το άρθρο, με μία επιτροπή «φάντασμα» και με μία υπογραφή Υπουργού, η Εταιρεία μπορεί να επιλέξει όποια μέθοδο μεταλλουργίας θέλει, ακόμη και τη θανατηφόρα κυάνωση. Θα επανέλθουμε στο θέμα αυτό και στην Ολομέλεια.

Η τρίτη «βόμβα» αυτής της συγκεκριμένης Συμφωνίας είναι, ότι επιτρέπεται στη μεταλλευτική εταιρεία να προχωρήσει σε μαζικές απολύσεις εργαζομένων μέσα από την κατάργηση της ρήτρας εντοπιότητας για την επιλογή εργαζομένων, αλλά και της, νόμιμα, δεσμευτικής υποχρέωσης να επιλέγει προμηθευτές και υπεργολάβους από τη Χαλκιδική. Να το ακούσει και αυτό ο κ. Βαγιωνάς.

 Τι κάνετε, δηλαδή, με αυτό το άρθρο; Επιτρέπετε στην εταιρεία να φέρνει εργαζόμενους από άλλες περιοχές, όπου υπάρχει φθηνότερο εργατικό κόστος και, ταυτόχρονα, να μπορεί να εκδιώξει με συνοπτικές διαδικασίες και τους εργολαβικούς εργαζόμενους, αλλά και τους υπεργολάβους της περιοχής, εφόσον βρει κάπου κάτι άλλο, φθηνότερα. Συνεπώς, θα πάμε σε ομαδικές απολύσεις και σε «τσουνάμι» μειώσεων αμοιβών. Αυτά τα γνωρίζει, ήδη, η τοπική κοινωνία. Να το έχετε υπόψη σας και να μην αναπαράγετε την προπαγάνδα της εταιρείας, γιατί το πρόβλημα θα το βρείτε μπροστά σας. Και στο θέμα αυτό θα εξετάσουμε με τους αρμόδιους φορείς, αν υπάρχει ζήτημα κοινωνικού dumping που παραβιάζει το ευρωπαϊκό δίκαιο και θα το κάνουμε, να είστε σίγουροι, οπωσδήποτε.

Με άλλα λόγια, έχουμε μπροστά μας μία Συμφωνία «σκάνδαλο», για την οποία και οι πολιτικές ευθύνες θα αναζητηθούν, και οι θεσμικές «δικλείδες» προστασίας της κοινωνίας και της οικονομίας που θα ενεργοποιηθούν. Και επειδή με τις διατάξεις αυτής της Συμφωνίας τα ορυχεία στο Κονγκό, στο Ζαΐρ και στην Μποτσουάνα θα μοιάζουν με «παράδεισο», να ξέρετε, ότι θα αναλάβετε, πλήρως, το κόστος των πολιτικών σας επιλογών, είτε το θέλετε, είτε όχι.

Τέλος, δύο πράγματα, ακόμη, θα πρέπει να ακουστούν. Ξέρετε πώς σκοπεύει η εταιρεία να αποκαταστήσει τον ανοιχτό κρατήρα των Σκουριών, αυτόν τον τεράστιο κρατήρα, όταν θα τον «αφαιμάξει»; Δείτε τι λέει το επενδυτικό της πλάνο που έχετε επισυνάψει μαζί με το νομοσχέδιο. Θα τον γεμίσει, λέει, με τα μπάζα της εξόρυξης και θα τον σκεπάσει μετά με γρασίδι. Δείτε το και απαντήστε στους πολίτες.

 Το δεύτερο είναι, ότι με το άρθρο 26 του νομοσχεδίου ο Δήμος Αριστοτέλη δεν θα παίρνει «δεκάρα τσακιστή» από την εξόρυξη. «Κάθε χρηματοδότηση σε τοπικό επίπεδο εναπόκειται στη διακριτική ευχέρεια της εταιρείας». Αυτό λέει το άρθρο σας. Διαβάσατε αυτά που υπογράψατε; Διαβάστε τα, διαβάστε τα. Είναι στο άρθρο 26, στην παρ. 2, στο α΄ εδάφιο και στη σελίδα 42. Αυτό λέει. Για να γνωρίζουν, δηλαδή, όλοι όσοι συζητάμε, τι συζητάμε, αυτή τη στιγμή.

Όλα αυτά που είπα ήταν δειγματοληπτικά. Θα επανέλθω ξανά σε όλα αυτά με στοιχεία, όπως και σε, τουλάχιστον, δεκατέσσερα, ακόμη, «σκανδαλώδη» άρθρα της εξέλιξης αυτής, εφόσον μας δοθεί ο χρόνος που απαιτείται για ένα νομοσχέδιο που ζημιώνει κατά εκατοντάδες εκατομμύρια το ελληνικό δημόσιο. Αν πάλι, δεν μας δοθεί ο χρόνος στη Βουλή, θα καταθέσουμε σε κάθε αρμόδιο θεσμό, εντός και εκτός Ελλάδος, τα πάντα. Να είστε σίγουροι γι’ αυτό.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, ευχαριστώ. Κύριε Υπουργέ, έρχεται η ζωή και δικαιώνει και επιβεβαιώνει αγώνες και προσπάθειες χρόνων, γιατί ήμουν η υπεύθυνη για το πόρισμα του Τεχνικού Επιμελητηρίου, σε ότι αφορά στην έγκριση της μελέτης περιβαλλοντικών επιπτώσεων τότε στη Θεσσαλονίκη. Κάναμε ένα πόρισμα τεκμηριωμένο επιστημονικά, σε ότι αφορά στα περιβαλλοντικά και όλη αυτή την αδειοδότηση. Υποστήκαμε προπηλακισμούς, καμένα λάστιχα, και άλλα πολλά και όλα αυτά από υπερασπιστές της εταιρείας.

Σήμερα, λοιπόν, γιατί έχουμε περιθώριο και θα τα αναλύσουμε ένα - ένα, θα ήθελα να σας προφυλάξω από ένα διαχρονικό «σκάνδαλο», το οποίο έρχεστε με την υπογραφή σας και το επιβεβαιώνετε. Αυτό θα σας κυνηγά μία ζωή, κύριε Σκρέκα, και είναι κρίμα. Μας παρουσιάζετε μία νέα Σύμβαση που δεν είναι νέα Σύμβαση, αλλά εξυπηρετεί τις ανάγκες παράτασης, λόγω της λήξης της παλιάς παραχώρησης. Νομιμοποιείτε, δηλαδή, διαχρονικά ένα «σκάνδαλο». Η υπόθεση των Μεταλλείων Χρυσού στη Χαλκιδική αποτελεί μία σύντομη αφήγηση, ένα χαρακτηριστικό παράδειγμα της αδιέξοδης, αντικοινωνικής και, τελικά, αντιαναπτυξιακής πολιτικής κυβερνήσεων που έδωσαν, στην κυριολεξία, «γη και ύδωρ» σε κάθε λογής επιχειρηματίες και επενδυτές και δεν διασφάλισαν στο ελάχιστο το δημόσιο συμφέρον με τις συμβάσεις που υπέγραψαν, ενώ παρέλειψαν και την περιβαλλοντική συνιστώσα σε κάθε επιλογή.

 Τον Δεκέμβρη, λοιπόν, του 2003, ο αρμόδιος υπουργός, ο κ. Πάχτας υπέγραψε Σύμβαση που κυρώθηκε στη Βουλή τον Ιανουάριο του 2004 και παραχώρησε στη νεοσυσταθείσα εταιρεία «ΕΛΛΗΝΙΚΟΣ ΧΡΥΣΟΣ», έναντι 11 εκατομμυρίων ευρώ, 317.000 στρέμματα, 40.000 τετραγωνικά μέτρα βιομηχανικά κτίρια και γραφεία, 11.000 τετραγωνικά μέτρα αστικά οικόπεδα, 310 κατοικίες, δύο συγκροτήματα θραύσης, λειοτρίβισης και εμπλουτισμού, μηχανολογικό εξοπλισμό και άλλα. Με τον ίδιο νόμο το ελληνικό δημόσιο απάλλαξε την εταιρεία από οποιαδήποτε ευθύνη αποκατάστασης του περιβάλλοντος και από τους οποιουσδήποτε φόρους μεταβίβασης. Φαίνεται ότι πάτε να το επαναλάβετε.

Τρεις σημαντικές διευκρινίσεις. Η μεταπώληση από την ΤVX στο ελληνικό δημόσιο και στη συνέχεια στην εταιρεία «ΕΛΛΗΝΙΚΟΣ ΧΡΥΣΟΣ» έγινε σε μία μέρα, με το ίδιο τίμημα, 11 εκατομμύρια ευρώ και χωρίς, φυσικά, δημόσιο διαγωνισμό. Η εταιρεία «ΕΛΛΗΝΙΚΟΣ ΧΡΥΣΟΣ», συμφερόντων Μπόμπολα-Κούτρα, είχε συσταθεί έξι μέρες πριν με μετοχικό κεφάλαιο 60.000 ευρώ. Ο «γαλαντόμος» κ. Πάχτας, με τον ίδιο νόμο απάλλαξε τη TVX από την υποχρέωση αποκατάστασης των βλαβών που προκάλεσε στο περιβάλλον την περίοδο 1996 - 2003 και οι οποίες αποτιμώνται, περί τα 400 εκατομμύρια ευρώ τότε, όπως τις είχαμε αποτιμήσει. Η Ευρωπαϊκή Επιτροπή έρχεται και επιδικάζει 15,4 εκατομμύρια ευρώ για την παράβαση κανόνων περί κρατικών ενισχύσεων. Φυσικά, ο κ. Παπακωνσταντίνου, που εντωμεταξύ είχε γίνει Υπουργός, σπεύδει να κάνει προσφυγή. Να σημειώσουμε, ότι η κυρία Μπιρμπίλη ποτέ δεν τόλμησε να εγκρίνει τη μελέτη περιβαλλοντικών επιπτώσεων.

Στη συνέχεια, βλέπουμε τους «εγκέφαλους» του οικονομικού επιτελείου να καταλαβαίνουν, ότι το ελληνικό δημόσιο δεν έχει δικαιώματα από τον ορυκτό πλούτο και εισπράττει μόνο φόρους, εφόσον, φυσικά, βρεθούν κέρδη. Ενδιαφέρουσα υποσημείωση είναι ότι η «ΕΛΛΗΝΙΚΟΣ ΧΡΥΣΟΣ» στο σύνολο των ετών λειτουργίας της εμφανίζει, συνεχώς, ζημιές και έξοδα.

Επιπροσθέτως, η εταιρεία πουλά σε χαμηλό τίμημα τα προϊόντα εξόρυξης στη Civile Wigton, είναι μία offshore που έχει την έδρα της στα Νησιά Κέιμαν και αυτή με τη σειρά της πουλάει στην πραγματική τιμή στον τελικό πελάτη, το γνωστό κόλπο και φυσικά φορολογικά ελεγκτέο. Όμως, έχουμε και συνέχεια. Η εταιρεία πουλάει το ποσοστό 9,9% της μητρικής European Goldfields για 182 εκατομμύρια δολάρια στον Εμίρη του Κατάρ, πολύ συμφέρουσα συναλλαγή, αν σκεφτεί κανείς, ότι απέκτησε μεταλλεία, μόλις, με 11 εκατομμύρια ευρώ. Οι μετοχές αλλάζουν χέρια, οι τιμές παίρνουν ανοδική πορεία και όλα αυτά, χωρίς να υπάρξει καμία παραγωγική δραστηριότητα για την εξόρυξη του χρυσού, παρά μόνο η υπεραξία που δημιουργείται από τις εγκρίσεις και αδειοδοτήσεις που παραχωρεί, αφειδώς, το ελληνικό δημόσιο, χωρίς το ίδιο να «καρπώνεται» το παραμικρό όφελος.

Βγήκαν τότε επιστημονικοί φορείς, όπως το Τεχνικό Επιμελητήριο, -σας είπα ήμουν υπεύθυνη της ομάδας- το ΑΠΘ, ανεξάρτητοι επιστήμονες, και επισήμαναν τους κινδύνους για τους κατοίκους, για το περιβάλλον από την εξαντλητική εκμετάλλευση των φυσικών πόρων, την «αποστράγγιση» των ορεινών όγκων, την ποσοτική και ποιοτική υποβάθμιση των υπόγειων και επιφανειακών υδάτων, την καταστροφή δασών. Οι κάτοικοι και οι σύλλογοι ξεσηκώθηκαν. Έγινε ένα κίνημα που είχε και φοβερή τεκμηρίωση. Είπαν όλοι, ότι δεν μπορεί να χαρακτηριστεί αειφορική αυτή η επένδυση, αφού εκμηδενίζει τα περιθώρια ανάπτυξης αγροτικού, τουριστικού και άλλων τομέων «ήπιας» μορφής ανάπτυξης.

Τελικά, προσφέρονται πολύ περισσότερες θέσεις εργασίας από άλλους τομείς της οικονομίας. Βεβαίως, ο γαλαντόμος Υπουργός, ο κ. Παπακωνσταντίνου, εγκρίνει τη μελέτη. Όμως, δεν είναι αυτά τα χειρότερα που σας διάβασα. Υπάρχει και χειρότερο. Κορυφαίο θέμα σε αυτή την επένδυση και αυτό ήταν το επιχείρημα διαχρονικά, ήταν το «γιατί είστε κατά των επενδύσεων». Όχι. Είμαστε υπέρ των επενδύσεων που τιμούν το περιβάλλον, την αειφορία και έχουν και δημόσιο συμφέρον. Να σταματήσει, επιτέλους, αυτό.

Η κεντρική κατεύθυνση, λοιπόν, της όλης επένδυσης είναι η δημιουργία στη Χαλκιδική μιας μεταλλουργικής βιομηχανίας -αυτό μας έλεγαν- που θα παράγει, τελικά, προϊόντα υψηλής προστιθέμενης αξίας. Η μέθοδος, όμως, θα ήταν η ακαριαία τήξη της φινλανδικής εταιρείας Outotec, η οποία ήταν εξαιρετική, όπως έλεγαν. Λέγαμε και ως Τεχνικό Επιμελητήριο και ως ΣΥΡΙΖΑ στη συνέχεια, ότι σε αυτούς τους δυσκατέργαστους αρσενοπυρίτες, δεν υπάρχει περίπτωση να βγάλετε χρυσό. Η ίδια η εταιρεία το έδειχνε αυτό. Όχι. Ήμασταν κατά των επενδύσεων. Και έρχεστε σήμερα και τι παραδέχεστε; Ότι, πράγματι, αυτή η μέθοδος flash smelting δεν μπορεί να χρησιμοποιηθεί σε αυτούς τους αρσενοπυρίτες.

Δικαιωνόμαστε, σήμερα, λοιπόν, σε ότι λέγαμε, αφού η υλοποίηση μεταλλουργίας δεν αποτελεί, πλέον, δέσμευση της εταιρείας, αλλά μετατρέπεται σε προαιρετική. Έχουμε μέρες να το αναλύσουμε. Είναι ντροπή αυτό που γίνεται. Είναι ντροπή, είναι «ξεπούλημα» και έχει μεγάλη ευθύνη η πολιτική ηγεσία του Υπουργείου, αν το εγκρίνει και αν δεν το αποσύρει. Οποιαδήποτε στιγμή η εταιρία μπορεί να επανέλθει, λέει.

Κατ’ αρχήν, να θέσω κάτι, γιατί τελικά δικαιώνομαι στη ζωή. Χρυσό από δυσκατέργαστους αρσενοπυρίτες, παίρνεις μόνο με κυάνωση. Με τίποτα άλλο. Παγκόσμια. Αν θέλετε, ψάξτε το ή απαντήστε μου σε αυτό. Εγώ εκτιμώ, ότι μπορεί να μην ενδιαφέρει η καθετοποίηση. Γιατί; Γιατί τι ωραία είναι τα συμπυκνώματα, όπως είπε και η κυρία Μάλαμα, που φορολογούνται έξω και φεύγει ο χρυσός και φεύγει ο πλούτος της χώρας. Είναι αναβαθμισμένη η Σύμβασή σας.

Ειλικρινά, δεν πίστευα, ότι θα τολμούσε Κυβέρνηση να φέρει τέτοια «σκανδαλώδη» Σύμβαση στη Βουλή. Τολμήσατε. Ας είναι καλά η πανδημία. Τι να πω; Ακυρώνετε, τελείως, τον περιβαλλοντικό έλεγχο και εδραιώνεται η απόλυτη αδιαφάνεια του περιβαλλοντικού ελέγχου. Η «πράσινη» Κυβέρνηση, που κατά τα άλλα, κάνει απολιγνιτοποίηση.

Στις επόμενες συνεδριάσεις, θα αναφερθώ σε πολλά «σκανδαλώδη» σημεία, γιατί αυτό το «παραμύθι» με το μεγάλο επενδυτικό σχέδιο των Μεταλλείων Χρυσού στη Χαλκιδική πρέπει να σταματήσει, καθώς εξασφαλίζει για τον επενδυτή, άνευ όρων και άνευ ορίων, κερδοφορία και για το ελληνικό δημόσιο μόνο την κατασκευή υποδομών και έργων αποκατάστασης περιβάλλοντος μελλοντικά -προφανώς, δεν υπάρχει καμία αποκατάσταση ενώ για την τοπική κοινωνία υπερεξάντληση των φυσικών πόρων και χώρων και λίγες υποαμειβόμενες, αλλά τελικά πολύ ακριβές, θέσεις εργασίας, αφού όπως είπαμε, χάνονται τόσες πολλές.

Θα συνεχίσω στην επόμενη συνεδρίαση, γιατί, πραγματικά, έχω να σας πω πάρα πολλά, επί της ουσίας, επιστημονικά δεδομένα. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ:** Κυρίες και κύριοι Βουλευτές, άκουσα πάρα πολλά πάνω από αυτό το βήμα. Άκουσα απόψεις που δεν υπήρχαν όλα αυτά τα χρόνια. Άκουσα φωνές, άκουσα για περιβάλλον. Δεν άκουσα, όμως, για ανεργία, για εργαζομένους, για μονοκαλλιέργεια. Δεν άκουσα, επίσης, για τουριστική ανάπτυξη. Είναι ζητήματα που πρέπει να βάλουμε στην ατζέντα της Χαλκιδικής, αλλά όχι α λα καρτ και άλλα να λέμε το 2011, άλλα το 2015, άλλα το 2019. Πρέπει να είμαστε ξεκάθαροι σε αυτό το επίπεδο.

Η Χαλκιδική μέσα από αυτή την επένδυση, μέσα από αυτή την προσπάθεια, η οποία έγινε τα τελευταία χρόνια, προσπαθεί να δημιουργήσει τις προϋποθέσεις, προκειμένου πολύς κόσμος να βρεθεί στην εργασία. Αυτό δεν πρέπει να το κατοχυρώνουμε και να το αφήνουμε στη γωνία.

Αρχικά, να τονίσω την ικανοποίηση, για το ότι η συγκεκριμένη Κύρωση Σύμβασης θα ακολουθήσει τη διαδικασία των τεσσάρων συνεδριάσεων για την επικύρωσή της. Ακόμη, είναι σημαντικό, ότι θα υπάρξει διαβούλευση με τους εμπλεκόμενους φορείς της τοπικής κοινωνίας που θα τους ακούσουμε να τοποθετούνται ενώπιον της Επιτροπής. Είναι ένα πολύ σημαντικό βήμα αυτό που γίνεται σήμερα.

Επίσης, επειδή γνωρίζω πολύ καλά τις μεγάλες «πληγές» που έχει αφήσει στην τοπική κοινωνία και στους πολίτες το συγκεκριμένο θέμα, θα παρακαλέσω όλους τους συναδέλφους να αναλογιστούν την ανάγκη αρμονικής συνύπαρξης των πολιτών της Χαλκιδικής και να ξεκαθαρίσουμε, ότι είμαστε εδώ για να αξιολογήσουμε τη νέα Σύμβαση. Τίποτα λιγότερο, τίποτα περισσότερο. Μπορούμε να παρελθοντολογήσουμε κι εμείς και να δούμε απόψεις που υπήρχαν πριν και απόψεις που υπήρχαν μετά.

 Ξεκινώντας, λοιπόν, θα ήθελα να πω, ότι η χώρα μας βρίσκεται σε ένα πολύ ιδιαίτερο οικονομικό και κοινωνικό σταυροδρόμι. Η πανδημία έφερε στην επιφάνεια, όσο πιο καθαρά γινόταν, τις αδυναμίες του παραγωγικού μας μοντέλου και, πλέον, υπάρχει επιτακτική ανάγκη να αξιοποιήσει, όσο το δυνατόν περισσότερο, όλες τις παραγωγικές δυνάμεις, ενισχύοντας την έρευνα, την καινοτομία και δίνοντας έμφαση στην αξιοποίηση του ορυκτού πλούτου. Τα ορυκτά, τα πετρώματα, καθώς και τα μέταλλα αποτέλεσαν αναπόσπαστο μέρος του ευρύτερου φυσικού και πολιτιστικού περιβάλλοντος και έχουν συνδεθεί με σημαντικές πτυχές της εξελικτικής ιστορίας του ανθρώπου. Ο πολιτισμός και η τεχνολογική εξέλιξη που έκαναν τον άνθρωπο να ξεχωρίσει από τα υπόλοιπα όντα του πλανήτη, στηρίχθηκε στην εκμετάλλευση και στην αξιοποίηση των ορυκτών πόρων. Αναντίρρητα, λοιπόν, πριν συνεχίσω τον λόγο μου, οφείλουμε να ομολογήσουμε, πώς οι τοπικές κοινότητες του Δήμου Αριστοτέλη, που χαρακτηριστικά ονομάζονται Μαντεμοχώρια, ασχολούνται από την αρχαιότητα ασταμάτητα με τη μεταλλευτική δραστηριότητα.

Αναφερόμαστε, δηλαδή, σε μία ιστορική κοινωνία μεταλλωρύχων με δικαίωμα στην εργασία. Όπως καταλαβαίνετε, δεν αμφιβάλλω για την αναγκαιότητα της αξιοποίησης των ορυκτών πόρων. Όμως, μέσα από ένα συγκεκριμένο πλαίσιο, με όρους, με κανόνες, που θα προσφέρουν οφέλη στις τοπικές κοινωνίες και στο ελληνικό δημόσιο, που θα διασφαλίσουν το περιβάλλον και, φυσικά, τις παράλληλες δραστηριότητες που θα «υιοθετούνται» στο πλαίσιο μιας συγκεκριμένης εθνικής μεταλλευτικής πολιτικής για τη χώρα και αυτό είναι το στοίχημα, κύριε Υπουργέ.

Ως Κίνημα Αλλαγής καταβάλαμε και καταθέσαμε συνεχείς κοινοβουλευτικές παρεμβάσεις, με σκοπό την αύξηση του ποσοστού των ανταποδοτικών τελών που αποδίδονται στους Δήμους, όπου ασκείται μεταλλευτική δραστηριότητα με τη χρήση σύγχρονων μέσων παραγωγής, ώστε να επιτυγχάνεται, στο έπακρον, η εκμετάλλευση των παραγώγων της μεταλλευτικής δραστηριότητας.

Είμαστε μπροστά, όμως, σε μία νέα Συμφωνία. Κύριε Υπουργέ, με αυτή τη Συμφωνία αναφέρετε, πώς θα επανεκκινήσετε μία από τις μεγαλύτερες και άμεσες επενδύσεις στη χώρα μας και πώς θα είναι πολλά τα οφέλη της τοπικής κοινωνίας, της εθνικής οικονομίας και της Ελλάδας στο σύνολό της. Επίσης, τονίζετε, πώς στη Χαλκιδική θα έχουμε περισσότερες από 3.000 θέσεις εργασίας. Πώς θα γίνει αυτό και ποια στοιχεία το αποδεικνύουν; Και ρωτώ ευθέως. Γιατί δεν υπάρχει στη Σύμβαση συγκεκριμένο ποσοστό προσδιορισμού εργαζομένων, το λεγόμενο 90-10, που ακούστηκε όλα αυτά τα χρόνια, σε ό,τι αφορά τους εργαζόμενους που υπάρχουν από την τοπική κοινωνία και από τα χωριά του Αριστοτέλη; Επίσης, πρέπει να προσδιοριστεί και η κατάσταση των προμηθευτών που προέρχονται από την τοπική κοινωνία, με ποσοστά, όμως, όχι με ασάφειες. Είναι πάρα πολύ σημαντικό.

Σε ότι αφορά στα κρατικά έξοδα, αναφέρετε, ότι θα αποκομίσει το ελληνικό κράτος αρκετά ευρώ από τη συγκεκριμένη διαδικασία. Απαντήσατε και στον κ. Αρβανιτίδη σε ότι αφορά στην υποχρηματοδότηση του έργου.

Ως προς το χαμηλό περιβαλλοντικό «αποτύπωμα», ως αποτέλεσμα της χρήσης νέων τεχνολογιών, είναι ξεκάθαρο, ότι χρειαζόμαστε περισσότερες λεπτομέρειες. Πρέπει να το ονοματίσετε. Πρέπει να δοθεί δυνατότητα στην αποκατάσταση της περιβαλλοντικής επιβάρυνσης, με σαφέστατο πλάνο και στη βελτίωση της διαχείρισης των υδάτινων πόρων, με έμφαση στην αντιπλημμυρική προστασία του μεταλλείου.

Σε ότι αφορά στον έλεγχο, ως ΠΑ.ΣΟ.Κ. διασφαλίσαμε ελεγκτικό φορέα που θεσπίσαμε, ο οποίος επόπτευε και διασφάλιζε την ορθή και συμφωνημένη δραστηριότητα της εταιρείας, σε κάθε επίπεδο. Είναι αναγκαία παρόμοια σύσταση επιτροπής, με τη συμμετοχή των τοπικών κοινοτήτων, των ανεξάρτητων φορέων, των πανεπιστημίων, των περιβαλλοντικών ελέγχων, πέρα από τον ιδιώτη. Νομίζω, πως έχω γίνει, απόλυτα, κατανοητός και στο συγκεκριμένο θέμα. Επίσης, θέλω να αναφέρω, πως δεν αποσαφηνίζεται και το θέμα της μεταλλευτικής επεξεργασίας, ενώ δίνεται η δυνατότητα έως και δύο χρόνια, μετά την υπογραφή της εν λόγω Συμφωνίας, να αποφασίσει πως και αν θα συνεχίσει την επεξεργασία της. Είναι ένα θέμα πάρα πολύ σημαντικό, το οποίο πρέπει να είναι ξεκάθαρο και νομίζω ότι και οι τρεις Βουλευτές εδώ, έχουμε συμφωνήσει, σε ότι αφορά στο κυάνιο.

Κλείνοντας, θέλω να αναφέρω και ένα ζήτημα που αφορά στην προηγούμενη Σύμβαση. Γνωρίζετε καλά, ότι πολλά ζητήματα από την προηγούμενη Σύμβαση δεν έχουν ικανοποιηθεί. Τι θα γίνει με αυτές τις υποχρεώσεις; Πώς θα υλοποιηθούν, αν θα υλοποιηθούν;

Θα περιμένουμε αύριο και τη διαδικασία της ακρόασης των φορέων, τόσο του Δήμου Αριστοτέλη, όσο και των εμπλεκόμενων τοπικών κοινοτήτων, γιατί, πάνω απ’ όλα, πρέπει μέσα από αυτή τη διαδικασία, η κοινωνία της Χαλκιδικής να μην βγει διαιρεμένη, αλλά να βγει ενωμένη. Ένα μεγάλο μέρος αυτής της ενότητας, το κρατάτε σήμερα και εσείς στα χέρια σας. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε. Κυρίες και κύριοι συνάδελφοι και κύριε Υπουργέ, θα έπρεπε, νομίζω, πριν έρθετε στην Αίθουσα και εισηγηθείτε την ψήφιση της συγκεκριμένης Σύμβασης, να γνωρίζετε την πορεία αυτής της «μοιραίας» επένδυσης στη Χαλκιδική. Και τι εννοώ. Διαχρονικά, η Πολιτεία απέναντι στην εξορυκτική δραστηριότητα στη Χαλκιδική, κατέληξε στο εξής συμπέρασμα. Ότι πρόκειται, σε κάθε περίπτωση, για μία δραστηριότητα με μεγάλο αρνητικό περιβαλλοντικό «αποτύπωμα» και ότι δεν θέλει η μεταλλουργία, που είναι συνδεδεμένη με αυτή, να γίνεται με τη χρήση κυανίου, με την κυάνωση. Αυτές οι δύο σταθερές έχουν επιβεβαιωθεί από πολλαπλές αποφάσεις του Συμβουλίου της Επικρατείας.

Με βάση, λοιπόν, αυτά τα δύο στοιχεία, η προηγούμενη Σύμβαση, την οποία θέλετε να παρακάμψετε, όχι να την βελτιώσετε, αλλά να βελτιώσετε τις θέσεις της εταιρείας και να κάνετε το χατίρι της εταιρείας, έλεγε το εξής. Κύριοι, για να μπορέσω, εκ μέρους του ελληνικού δημοσίου λεγόταν αυτό, να μετριάσω τις περιβαλλοντικές επιπτώσεις, όσο μπορούν αυτές και αν μπορούν να μετριαστούν -και τίθεται ένα μεγάλο ερωτηματικό - θέλω αυτή η δραστηριότητα, να είναι συνδεδεμένη με μία διαδικασία εσόδων για το ελληνικό δημόσιο και προστιθέμενης αξίας. Γι’ αυτό και θα πρέπει να μην έχουμε απλή εξόρυξη συμπυκνωμάτων και εξαγωγή τους, αλλά παραγωγή χρυσού και άλλων μετάλλων, έτσι ώστε μέσα από τη φορολογική επιβάρυνση της εταιρίας, αλλά και την προστιθέμενη αξία εδώ στον τόπο μας, να υπάρχει όφελος για το δημόσιο συμφέρον. Επαναλαμβάνω, στο σημείο αυτό, ότι, κατά τη γνώμη μου, αυτό δεν μπορεί να εξισορροπήσει το τεράστιο περιβαλλοντικό «αποτύπωμα» στο περιβάλλον της Χαλκιδικής, της μικρής Χαλκιδικής, διότι αυτές οι δραστηριότητες είναι πολύ μεγάλες, με βάση τα χαρακτηριστικά της μικρής Ελλάδας και της μικρής Χαλκιδικής.

Το δεύτερο που, διαχρονικά, «υιοθέτησε» η ελληνική Πολιτεία, ήταν, ότι ο τρόπος αυτός της μεταλλουργίας, για να γίνει αποδεκτός, θα πρέπει να μην χρησιμοποιείται το κυάνιο και άρα, φέρτε μας ένα φιλικό προς το περιβάλλον τρόπο μεταλλουργίας. Αυτό ήταν το flash smelting.

Αυτές οι δύο επισημάνσεις ήταν στον «πυρήνα» της προηγούμενης Σύμβασης και ήταν η αιτία, έτσι ώστε σε πολύ χαμηλό τίμημα η συγκεκριμένη εταιρεία να αναλάβει την εκμετάλλευση των Μεταλλείων Χαλκιδικής, αλλά, ταυτόχρονα, ήταν υποχρεωμένη να αποδείξει, ότι διαθέτει τον λιγότερο επιβλαβή τρόπο για τη μεταλλουργία στη συγκεκριμένη περιοχή, έτσι ώστε να έχουμε μικρότερες επιπτώσεις στο περιβάλλον, αλλά να έχουμε και τα προσδοκώμενα έσοδα για το ελληνικό δημόσιο.

Έγιναν αυτά; Όχι. Δεν έγιναν αυτά. Καταπάτησε τις συμβατικές της υποχρεώσεις η εταιρεία; Τις καταπάτησε, αφού προηγουμένως, προ των ημερών της Κυβέρνησης ΣΥΡΙΖΑ, ετύγχανε μιας, απαράδεκτα, επιεικούς στάσης εκ μέρους της Πολιτείας. Πρόστιμα περιβαλλοντικά που ήταν «καταχωνιασμένα» στα γραφεία του Υπουργείου Ενέργειας και τα ανακαλύψαμε και τα ανασύραμε στην επιφάνεια και υποχρεώσαμε την εταιρεία να τα πληρώσει. Ελεγκτικοί μηχανισμοί τους οποίους είχατε βάλει στην «κατάψυξη».

Έρχεστε τώρα, λοιπόν, αγνοώντας τον «πυρήνα» της προηγούμενης Σύμβασης να πείτε, ότι τελικά η εταιρεία μπορεί, κατά το δοκούν, να μας φέρει μέσα στην επόμενη διετία αυτό που αποτελούσε συμβατική της υποχρέωση, δηλαδή, τη νέα ασφαλή μέθοδο μεταλλουργίας, και ταυτόχρονα, να εισαγάγετε μία σειρά από ρυθμίσεις, για τις οποίες ψάχνω να βρω την κατάλληλη λέξη για να τις χαρακτηρίσω. Ο όρος «αποικιοκρατική σύμβαση» είναι πολύ λίγος, για να αποτυπώσει αυτό που κάνετε αυτή τη στιγμή εδώ, κύριε Υπουργέ, που καταργείτε τον ρόλο των ελεγκτικών μηχανισμών του Δημοσίου, την περιβαλλοντική νομοθεσία και τη φορολογική πολιτική. Μετατρέπετε τη Χαλκιδική σε μία ελεύθερη οικονομική ζώνη, χωρίς φορολογικούς νόμους.

 Ξέρετε τι κάνετε κατ’ ουσία; Και προσέξτε, μην φανείτε, τελικά, εσείς ο χρήσιμος σε αυτή την υπόθεση, κάτι που απέφυγε ο προκάτοχός σας. Κύριε Υπουργέ, με αυτά τα οποία, αυτή τη στιγμή, σκέφτεστε να υπογράψετε, «φλερτάρετε» με την παράβαση καθήκοντος και με την απιστία εις βάρος του δημοσίου συμφέροντος. Και τα δύο είναι βαριά.

 Να γνωρίζετε κάτι, κύριε Υπουργέ. Με την τελευταία Συνταγματική Αναθεώρηση υπάρχει η δυνατότητα, ακόμη, και με πρόταση της Μειοψηφίας και της Αντιπολίτευσης να συσταθεί Εξεταστική Επιτροπή, διότι αυτό που πάτε να κάνετε, τέτοια ζητήματα εγείρει. Δεν μπορείτε να τα παραδώσετε όλα σε μία εταιρεία. Δεν μπορείτε να καταργήσετε τα πάντα. Δεν μπορεί η σύγχρονη Δημοκρατία στην Ελλάδα, η οποία, ακόμη, αποτελεί μέλος της Ευρωπαϊκής Ένωσης να εισαγάγει ρυθμίσεις που μας κατατάσσουν σε άλλα μέρη του πλανήτη. Είστε α λα καρτ Ευρωπαίοι εσείς. Παίρνετε από την Ευρώπη τις πολιτικές λιτότητας και του ακραίου νεοφιλελευθερισμού, αλλά τις περιβαλλοντικές πολιτικές τις αφήνετε στην άκρη. Το κάνατε και πριν από λίγες ημέρες με τις προβλέψεις που είχατε για τις περιοχές NATURA. Είστε υποκριτές και σε αυτό το ζήτημα, εσείς οι, δήθεν, ευαίσθητοι στο περιβάλλον, που ξέρετε μόνο να μιλάτε για την ηλεκτροκίνηση και να κάνετε μπίζνες, για να επιδοτήσετε τις γερμανικές εξαγωγές πάνω σε αυτά τα ζητήματα, αλλά εδώ που κρίνεται, τελικά, η πραγματική περιβαλλοντική ευαισθησία, έχετε διαλύσει τα πάντα.

Σας προειδοποιούμε και δεν είναι υπερβολή αυτό που σας λέμε. Πάρτε πίσω αυτή τη Σύμβαση. Υπερασπιστείτε το δημόσιο συμφέρον. Μην «τινάζετε» τη Χαλκιδική στον «αέρα». Η Χαλκιδική έχει δραστηριότητες που μπορούν να εξασφαλίσουν μία υψηλής ποιότητας ζωής στους κατοίκους της, όπως ο πρωτογενής τομέας, ο τουρισμός, τα δάση της και τα νερά της. Εσείς θέλετε όλα να τα ισοπεδώσετε. Γιατί; Για 80 εκατομμύρια αντισταθμιστικά της Εταιρείας; Για 10% αύξηση στα τέλη που προβλέπετε, όταν της χαρίζετε, ενώ θα έπρεπε να καταγγείλετε, αυτή τη στιγμή, τη Σύμβαση; Θα έπρεπε να την καταγγείλετε και να ζητήσετε τεράστιες αποζημιώσεις και εδώ είναι η απιστία εις βάρος του Δημοσίου. Αυτό πάτε να κάνετε αυτή τη στιγμή.

Καταδικάζετε, λοιπόν, μία ολόκληρη περιοχή σε οικολογική καταστροφή και σε οικονομικό «μαρασμό», λέτε ψέματα για τις θέσεις εργασίας, όπως τα λέγατε και επί των δικών μας ημερών, όπου άλλα έλεγε η ΕΡΓΑΝΗ και εικονικά εμφανίζατε θέσεις εργασίας. Πηγαίνετε στα χωριά της περιοχής να ρωτήσετε με τι αμοιβές και κάτω από ποιους όρους εργάζονται αυτοί που έχουν απομείνει να εργάζονται. Όλα αυτά σας τα λέμε ως προειδοποιήσεις, για να μην αναλάβετε μία πολιτική ευθύνη, η οποία θα σας «κυνηγάει» και στη μετέπειτα πολιτική σας διαδρομή.

**ΒΑΣΙΛΕΙΟΣ ΓΙΟΓΙΑΚΑΣ ( Αντιπρόεδρος της Επιτροπής):** Τον λόγο έχει ο κ. Υπουργός. **ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε. Άκουσα προσεκτικά τους αξιότιμους συναδέλφους από την Κοινοβουλευτική Ομάδα του ΣΥΡΙΖΑ, οι οποίοι, όμως, δεν έχουν απαντήσει σε ένα βασικό ερώτημα: θέλουν ή δεν θέλουν να συνεχιστεί η επένδυση; Άκουσα και την Βουλευτή του ΣΥΡΙΖΑ που εκλέγεται στη Χαλκιδική, όπως θυμάμαι και τα λεγόμενα της προηγούμενης Βουλευτού του ΣΥΡΙΖΑ, στην εν λόγω περιοχή, η οποία είχε «σηκώσει το λάβαρο της αντίστασης» κατά της συνέχισης της δραστηριότητας αυτής.

Σήμερα, μίλησαν πάρα πολλοί συνάδελφοι του ΣΥΡΙΖΑ, αλλά δεν έχω καταλάβει τι θέλουν. Αν δεν καταλάβουν τι θέλουν, δεν μπορούν να το εξηγήσουν και σε μας. Θέλουν να συνεχιστεί αυτή η επένδυση, αυτή η δραστηριότητα, που θα προσφέρει θέσεις εργασίας στον τόπο στη Χαλκιδική, που τόσο τις έχει ανάγκη, που θα προσφέρει έσοδα στην εθνική οικονομία, στην τοπική κοινωνία, στην Τοπική Αυτοδιοίκηση και με αυτόν τον τρόπο θα συμβάλλει στην αύξηση του βιοτικού επιπέδου των Ελλήνων; Ναι ή όχι;

Αν συμφωνούμε σε αυτό ή αν μπορέσουμε και καταφέρουμε, τουλάχιστον, αγαπητές και αγαπητοί συνάδελφοι από τον ΣΥΡΙΖΑ και τα Κόμματα της Αντιπολίτευσης, να συμφωνήσουμε στο ποιο είναι το δίλημμα, τότε νομίζω, ότι μπορούμε να βάλουμε κάτω τα πράγματα και να βρούμε έναν κοινό τόπο, γιατί νομίζω, ότι είμαστε «περιπατητές σε παράλληλες όχθες της ίδιας κοίτης». Θέλουμε όλοι, θέλω να πιστεύω καλόπιστα, το καλό του τόπου μας και το καλό των Ελλήνων και αυτό το καλό δεν μπορεί να έρθει, όταν κλείνουν εταιρείες, όταν κλείνουν βιομηχανίες, όταν τερματίζονται οι θέσεις εργασίας και μένουν άνεργοι.

Γνωρίζω, ότι οι αγώνες κάποτε γίνονταν για την εργασία. Τα τελευταία χρόνια, βλέπω, ότι οι αγώνες που προέρχονται και παροτρύνονται από τον ΣΥΡΙΖΑ και από άλλα Κόμματα της Αντιπολίτευσης, είναι για να επέλθει ανεργία στη χώρα. Θα πρέπει να αποφασίσουμε αν θέλουμε θέσεις εργασίας ή αν δεν θέλουμε.

Αυτή η επένδυση, λοιπόν, είναι πάρα πολύ σημαντική, όπως και αυτή η Συμφωνία που έχουμε φέρει προς κύρωση από τη Βουλή, καθώς δίνει τη δυνατότητα να προχωρήσει αυτή η επένδυση. Αποτελεί ένα σημαντικό βήμα στο να συνεχίσουμε να αξιοποιούμε τον ορυκτό πλούτο της χώρας με έναν τρόπο διατηρήσιμο, με έναν τρόπο αειφόρο, έτσι ώστε και οι επόμενες γενιές να έχουν μερίδιο μέσα από αυτή την αξιοποίηση του υπόγειου εθνικού μας πλούτου που τόσο μεγάλος είναι.

Πετυχαίνοντας να επανεκκινήσουμε αυτή την πολύ σημαντική επένδυση, δίνουμε και ένα σαφές μήνυμα προς τους επενδυτές, εντός και εκτός Ελλάδας, ότι η Ελλάδα είναι μία φιλική χώρα για τις επενδύσεις. Θέλουμε επενδύσεις στη χώρα και θέλουμε και άμεσες ξένες επενδύσεις. Θέλουμε, φυσικά και τους εγχώριους επαγγελματίες-επιχειρηματίες, που θέλουν να αναλάβουν ρίσκο. Πρωτίστως, εκείνοι, αναλαμβάνοντας ρίσκο και επενδύοντας στη χώρα μας, θα δώσουν το καλό παράδειγμα προς τους πιθανούς επενδυτές από το εξωτερικό. Όμως, θέλουμε και άμεσες ξένες επενδύσεις που θα έλθουν και θα φέρουν «φρέσκα» χρήματα από έξω.

Αν δείτε τις άλλες χώρες, που έχουν ισχυρή ανάπτυξη, τη Ρουμάνια, την Ισπανία, την Ιταλία, την Πορτογαλία, ακόμη και την Τουρκία, θα διαπιστώσετε, ότι εκείνες οι δεκαετίες που είχαν μεγάλη ανάπτυξη στις οικονομίες τους ήταν, όταν ξένες επενδύσεις τολμούσαν και επένδυαν σε εκείνες τις χώρες.

Άρα, δεν ανακαλύπτουμε τον «τροχό», όταν θέλουμε και όταν προσκαλούμε ξένους επενδυτές να έρθουν να επενδύσουν στη χώρα μας, για να δημιουργήσουν θέσεις εργασίας, για να δουλέψουν οι Έλληνες, να μην μεταναστεύουν στο εξωτερικό, να μην μένουν άνεργοι, να μην φεύγουν από τα χωριά, να μην φεύγουν από την ελληνική περιφέρεια. Εδώ μιλάμε για μία επένδυση που στηρίζει την περιφερειακή ανάπτυξη, που στηρίζει τη Χαλκιδική, που τόσο ανάγκη έχει τις επενδύσεις, που τόσο ανάγκη έχει τις θέσεις εργασίας, ιδιαίτερα τώρα με τις επιπτώσεις, κυρία συνάδελφε, που είχε εξαιτίας πανδημίας.

Η λαϊκίστικη υπόσχεση διαψεύστηκε, περίτρανα, στις τελευταίες βουλευτικές εκλογές, τον Ιούλιο του 2019. Ρωτήστε τη συνάδελφό σας, που είχε σηκώσει -θα πω, ότι το πίστευε, δεν θα πω ότι το έκανε κακόπιστα- την «παντιέρα» και το «λάβαρο» της αντίστασης κατά αυτής της πολύ σημαντικής επένδυσης. Εδώ είμαστε, για να δούμε πώς θα κάνουμε τέτοιου είδους επενδύσεις, οι οποίες θα προσφέρουν, πραγματικά, στην εθνική οικονομία. Πιστεύουμε ότι αυτή η συγκεκριμένη επένδυση, πραγματικά, αυτό πετυχαίνει, δίνοντας και το σωστό μήνυμα, εντός Ελλάδας και εκτός Ελλάδας.

Θέλουμε, λοιπόν, να προχωρήσει και να ολοκληρωθεί, γιατί και μέχρι τώρα, αλλά και από εδώ και πέρα, ακόμη περισσότερο, μέσα από τη Συμφωνία, συνεισφέρει στα έσοδα του Κράτους, άμεσα και έμμεσα. Δίνει αντισταθμιστικά οφέλη προς την Τοπική αυτοδιοίκηση και στον Δήμο Αριστοτέλη. Μέχρι τώρα, έχει δημιουργήσει 1.650 άμεσες θέσεις εργασίας. Πού θα πάνε αυτοί οι άνθρωποι, αν για οποιονδήποτε λόγο εμείς με μία λάθος απόφαση, τελικά, οδηγήσουμε στο κλείσιμο αυτής της επιχείρησης και στην απόλυση αυτών των ανθρώπων; Πού θα πάνε να δουλέψουν;

Μέχρι τώρα, έχουν υλοποιηθεί επενδύσεις και για την ανάπτυξη των μεταλλείων. Έχουν επενδυθεί πάνω από τρία δισεκατομμύρια δολάρια, περίπου, δύο με δυόμιση δισεκατομμύρια ευρώ, αν δούμε τη σημερινή ισοτιμία ευρώ - δολαρίου. Έχουν δημιουργηθεί 1.650 θέσεις εργασίας. Έχει συνολικά, έμμεσα και άμεσα, έσοδα το Κράτος περί τα 360 εκατομμύρια ευρώ. Έχουν δαπανηθεί σε Έλληνες προμηθευτές 800 εκατομμύρια ευρώ, ενώ 600 εκατομμύρια ευρώ έχουν εισέλθει στη χώρα από εξαγωγές. Έχουν δαπανηθεί και έχουν αξιοποιηθεί 348 εκατομμύρια ευρώ σε μισθούς, επιδόματα και εργοδοτικές εισφορές σε εργαζόμενους που, κατά συντριπτική πλειοψηφία, όπως πολύ καλά γνωρίζετε, είναι κάτοικοι της εν λόγω περιοχής στους κοντινούς δήμους. Το ξέρετε πολύ καλά και προβλέπεται και από την απόφαση έγκρισης περιβαλλοντικών όρων, από την ΑΕΠΟ, ότι, κατά συντριπτική πλειοψηφία, περίπου, το 90% των εργαζομένων θα είναι από εκείνη την περιοχή. Ακόμη, δόθηκαν 22 εκατομμύρια σε πρωτοβουλίες και δράσεις εταιρικής κοινωνικής ευθύνης.

Έπρεπε να τροποποιηθεί η Σύμβαση και το επενδυτικό σχέδιο, γιατί η ολοκλήρωση επένδυσης ήταν μία από τις βασικές προγραμματικές συμφωνίες και δεσμεύσεις της Κυβέρνησης μας προς τον ελληνικό λαό. Αυτή την εντολή πήραμε και σε αυτή την εντολή του ελληνικού λαού συμπεριλαμβάνεται και αυτή η προεκλογική δέσμευσή μας και οφείλουμε να την υλοποιήσουμε. Όπως σας είπα, κατά την άποψή μας, είναι επ’ ωφελεία του δημοσίου συμφέροντος.

Φυσικά, εσείς έχετε μία άλλη άποψη και οφείλετε να την τεκμηριώσετε, όχι με ανειλικρίνεια, όχι με παραπληροφόρηση, όχι με ψευδή στοιχεία. Αυτή η Συμφωνία θα δώσει περισσότερα έσοδα στο Κράτος, περισσότερες θέσεις εργασίας και είναι πολύ πιο επωφελής από αυτό που έχουμε, ήδη, και το οποίο θα έχω τη δυνατότητα, πολύ τεκμηριωμένα, να σας αναφέρω και στις επόμενες συζητήσεις που θα έχουμε.

Τι θα γινόταν, αν δεν προχωρούσε η σημερινή Συμφωνία; Αν δεν είχαμε καμία συμφωνία; Έστω, λοιπόν, ότι ακολουθούσαμε τη δική σας συμβουλή και δεν προχωρούσαμε σε καμία συμφωνία, όπως, εν τοις πράγμασι, κάνατε εσείς, όλα αυτά τα χρόνια, που ήσασταν στην Κυβέρνηση, με τα αποτελέσματα που θα αναλύσουμε παρακάτω και σε επόμενη συνεδρίαση, σε τι κινδύνους φέρατε το ελληνικό δημόσιο, αλλά και τους εργαζόμενους της περιοχής. Τι θα γινόταν; Θα ήταν μία εναλλακτική επιλογή, ίσως, να καταγγείλουμε τη Σύμβαση, δηλαδή, να κλείσει η δραστηριότητα και να χάσουν τη δουλειά τους περίπου 1.500 άνθρωποι. Θα έπρεπε το Δημόσιο να αναλάβει τη συντήρηση των παγίων και των δραστηριοτήτων, για να μην γίνουν «κουφάρια» που δεν θα μπορούσαν να αξιοποιηθούν, αλλά να πληρώσει το Δημόσιο, σύμφωνα με μελέτη της Grand Thornton, γιατί όλα έχουν εξεταστεί. Όταν παίρνεις μία απόφαση εξετάζεις όλες τις παραμέτρους. Αυτό το κόστος θα ήταν, περίπου, 61 εκατομμύρια ευρώ, ενώ θα υπήρχαν και επιπλέον έξοδα για τον περιορισμό της περιβαλλοντικής επίπτωσης, ύψους 137 εκατομμυρίων ευρώ, για μία μεταβατική περίοδο πέντε χρόνων, μέχρι, αν ποτέ μπορούσαμε, έστω σε αυτά τα πέντε χρόνια, να βρούμε κάποιον άλλον επενδυτή να ρισκάρει να επανεπενδύσει για να συνεχιστεί η δραστηριότητα. Πάνω απ’ όλα, που θα οδηγούσε μία τέτοια απόφαση; Σε ανεργία. Και πείτε μου, πως θα αντικαθιστούσαμε αυτές τις θέσεις εργασίας που θα χανόντουσαν, αν ακολουθούσαμε τη δική σας συμβουλή.

Ποια ήταν η δική σας πολιτική μέχρι τώρα δεν ξέρουμε. Πρέπει να πείτε ξεκάθαρα εδώ, ότι το 2015 οι προηγούμενοι συνάδελφοί σας, ο ΣΥΡΙΖΑ συνολικά, δυστυχώς, επένδυσε πάνω στη ρητορική του «διχασμού» και του «μίσους» και δίχασε τον πληθυσμό σε καλούς και κακούς, σε φιλοεπενδυτικούς και εχθρικούς προς την επένδυση. Δίχασε την τοπική κοινωνία, για να αποκομίσει πολιτικά οφέλη, τα οποία, όπως είδατε, δεν κράτησαν πολλά χρόνια.

Το 2019 το αποτέλεσμα των εκλογών το δείχνει και γι’ αυτό και εσείς είσαστε σήμερα στα έδρανα της Βουλής. Αν είχε πετύχει η προηγούμενη πολιτική, πιθανότατα, να μην ήσασταν εσείς στα έδρανα της Βουλής και να ήταν οι προηγούμενοι που είχαν σηκώσει την «παντιέρα της επαναστάσεως». Είναι σκληρές οι αλήθειες και δεν αρέσουν, όταν ακούγονται. Δυστυχώς, σας φέρνουμε μπροστά από αυτά τα οποία είναι η πραγματικότητα.

«Εργαλειοποιήσατε», λοιπόν, την επένδυση για να διχάσετε την τοπική κοινωνία της Χαλκιδικής. Οι τότε τοπικοί Βουλευτές «έχτισαν», καθώς σήμερα δεν είναι πια στη Βουλή, πολιτική καριέρα, βασιζόμενοι, αποκλειστικά, σε όλα αυτά τα μέσα που χρησιμοποίησαν κατά της συγκεκριμένης επένδυσης. Θα θυμάστε το κλίμα τρομοκρατίας που είχε ασκηθεί στους εργαζόμενους της εταιρείας, τις καταδρομικές επιχειρήσεις που είχαν γίνει και είχαν βάλει φωτιά στο εργοτάξιο, αλλά, κυρίως, τον διχασμό της τοπικής κοινωνίας, κάτι που δεν είναι καθόλου σωστό να γίνεται και να προκαλείται και να παρακινείται, δυστυχώς, από τους εκπροσώπους τους πολιτικούς «ταγούς αυτού του έθνους και αυτού του λαού.

Με αυτόν τον τρόπο, φυσικά, δείξατε και πόσα αφιλόξενη είναι η Ελλάδα σε ξένες επενδύσεις. Γι’ αυτό και μετά το 2019, εμείς έχουμε αποφασίσει να βάλουμε ένα τέρμα σε όλα αυτά και να σταματήσουμε τις αδικαιολόγητες καθυστερήσεις. Να σταματήσουμε τις παράνομες παραλείψεις οφειλόμενων νόμιμων ενεργειών, να σταματήσουμε τις αναιτιολόγητες απορριπτικές αποφάσεις, επί αιτήσεων της «ΕΛΛΗΝΙΚΟΣ ΧΡΥΣΟΣ», αναρίθμητες φορές, καθώς έχει καταφύγει για να βρει το δίκιο της, αξιοποιώντας το ελληνικό νομοθετικό πλαίσιο και το νομικό μας πολιτισμό. Έχει καταφύγει, αναρίθμητες φορές στο Συμβούλιο της Επικρατείας και έχει δικαιωθεί αναρίθμητες φορές. Φυσικά, να σταματήσουμε τις ανακλήσεις αδειών που νόμιμα είχαν χορηγηθεί στην «ΕΛΛΗΝΙΚΟΣ ΧΡΥΣΟΣ». Αποφασίσαμε όλα αυτά να τα τερματίσουμε και να κάνουμε αυτό το που είναι αυτονόητο.

Τι θα κάνουμε από δω και πέρα και τι προσδοκούμε απ’ αυτήν την πολύ σημαντική επενδυτική συμφωνία; Πρώτον, θέλουμε να υλοποιηθεί και να ξεκινήσει άμεσα η επανεκκίνηση αυτής της επένδυσης. Να προχωρήσουν οι εργασίες, να μπουν οι μπουλντόζες, να μπουν τα συνεργεία να αρχίσουν να δουλεύουν. Θέλουμε καλά αμειβόμενες θέσεις εργασίας που θα δημιουργήσει αυτή η επένδυση. Σύμφωνα με το σχέδιο πρώτον, θα δημιουργηθούν, περίπου, 1.400, σχεδόν διπλάσιες, θέσεις εργασίας όταν θα ολοκληρωθούν οι επενδύσεις. Δεύτερον, διασφαλίζεται κάτι πολύ σημαντικό που αφορά στην προστασία του περιβάλλοντος, αλλά και το περιβαλλοντικό «αποτύπωμα» αυτής της δραστηριότητας. Αυτό σύμφωνα με τη νέα τεχνική που θα εφαρμόσει, την ξηρά απόθεση στη διαχείριση των αποβλήτων, θα μειώσουμε το περιβαλλοντικό «αποτύπωμα» και μετά την εγκατάσταση του συστήματος παρακολούθησης τετρακοσίων σημείων παρακολούθησης του περιβάλλοντος χώρου, θα διασφαλίσουμε, ότι αυτό το οποίο πληροί και πρέπει να πληροί η επιχείρηση, κατά τη δραστηριότητά της, δηλαδή, να μένουν όλα τα απόβλητα και όλη δραστηριότητα κάτω από τα όρια που θέτει η ελληνική νομοθεσία και η ευρωπαϊκή νομοθεσία, θα παρακολουθείται και θα πληρείται βέβαια.

Παράλληλα, θα αυξηθούν τα έσοδα του Δημοσίου και θα αυξηθούν και τα αντισταθμιστικά οφέλη για την τοπική κοινωνία.

Συγκεκριμένα, σε ότι αφορά στην περιβαλλοντική παράμετρο, η εταιρεία έχει δεσμευτεί και αυτό έχει συμπεριληφθεί στη Συμφωνία που έχουμε φέρει προς ψήφιση σήμερα, για μείωση του περιβαλλοντικού «αποτυπώματος» κατά 40% στο έργο των Σκουριών με την τεχνολογία της ξηρής απόθεσης των καταλοίπων.

Επίσης, να πω, ότι προβλέπεται η υλοποίηση, επιπλέον, επενδύσεων 1,6 δισεκατομμυρίου ευρώ, σύμφωνα με το νέο σχέδιο, όπου τα 900 εκατομμύρια ευρώ θα καταβληθούν, εμπροσθοβαρώς, την επόμενη πενταετία.

Γι’ αυτό, σας καλώ, κυρίες και κύριοι συνάδελφοι, να στηρίξετε και να ψηφίσετε την Κύρωση της σημαντικής αυτής Συμφωνίας.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Στο σημείο αυτό, ολοκληρώθηκε η συνεδρίαση, επί του νομοσχεδίου του Υπουργείου Περιβάλλοντος και Ενέργειας, με τίτλο «Κύρωση Επενδυτικής Συμφωνίας μεταξύ της Ελληνικής Δημοκρατίας και της Μονοπρόσωπης Ανώνυμης Εταιρείας με την επωνυμία "ΕΛΛΗΝΙΚΟΣ ΧΡΥΣΟΣ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ ΜΕΤΑΛΛΕΙΩΝ ΚΑΙ ΒΙΟΜΗΧΑΝΙΑΣ ΧΡΥΣΟΥ" και συναφείς διατάξεις».

 Η επόμενη συνεδρίαση είναι αύριο το πρωί στις 10.00΄ με την ακρόαση των φορέων.

Καλό βράδυ σε όλες και όλους. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Βαγιωνάς Γεώργιος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Μάλαμα Κυριακή, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης (Πάνος), Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τέλος και περί ώρα 16.50΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**